Седмицата 5-11 май в Парламента Седмицата 5-11 май в Парламента
През първата седмица на месец май депутатите ще работят в парламентарните комисии, в политическите групи и в пленума. Сред основните акценти на пленарната сесия (7-8 май) са дебатите за правата на човека, лобизма в ЕС и спорта. В комисиите ще бъдат дебатирани растящите цени на храните и предложението за разделяне на производители и разпространители на пазара на електроенергия.
Из дневния ред на парламентарните комисии
Евродепутатите от Комисията по развитие ще дискутират в понеделник растящите цени на хранителните стоки и отражението им върху развиващите се страни със специалния съветник на ООН професор Джефри Сакс. (На живо от 15 часа Централноевропейско време).
Комисията по промишленост ще гласува във вторник новата енергийна директива, която предвижда отделяне на производители и разпространители на пазара на електроенергия.
Положението на жените по време на въоръжени конфликти ще бъде темата на изслушване, организирано съвместно от Комисиите по развитие и по правата на жените във вторник.
Комисията по околна среда ще гласува законодателния пакет за хранителните добавки и за стандартите за качество на водата във вторник.
Пленарна сесия 7 и 8 май
Евродепутатите ще дебатират и гласуват редовния годишен доклад на Парламента за правата на човека по света. Сред останалите по-важни моменти са дискусиите по лобизма в ЕС и по политиката по отношение на спорта. Може да гледате на живо дебатите от 15 часа централноевропейско време в сряда.
На нашата интернет страница
Две парламентарни делегации се завърнаха наскоро от посещения в Афганистан и от разговори по климатичните промени в САЩ. Повече за резултатите от техните посещения ще научите на нашата страница във вторник.
Ще Ви предложим и обобщения на пленарните дни - сряда и четвъртък.
Какви са целите на директивата за репатриране на нелегални имигранти? Може да научите повече от нашия репортаж за срещата на журналисти и евродепутати в рамките на журналистическия семинар, посветен на имиграцията. Очаква се Парламентът да гласува по директивата на първо четене през юнската сесия в Страсбург.
Денят на Европа
В петък, 9 май отбелязваме Деня на Европа. На тази дата през 1950 година тогавашният външен министър на Франция Robert Schuman представя историческата декларация, призоваваща Франция, Германия и други европейски страни да обединят производството си на въглища и стомана.
20080505INS28100 Предстоящи събития през седмицата - на английски На живо Дневен ред на пленарната сесия