ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0008/10
съгласно член 115 от Правилника за дейността на ЕП
от
Marta Andreasen
, от името на групата EFD
към Съвета
Относно: Чуждестранни граждани, които притежават собственост в Испания
Европейският парламент призова трикратно испанското правителство да се притече на помощ на чуждестранните собственици - последно в доклад по собствена инициатива на комисията по петиции, приет през март 2009 г. ( P6_TA(2009)0192 ). Той припомни, че Парламентът, в качеството си на бюджетен орган, може да реши да задели в резерв финансови средства, заделени за политики в областта на сближаването, като начин за убеждаване на държава-членка да сложи край на сериозни нарушения на правила и принципи, които е длъжна да спазва в резултат от прилагането на правото на ЕС, докато проблемът се разреши.
Наред с това, Парламентът припомни, че Комисията разполага с правомощия да преустанови структурното финансиране за дадена държава-членка или регион и да направи корекции във връзка с проекти, които получават такива средства, но за които впоследствие се установява, че не са спазили в пълна степен правилата относно прилагането на съответните правни актове. Остават проблемите за собствениците на второ жилище, отчасти поради разнородни мнения относно управлението.
Испанското председателство вече показа готовност да изслуша тревогите по този въпрос, изразени от няколко политически групи. Съветът съгласен ли е, че следва да бъдат положени всички възможни усилия с цел разрешаване на този въпрос в рамките на текущото председателство? Какви конкретни инициативи ще предприеме и кога?
