P7_TA-PROV(2011)0086
Бедността сред жените
A7-0031/2011
Резолюция на Европейския парламент от 8 март 2011 г . относно облика на бедността сред жените в Европейския съюз ( 2010/2162(INI) )
Европейският парламент
, –
като взе предвид член 2 и член 3, параграф 3, алинея втора от Договора за Европейския съюз,
–
като взе предвид членове 8, 151, 153 и 157 от Договора за функционирането на Европейския съюз,
–
като взе предвид Хартата на основните права на ЕС и по-конкретно нейните разпоредби относно социалните права и равенството между мъжете и жените,
–
като взе предвид Всеобщата декларация за правата на човека от 1948 г.,
–
като взе предвид Международния пакт на ООН за икономическите, социалните и културните права от 1966 г.,
–
като взе предвид Конвенцията на ООН за премахване на всички форми на дискриминация по отношение на жените от 1979 г.,
–
като взе предвид декларацията и програмата за действие, приети в Пекин на 15 септември 1995 г. на Четвъртата световна конференция за жените,
–
като взе предвид Целите на хилядолетието за развитие, определени от Организацията на обединените нации през 2000 г., по-специално цел № 1 (изкореняване на крайната бедност и глада) и цел № 3 (насърчаване на равенството между половете),
–
като взе предвид Резолюция 1558 (2007 г.) на Парламентарната асамблея на Съвета на Европа относно феминизирането на бедността,
–
като взе предвид Директива 2006/54/ЕО на Европейския парламент и на Съвета от 5 юли 2006 година за прилагането на принципа на равните възможности и равното третиране на мъжете и жените в областта на заетостта и професиите (преработена) OВ L 204, 26.7.2006 г., стр. 23.
,
–
като взе предвид Решение № 1098/2008/ЕО на Европейския парламент и на Съвета от 22 октомври 2008 година относно Европейската година на борбата с бедността и социалното изключване (2010 г.) ОВ L 298, 7.11.2008 г., стр. 20.
,
–
като взе предвид Решение 283/2010/ЕС на Европейския парламент и на Съвета от 25 март 2010 година за създаване на Европейски механизъм за микрофинансиране за трудова заетост и социално приобщаване Прогрес ОВ L 87, 7.4.2010 г., стр. 1.
,
–
като взе предвид проекта на заключенията на Съвета от 30 октомври 2007 г. относно прегледа на прилагането от държавите-членки и институциите на ЕС на програмата за действие от Пекин – показатели по отношение на жените и бедността (13947/07),
–
като взе предвид доклада на Комисията от 3 октомври 2008 г., озаглавен „Осъществяване на целите от Барселона относно детските заведения за деца в предучилищна възраст“ ( COM(2008)0638 ),
–
като взе предвид доклада на Комисията относно равенството между жените и мъжете ‐ 2010 г. ( COM(2009)0694 ),
–
като взе предвид работния документ на службите на Комисията, придружаващ доклада на Комисията относно равенството между жените и мъжете ‐ 2010 г. ( SEC(2009)1706 ),
–
като взе предвид съобщението на Комисията относно стратегията за равенство между жените и мъжете 2010―2015 г. ( COM(2010)0491 ),
–
като взе предвид работните документи на службите на Комисията, придружаващи съобщението на Комисията относно стратегията за равенство между жените и мъжете 2010―2015 г.( SEC(2010)1079 ) и ( SEC(2010)1080 ),
–
като взе предвид съобщението на Комисията, озаглавено „Европа 2020: Стратегия за интелигентен, устойчив и приобщаващ растеж“ ( COM(2010)2020 ),
–
като взе предвид доклада на Европейската фондация за подобряване на условията на живот и труд от 24 март 2010 г., озаглавен „Второ проучване на качеството на живот в Европа: семеен живот и трудова заетост“,
–
като взе предвид своята резолюция от 13 октомври 2005 г. относно жените и бедността в Европейския съюз ОВ C 233 E, 28.9.2006 г., стр. 130.
,
–
като взе предвид своята резолюция от 18 ноември 2008 г., съдържаща препоръки към Комисията относно прилагането на принципа на еднакво заплащане за мъже и жени ОВ C 16E , 22.1.2010 г., стр. 21.
,
–
като взе предвид своята резолюция от 6 май 2009 г. относно активното приобщаване на лицата, изключени от пазара на труда Приети текстове, P6_TA(2009)0371 .
,
–
като взе предвид своята резолюция от 10 февруари 2010 г. относно равенството между жените и мъжете в Европейския съюз – 2009 г. Приети текстове, P6_TA(2010)0021 .
,
–
като взе предвид резолюцията си от 17 юни 2010 г. относно аспекти, свързани с равенството между половете, в контекста на икономическата рецесия и финансовата криза Приети текстове, P7_TA(2010)0231 .
,
–
като взе предвид своята резолюция от 17 юни 2010 г. относно оценка на резултатите от Пътната карта за равенство между жените и мъжете 2006–2010 г. и препоръки за бъдещето Приети текстове, P6_TA(2010)0232 .
,
–
като взе предвид своята резолюция от 7 септември 2010 г. относно ролята на жените в едно застаряващо общество Приети текстове, P6_TA(2010)0306 .
,
–
като взе предвид резолюцията си от 19 октомври 2010 г. относно жените, работещи при несигурни условия на труд Приети текстове, P6_TA(2010)0365 .
,
–
като взе предвид член 48 от своя правилник,
–
като взе предвид доклада на комисията по правата на жените и равенството между половете и становището на комисията по заетост и социални въпроси ( A7-0031/2011 ),
A.
като има предвид, че съгласно гореспоменатото Решение 1098/2008/EО, дейностите в рамките на Европейската година на борбата с бедността и социалното изключване следва да са взели предвид различните рискове и аспекти на бедността и социалното изключване, с които се сблъскват жените и мъжете; като има предвид, че 85 милиона европейци живеят под прага на бедността и че 17% от всички жени в 27-те страни на ЕС са класифицирани като живеещи в бедност; като има предвид, наред с това, че през последните 10 години броят на жените, които живеят в бедност, нарасна непропорционално по отношение на броя на мъжете; като има предвид, че често бедността сред родителите води до бедност сред децата и сериозно влияе на по-нататъшния им живот,
Б.
като има предвид, че Европейският съюз е изправен пред сериозна икономическа, финансова и социална криза, която в особена степен е в ущърб на жените в рамките на пазара на труда и в личния им живот, тъй като за тях е по-вероятно да заемат несигурни работни места, да бъдат съкратени и да не са социално осигурени; като има предвид, наред с това, че във времена на икономическа рецесия, хората, които вече са застрашени от бедност, мнозинството от които са жени, стават още по-уязвими, особено групи, които вече са в неравностойно положение,
В.
като има предвид, че строгите мерки за бюджетна дисциплина, прилагани в ЕС, ще окажат особено негативно влияние върху жените, които преобладават в обществения сектор като заети лица и ползватели на услуги,
Г.
като има предвид, че борбата срещу бедността е сред петте измерими цели на Комисията, предложени в рамките на стратегията „Европа 2020“; като има предвид, че интегрираната насока № 10 в рамките на стратегията „Европа 2020“ (Насърчаване на социалното приобщаване и борбата срещу бедността) ще насърчи приемането на национални политики за защита на жените, в частност от риска от бедност, чрез гарантиране на сигурността на доходите на семействата с един родител и на възрастните жени,
Д.
като има предвид, че равенството между половете е оръжие за борба срещу бедността сред жените, както и че има положително въздействие върху производителността и икономическия растеж и води до по-голямо участие на жените на пазара на труда, което на свой ред е свързано с много социални и икономически ползи,
Е.
като има предвид, че средната трудова заетост при жените е 59,1%; като има предвид, че от 2000 г. насам средната разлика в заплащането на жените и мъжете продължава да бъде значителна, достигаща почти 18% в ЕС като цяло и до над 30% в някои държави-членки през 2010 г. и че принципът за равно заплащане на мъжете и жените е един от основните принципи, посочени в европейските договори; като има предвид, че сегрегацията на пазара на труда, основана на пола, има преки последици за жените,
Ж.
като има предвид, че в 16 държави-членки рискът от крайна бедност при жените до голяма степен надвишава риска от крайна бедност при мъжете,
З.
като има предвид, че заетостта сама по себе си не представлява достатъчна защита от крайна бедност; като има предвид, че основно като последица от трудовата сегрегация повече жени отколкото мъже извършват нископлатен труд, като често плащанията за социално осигуряване сами по себе си също не осигуряват защита от крайна бедност,
И.
като има предвид, че колкото по-дълъг е периодът на живот в бедност с особено ниски приходи, толкова по-голям е рискът от изпадане в положение на постоянни икономически лишения и социално изолация; като има предвид следователно, че мерките за борба срещу бедността не бива да си поставят за цел единствено да помагат на тези, които вече живеят при крайни икономически лишения, но и незабавно да предотвратят и да се справят с фактори, които тласкат гражданите, и особено жените, към крайни икономически и социални лишения,
Й.
като има предвид, че има значителни различия по възраст и пол по отношение на времето, отделено за неплатен труд и за ежедневно извършване на дейности, свързани с полагане на грижи; като има предвид, че по-специално жените поемат по-голямата част от неплатения труд,
К.
като има предвид, че всеобщият достъп и финансово достъпни, висококачествени помощни услуги като детски заведения, заведения за грижи за възрастни хора или за други зависими лица е важен за равното участие на жените и мъжете на пазара на труда и като начин за предотвратяване и ограничаване на бедността,
Л.
като има предвид, че през 2008 г. равнището на риска от бедност при възрастните хора над 65 години в ЕС-27 е било 19 %; като има предвид, че възрастните жени са в особено несигурно положение, тъй като тяхното право на доход от пенсия често се основава на тяхното семейно положение (пенсия на съпруг или наследствена пенсия) и те рядко разполагат с достатъчни собствени пенсионни права поради прекъсвания на трудовата си дейност, различия в заплащането и други фактори и в резултат на това жените са по-силно засегнати от мъжете от трайна и крайна бедност (22% от жените на възраст 65 години и повече са изложени на риск от бедност в сравнение с 16% от мъжете),
М.
като има предвид, че има жени, по-специално в селските райони, които са по-често част от сивата икономика в сравнение с мъжете, като те не са регистрирани на официалния пазар на труда или имат срочни трудови договори, което създава специфични проблеми по отношение на социалните права на жените, включително правата им по време на бременност, отпуск по майчинство и за кърмене на деца, придобиването на пенсионни права и достъпа до социално осигуряване,
Н.
като има предвид, че бедността е фактор, свързан с повишения риск от основано на пола насилие, което представлява значителна пречка пред равенството между половете; като има предвид, че тъй като домашното насилие често води до загуба на работа, лошо здравословно състояние и бездомност, то също може да тласне жените към цикъл на бедност; като има предвид, наред с това, че трафикът на хора е съвременен вид робство, което засяга голям брой жени и момичета и представлява значителен фактор, който е причинен от бедността и допринася за бедността,
О.
като има предвид, че насилието спрямо жени, във всички негови форми, е едно от най-разпространените нарушения на правата на човека, за което не важат географски, икономически или социални граници; като има предвид, че насилието представлява критичен проблем в Европейския съюз, където приблизително от 20 % до 25 % от жените страдат от физическо насилие в зряла възраст и над 10 % от тях са жертва на сексуално насилие,
П.
като има предвид, че жените с увреждания страдат от дискриминация в рамките на семейната среда и по отношение на образованието, възможностите им за трудова заетост са ограничени, а социалните придобивки, които получават, в повечето случаи не ги спасяват от бедността; като има предвид, че следователно държавите-членки следва да осигурят на жените с увреждания специализираните грижи, от които се нуждаят, за да могат да се ползват с правата си, и следва да предложат мерки за улесняване на интегрирането им чрез допълнителни програми за подкрепа;
Р.
като има предвид, че жените все по-често носят бремето на бедността, като същевременно са изложени на риск от бедност, по-специално тези категории жени с особени потребности като жени с увреждания, възрастни жени и родители с деца без партньор (особено самотни майки и вдовици с деца на издръжка) и групи, които са най-често уязвими от изолация като жени от ромски произход, според традициите на които домакинската работа и осигуряването на грижи се възлагат само на жените, като преждевременно ги отстраняват от образование и трудова заетост, и жените имигранти; като има предвид необходимостта от подходящи условия на труд, включително защита на права като достойно възнаграждение, отпуск по майчинство и работна среда без дискриминация, които са от съществено значение за такива жени,
С.
като има предвид, че Програмата за напредък е предназначена за подкрепа на ефективното прилагане на принципа за равенство между половете и насърчаване на включването на политиката за равенство между половете в политиките на ЕС; като има предвид, че тази програма е инструмент от извънредно голямо значение за справяне с феминизирането на бедността,
Т.
като има предвид, че продължителността на живота на жените е с около шест години по-голяма от тази на мъжете, като статистиките за населението на ЕС-27 през 2007 г. показват средна продължителност на живот за мъжете 76 години, а за жените – 82 години; като има предвид, че това оказва важно въздействие върху бедността при жените, особено тъй като за тях е по-трудно отколкото за мъжете да получат достъп до системите на социално и пенсионно осигуряване,
Феминизиране на бедността
1.
Счита, че предотвратяването и ограничаването на бедността сред жените е важен елемент на основния принцип на социална солидарност, с който Европейският съюз се е ангажирал съобразно предвиденото в член 3 от Договора за Европейски съюз, което означава равенство между жените и мъжете, социална справедливост и защита и борба срещу социалната изолация и дискриминацията;
2.
Признава, че „феминизирането“ на бедността означава, че при жените се наблюдават по-често случаи на бедност отколкото при мъжете, че бедността при тях е по-силно изразена отколкото при мъжете и че бедността при жените се увеличава;
3.
Посочва, че съгласно показателя на Евростат за процента на застрашените от бедност през 2008 г. приблизително 85 милиона човека в Европейския съюз са били застрашени от бедност и че съгласно показателя „материални лишения“ се оценява, че цифрата би достигнала 120 милиона човека; счита, че от решението на Съвета относно показателите за бедността може да се появят двусмислия във връзка с общата цел за намаляване на бедността и социалната изолация чрез изваждането от бедност на 20 милиона човека до 2020 г. (намаление от 23,5 % съгласно показателя на Евростат за процента на застрашените от бедност, но само от 16,7 % съгласно показателя „материални лишения“); отбелязва, че живеещите в бедност са преди всичко жени, като това положение е предизвикано от безработица, непостоянна работа, ниско заплащане, пенсии под минималното равнище за оцеляване, както и широкоразпространената трудност при получаването на достъп до добри обществени услуги;
4.
Изтъква, че неравнопоставеността между половете възпрепятства намаляването на бедността и застрашава перспективите за икономическо и човешко развитие;
5.
Призовава държавите-членки да включват понятието равенство на половете във всички политики за заетост и специални мерки, така че да подобрят достъпа до работни места, да избегнат прекалено голямото представителство на жените в несигурни трудови правоотношения, да увеличат устойчивото участие и насърчат напредъка на жените в областта на заетостта, както и да намалят сегрегацията на пазара на труда по полов признак, като отстранят преките и непреките причини;
6.
Посочва, че бедността сред жените не е само следствие от икономическата криза, но и последица от различни фактори, включително стереотипи, съществуващите „разлики в заплащането“, пречки, причинени от трудности при съвместяването на семейния и професионалния живот, по-голямата продължителност на живота при жените и, в общ план, различните видове основана на пола дискриминация и превръщането в жертви в повечето случаи на жени;
7.
Припомня, че Комисията определи 2010 г. за Европейска година на борбата с бедността и социалното изключване, за да потвърди и укрепи политическия ангажимент на Съюза за постигане на решителен напредък в борбата с бедността и признае основното право на живеещите в бедност и социална изолация да водят достоен живот и да участват напълно в обществото;
8.
Припомня, че цел на Европейската година на борбата с бедността и социалното изключване (2010 г.) беше не само да служи като медийна кампания, но и да продължи да стимулира многоизмерните политики срещу бедността и по-модерните показатели на бедността; поради тази причина изисква от Комисията да предостави критичен обзор на новите мерки, предприети от държавите-членки, за преодоляване на бедността и социалното изключване в този контекст;
9.
Предполага, че е необходимо твърдо да се поддържа както на европейско, така и на национално равнище, ангажиментът за постигането на по-нататъшен напредък по отношение на равенството между половете посредством стратегии, подкрепящи насоките на Комисията за равенство между мъжете и жените, Европейския пакт за равенство между половете, приет от Съвета на Европа, и рамката за действие за равенство между половете, сключена между европейските социални партньори;
10.
Подчертава, че равенството между половете е една от предпоставките за устойчиво развитие, заетост, конкурентоспособност и социално сближаване;
11.
Призовава Комисията и Съвета да вземат надлежно предвид изискванията на Парламента, повдигнати в неговите резолюции от 15 ноември 2007 г. относно прегледа на постигнатото в областта на социалната действителност ОВ C 282E, 6.11.2008 г., стр. 463.
, от 9 октомври 2008 г. относно насърчаването на социалното включване и борбата с бедността, включително детската бедност в ЕС ОВ C 9E, 15.1.2010 г., стр. 11.
, от 6 май 2009 г. относно активното приобщаване на лицата, изключени от пазара на труда Приети текстове, P6 TA(2009)0371.
, и от 20 октомври 2010 г. относно ролята на минималния доход за борбата с бедността и насърчаването на общество, основаващо се на принципа на интеграцията в Европа Приети текстове, P6_TA(2010)0375 .
, когато разработват политики и мерки за следващия етап на ОМК относно социалното приобщаване и социалната закрила, стратегията за социално приобщаване и водещата инициатива „ЕС 2020“ за борба с бедността и социалното изключване, като включват всички заинтересовани страни в процеса на участие;
12.
Приема за сведение съобщението на Комисията относно стратегията за равенство между жените и мъжете 2010―2015 г.; призовава Европейската комисия и държавите-членки да възприемат подход, продиктуван от равенството между половете, като ключов елемент на всички общи политики и национални програми за изкореняване на бедността и за борба срещу социалната изолация;
13.
Приветства инициативата на Комисията за създаване на „Европейска платформа за борба срещу бедността“; призовава Комисията и държавите-членки да насърчават въпросите, свързани с равенството между половете, в рамките на тази платформа;
14.
Призовава Комисията да укрепи европейската стратегия за социално приобщаване и защита в съответствие с гореспоменатата инициатива „Европейска платформа за борба срещу бедността“ и да увеличи усилията за подобряване положението по-специално на самотните родители, за да им се позволи да живеят достойно;
15.
Отбелязва, че в резултат на икономическата криза в редица държави-членки безработицата и социалните неволи продължават да нарастват и засягат по различен начин младите и възрастните хора, мъжете и жените и техните семейства, и поради тази причина призовава Европейския съюз и държавите-членки да засилят своя ангажимент и да предприемат конкретни мерки за изкореняване на бедността и за борба със социалната изолация, особено бедността сред жените и прякото й въздействие върху семейния живот, тъй като бедността и социалното изключване представляват накърняване на правата на човека, което засяга май-малко един на всеки шестима европейски граждани; призовава Комисията и държавите-членки да поставят особен акцент върху най-уязвимите групи (семейства с един родител, семейства с три и повече деца, лица с увреждания, етнически малцинства, в частност роми, лица, които живеят в най-необлагодетелстваните микрорегиони, лица с намаляваща трудоспособност и млади хора без трудов стаж); счита, че достъпът до образование и до пазара на труда и участието в обществото са необходими за воденето на достоен живот; призовава Европейския съюз и държавите-членки да гарантират, че се взимат мерки за изкореняване на бедността сред децата и че всички деца имат равни възможности в живота;
16.
Посочва, че приобщаването на жените към пазара на труда през последните десетилетия показва не само по-голямо пряко въздействие на рецесията върху самите жени, но също така и върху домакинствата, в които доходите ще бъдат силно повлияни от загубата на работните места на жените; подчертава, че може да се очаква непропорционално нарастване на безработицата сред жените, тъй като е обявено намаляване на бюджета за държавния сектор, а жените са голяма част от заетите в образованието, здравеопазването и социалните услуги;
17.
Насърчава Комисията и държавите-членки да прилагат показателите по отношение на жените и бедността, разработени във връзка с програмата за действие от Пекин, като инструмент за проследяване на въздействието на политиките с по-широк обхват в социалната и икономическата сфера и в областта на трудовата заетост върху ограничаването на бедността; призовава държавите-членки да намерят по-адекватни начини за измерване на бедността сред жените;
18.
Призовава Комисията и държавите-членки да предоставят систематизирани данни, с разбивка по пол, както и информация в рамките на националните доклади и годишния съвместен доклад относно социалната защита и социалното приобщаване;
19.
Призовава Комисията и държавите-членки да въведат нови отделни показатели по отношение на жените и бедността като инструмент за наблюдение на въздействието на широки социални, икономически и свързани със заетостта политики върху жените и бедността;
20.
Подчертава необходимостта от съгласуване на Хартата на жените с обширни консултации с Европейския парламент и при отчитане на гледните точки на социалните партньори и гражданското общество, с оглед насърчаване на механизми за постигане на равенство между половете във всички аспекти на социалния, икономическия и политическия живот;
21.
Насочва вниманието в частност към необходимостта от по-нататъшно продължаване на научните изследвания и анализите по отношение на явлението „феминизиране на бедността“; призовава Комисията и Европейската фондация за подобряване на условията на живот и труд да сътрудничат с Европейския институт за равенство между половете и да поставят началото на целенасочени научни изследвания с цел оценяване, наред с другото, на въздействието на световната криза върху жените;
22.
Настоятелно призовава държавите-членки да гарантират, че всички лица, по-специално младите и възрастните хора, имат достъп до основни грижи;
23.
Настоятелно призовава държавите-членки да гарантират, че възрастните жени със заболявания, типични за тяхната възраст, имат достъп до медицинска профилактика и диагностика като средство за борба срещу социалната изолация и бедността;
24.
Призовава държавите-членки да улеснят достъпа до медицински грижи за жените имигранти при заболявания, дължащи се на различни хранителни навици и ритуали; призовава съответно Комисията и държавите-членки да разработят здравни политики с оглед на предотвратяването и борбата с практики, които са опасни за здравето на жените и са също така причина за социалната изолация и бедност;
25.
Призовава държавите-членки да гарантират, че политиките в областта на равнопоставеността на половете и принципите на ЕС се прилагат на всички равнища, местно и национално;
26.
Припомня, че борбата срещу бедността и социалната изолация трябва да се води както в Европейския съюз, така и извън него, за да бъде изпълнен поетият от Европейския съюз и държавите-членки ангажимент за постигане на Целите на хилядолетието за развитие в срок до 2015 г.;
Борба срещу бедността сред жените посредством политиките в областта на заетостта и социалната закрила
27.
Призовава държавите-членки да създадат специални програми за насърчаване на активното приобщаване или повторната интеграция на жените към пазара на труда, както и конкретни възможности за обучение през целия живот с цел да се осигурят уменията и квалификациите като оправомощаване, изграждане на доверие и на капацитет, необходими с оглед на стратегията „Европа 2020“, която акцентира върху проекти и програми в областта на екологичната трансформация, т.е. сектора на възобновяемите ресурси, науката и свързаните с технологии екологични работни места с оглед на изграждането на нова устойчива икономика; призовава в интерес на това да не се увеличава изпитваната от жените на пазара на труда несигурност, семейните отговорности да бъдат вземани предвид при избора на служители за освобождаване от длъжност, като се отчита, че в много случаи жените поемат попечителство върху децата;
28.
Посочва значителните различия между постоянно пребиваващите в селските райони и в градските области по отношение на достъпа до обучение, заетост и качество на работата; отдава голямо значение на правото на всички тези постоянно пребиваващи, особено на най-младите и най-уязвимите, да получат подходящо образование с професионално обучение и университетско образование и затова призовава държавите-членки и Комисията да подкрепят въпросните групи чрез ефективна система от дейни политики и подходящи мерки за обучение, така че да им дадат възможност бързо да се приспособяват към изискванията на пазара на труда;
29.
Отбелязва, че социалната защита, политиките в областта на пазара на труда и социалната политика допринасят в голяма степен за намаляването на тежестта и продължителността на рецесията, като стабилизират трудовите пазари и потреблението, и че системата за социална защита е стабилизиращ фактор както за приходите, така и за разходите;
30.
Счита, че активната политика за трудова заетост (напр. обучение на работното място, професионално образование и обучение) е особено важна за предотвратяването на бедността и е процес, в който социалните партньори изпълняват съществена роля; освен това счита, че проактивната политика за заетост (напр. професионална практика за младите хора, защитени предприятия и работни места) също е изключително важна, за да се гарантира балансът, да се увеличи достъпът до пазара на труда и да се запазят работните места за групите в по-необлагодетелствано положение;
31.
Подчертава необходимостта от създаване на прозрачна регулаторна рамка за нетипичните форми на заетост, за да се осигурят подходящи условия на труд и достойно заплащане предвид това, че намирането на работа е двигателят на борбата срещу бедността;
32.
Счита, че приобщаването на жените към пазара на труда е ключов момент в борбата срещу бедността и социалната изолация; изтъква значението на оказване на подкрепа за създаването на нови работни места, улесняването на допълнителното обучение и образование за жени, които живеят в риск от бедност, както и засилването на назначаване на работа;
33.
Признава пряката връзка между икономическото неравенство и зависимостта на жените, както и неравенството, което все още съществува между мъжете и жените по отношение на достъпа до образование, семейните отговорности и общото поддържане на семейство, и изразява съжалението си, че разликата в заплащането при двата пола продължава да съществува и да оказва негативно влияние;
34.
Подчертава, че в случай на безработица рискът да не бъдат повторно наети на работа е по-висок за жените и че е по-вероятно те да са в неизгодно положение при наемане на работа, тъй като повече жени са заети в несигурни трудови правоотношения или на непълен работен ден без това да е техен избор или защото жените продължават да са засегнати от неравенство на заплащането;
35.
Посочва, че съгласно специалното проучване на Евробарометър, озаглавено „Равенство между жените и мъжете в ЕС през 2009 г.“, необходимостта от намаляване на разликите в заплащането между мъжете и жените е широко призната в Европа;
36.
Призовава Комисията и държавите-членки да предприемат необходимите мерки, за да премахнат неравенството между половете в рамките на трудовата заетост като част от стратегията „ЕС 2020“; решително насърчава намаляването на разликата в заплащането на жените и мъжете с 1% всяка година да се определи за цел, за да се постигне целта за намаляване на разликата с 10% в срок до 2020 г. и да се гарантира пълно заплащане на жените по време на законно установения отпуск по майчинство съобразно препоръките в неговата позиция от 20 октомври 2010 г. Позиция на Европейския парламент от 20 октомври 2010 г. относно предложението за директива на Европейския парламент и на Съвета за изменение на Директива 92/85/ЕИО на Съвета за въвеждане на мерки за насърчаване подобряването на безопасността и здравето по време на работа на бременни работнички и на работнички родилки или кърмачки ( P7_TA(2010)0373 ).
по този въпрос, тъй като това ще допринесе за премахването на неравенството между половете в областта на трудовата заетост; наред с това изтъква необходимостта от положителни действия за увеличаване на представителството на жените в политическите, икономическите и корпоративните органи с правомощия за вземане на решения;
37.
Отбелязва, че достъпът на жените предприемачи до кредити е ограничен, което е голямо препятствие за тяхното професионално развитие и икономическа независимост и което противоречи на принципа на равно третиране;
38.
Призовава лицата, отговорни за изработването на политики, както на равнището на ЕС, така и на национално равнище, да изготвят своите политически отговори с цел ограничаване на отрицателните последици на икономическата криза въз основа на анализ на пазара на труда, който отчита свързаните с пола аспекти, както и въз основа на систематични анализи и оценки на въздействието върху половете;
39.
Призовава Комисията да продължи да предприема инициативи, насочени към признаването на сивата икономика и определянето на количествените показатели на „икономиката на ежедневието“, като прилага подходи, които отчитат различията между половете, в съответствие с проекта „Отвъд БВП“, чието начало беше поставено от Комисията; призовава държавите-членки да предоставят подходящи социални престации за жените и мъжете, които полагат грижи за възрастни или болни роднини или роднини с увреждания, както и за възрастните жени, които получават изключително малки пенсии;
40.
Призовава Комисията да преразгледа съществуващото законодателство, свързано с прилагането на принципа за равно заплащане на мъжете и жените, съгласно искането, отправено от Парламента в неговата резолюция от 18 ноември 2008 г. ОВ C 16E , 22.1.2010 г., стр. 21.
(законодателна инициатива, чрез която се отправя искане към Комисията да представи целесъобразно предложение в срок до края на 2009 г.);
41.
Подчертава, че е от решаващо значение да се реформират макроикономическите и социалните политики и политиките в областта на пазара на труда, с цел да се гарантира наличието на икономическа и социална справедливост по отношение на жените, да се преразгледат методите, които се използват за определяне на процента на бедните, да се разработят стратегии за насърчаване на справедливото разпределение на благата, да се гарантират минималните доходи и достойните трудови възнаграждения и пенсии, да се създадат повече висококачествени работни места за жени, придружени от права, да се предостави възможност на жените и момичетата да се възползват от обществените услуги, характеризиращи се с висок стандарт, и да се подобри предоставянето на социални услуги, в т. ч. на местно равнище, включително детски ясли, детски градини и други видове предучилищно образование, центрове за дневни грижи, общински центрове за отдих и услуги в подкрепа на семействата и центрове за общо ползване от различните поколения, които следва да бъдат достъпни, включително във финансово отношение, в еднаква степен за жените и за мъжете, за младите и възрастните хора, и които следва да бъдат съвместими с работата на пълно работно време;
42.
Призовава държавите-членки да създадат центрове за консултации за разкриване на случаи на експлоатация на работнички, която е една от главните причини за бедността и социалното изключване, и за борба срещу това явление;
43.
Призовава държавите-членки да разгледат възможността за преразглеждане на системите за социална закрила с оглед на индивидуализирането на правата в рамките на системите за пенсионно и социално осигуряване, с цел да се премахне така нареченото „предимство на лицето, което изкарва прехраната на семейството“, като се гарантират равни пенсионни права;
44.
Подчертава положителния ефект, който равенството между мъжете и жените оказва върху икономическия растеж; изтъква, че според оценките на редица изследвания, ако нивата на заетост, на заетост при непълно работно време и на производителност сред жените се доближаваха до тези сред мъжете, БВП би се увеличил с 30%, което не само би било от полза за икономиката като цяло, но би намалило също риска от бедност, пред който са изправени много жени;
45.
Призовава Комисията и Съвета да разработят спешно стратегия за намаляване наполовина на бедността сред децата и да я приложат до 2012 г. и по принцип да прекъснат спиралата на бедността предвид на осезаемата опасност трайната бедност да бъде пренесена от родителите към техните деца, което може да доведе до значителни трудности по отношение на възможностите на децата да водят по-добър живот; затова подчертава необходимостта от включване на индивидуалните права на децата във всички политики и мерки на ЕС за наблюдение и оценка на действията, предприемани с цел слагане на край на бедността сред децата, от определяне и разработване на приоритетни действия, от увеличаване на събирането на данни и от по-нататъшното разработване на общи показатели на равнището на ЕС; счита, че в този контекст е от съществено значение да се улесни достъпът на самотните родители до пазара на труда и завръщането им на него, както и социалната защита за семейства с един родител предвид на трудностите, пред които са изправени, като същевременно се гарантира ясна подкрепа за многодетни семейства; счита, че децата от домакинства с по-ниски доходи, в които никой не работи, трябва да получават особено внимание и подкрепа, за да се избегне бедността в бъдеще;
46.
Изисква от съответните национални органи да направят преглед на своите политики в областта на имиграцията, за да отстранят структурните пречки пред пълното участие в пазара на труда на мигрантите, да събират данни относно напредъка по отношение на дискриминацията на уязвимите групи и да извършват оценка на въздействието на намаляването на разходите, свързани с достъпа до здравеопазване, образование и социална защита;
47.
Отбелязва решението на Съвета от 17 юни 2010 г. за предоставяне на възможността на държавите-членки в сътрудничество с регионите да разработват своите национални стратегии за намаляване на броя на хората, изложени на риск от бедност и изолация, въз основа на един от трите показателя, по които беше постигнато съгласие със Съвета; счита, че държавите-членки, използващи единствено показателя „домакинство на безработни“, вероятно пренебрегват систематично проблеми като бедност при работещите, енергийна бедност, бедност при самотните родители, бедност сред децата и социална изолация; настоятелно призовава държавите-членки да не злоупотребяват със свободата да избират своите показатели с цел постигане на по-малко амбициозни цели за борба срещу бедността; насочва вниманието към проблемите, пред които са изправени милиони европейски пенсионери, чиито пенсии са недостатъчни за покриването на ежедневните им разходи, както и за посрещането на свързаните с възрастта характерни потребности особено поради високите цени на лекарствените продукти и медицинското обслужване; подчертава, че училищното и университетското образование за най-уязвимите групи трябва да бъде приоритетна цел, във връзка с която всяка държава-членка трябва да постави цели;
48.
Изтъква, че тъй като еднаквото и пълно участие в икономическия, политическия и социалния живот следва да бъде считано за индивидуално право, политиките за активно социално приобщаване следва да използват цялостен подход за изкореняване на бедността и социалната изолация, особено чрез гарантиране на пълен достъп до висококачествени социални услуги и услуги от общ (икономически) интерес за всички;
49.
Подчертава необходимостта да се развиват подходящи политики за трудова интеграция и обучение на национално равнище съвместно с данъчни облекчения за семействата с един родител, като част от борбата срещу бедността, бедността сред децата и социалната изолация;
50.
Подчертава необходимостта от мерки, които да бъдат взети на национално и европейско равнище, за борба срещу дискриминацията по отношение на възможностите на пазара на труда и политиките за определяне на възнагражденията;
51.
Призовава Комисията да наблюдава отблизо пречките пред социалното участие, като например енергийна бедност, финансово изключване и затруднен достъп до информационни и комуникационни технологии (ИКТ);
52.
Подчертава значението на съгласуването на политиките за борба срещу безработицата и социалната изолация на всички равнища на управление с цел провеждането на ефективна борба срещу бедността;
53.
Призовава държавите-членки да улеснят достъпа до образователни програми и програми за обучение за имигрантите и етническите малцинства, което ще улесни участието им на пазара на труда;
Съвместяване на семейния и професионалния живот от жените, живеещи в бедност или изложени на риск от бедност
54.
Призовава Европейската комисия и държавите-членки да предприемат необходимите мерки, за да насърчават съвместяването на професионалния и личния живот, с оглед на професионалната реализация на работа на пълно работно време на жените, които са изложени на риск от бедност, или да предоставят достъп до работа на непълно работно време и други гъвкави условия на труд, включително чрез условия на труд на непълно работно време, с възможност за отменяне за периодите, посветени на грижи за други лица;
55.
Подчертава, че една трета от семействата с един родител в Европа, живеят в бедност;
56.
Призовава държавите-членки, в контекста на гореспоменатата процедура за изменение на Директива 92/85/ЕИО на Съвета, да вземат необходимите мерки, за да предотвратят освобождаването от длъжност на работнички по време на бременност и майчинство; призовава държавите-членки да вземат активни мерки, за да избегнат дискриминацията срещу бременните жени на пазара на труда, както и мерки за осигуряване на това, че периодът на майчинство не оказва влияние върху правото на работничките на пенсии и че размерът на пенсиите им не се влияе от факта, че са излезли в отпуск по майчинство;
57.
Припомня на държавите-членки, че осигуряването на подходящи грижи за децата е основна част от равенството между половете на пазара на труда; изразява съжаление относно това, че целите, определени на заседанието на Европейския съвет в Барселона през 2002 г., за осигуряване на детски предучилищни заведения за най-малко 90% от децата на възраст между 3 години и задължителната възраст за започване на училище и за най-малко 33% от децата под 3-годишна възраст, за периода до 2010 г., далеч не са изпълнени; призовава Съвета и държавите-членки да подновят и изпълнят своите ангажименти по отношение на целите от Барселона за предоставяне на достъпни, включително във финансово отношение, и висококачествени грижи за децата и да разработят нови цели за полагането на грижи за зависими лица; следователно призовава държавите-членки да подобрят достъпността, по-специално чрез оказване на финансова подкрепа за грижите за деца, както и да подобрят обществените детски заведения и да създадат стимули за дружествата да откриват собствени детски заведения;
58.
Призовава държавите-членки да предприемат целенасочени действия, за да се гарантира, че жените в необлагодетелствана среда се ползват със справедлив достъп до системите за обществено здравеопазване ‐ по-специално до първична медицинска помощ (включително защита на майките и децата), съгласно определението на Световната здравна организация ‐ както и до гинекологични и акушерски здравни грижи, нормални жилищни условия, правосъдие, образование, обучение, обучение през целия живот, спорт и култура, за да се избегне преждевременното напускане на училище и да се улесни гладкият преход от училището към пазара на труда;
59.
Призовава държавите-членки да разработят целесъобразни мерки за оказване на подкрепа на майките в юношеска възраст, които в много случаи срещат трудности при търсенето на работа и живеят в бедност вследствие на факта, че много от тях имат ниска степен на образование, както и вследствие на социалните предразсъдъци;
Борба срещу бедността сред възрастните жени
60.
Подчертава, че жените, особено възрастните, са изложени на риск от бедност в по-голяма степен, отколкото мъжете, ако системите за социално осигуряване се основават на принципа за непрекъснатост на платената трудова заетост; изтъква, че в някои случаи жените не отговарят на това изискване поради прекъсвания на своята трудова дейност и че те са санкционирани в резултат на съществуващата дискриминация в рамките на пазара на труда, по-специално вследствие на разликата в трудовите възнаграждения, отпуска по майчинство и работата на непълно работно време или вследствие на прекъсване или прекратяване на трудовата дейност с оглед на изпълняването на семейни задължения или вследствие на факта, че са работили в предприятието на съпруга си, особено в търговския сектор и селскостопанския сектор, без възнаграждение и без да принадлежат към схема за социално осигуряване; призовава правителствата на държавите-членки да признаят и включат в осигурителния стаж отглеждането на деца, като по този начин жените ще могат да се възползват от пълен размер на пенсиите; препоръчва на държавите-членки да гарантират адекватно пенсионно осигуряване на жените;
61.
Призовава държавите-членки да предприемат действия, за да осигурят справедлив достъп за жените до системите за социално и пенсионно осигуряване, като се вземе предвид по-голямата продължителност на живота на жените, и за да гарантират, че принципът на равно третиране на жените и мъжете се прилага последователно в рамките на системите за пенсионно осигуряване с цел да се намали разликата в пенсиите на жените и мъжете;
62.
Призовава държавите-членки да осигурят подходящи схеми за социална сигурност за жените, които са отговорни за полагането на грижи за болни и възрастни членове на техните семейства или на такива с увреждания, както и за възрастните жени, които получават особено ниски пенсии;
Въздействие на насилието, основано на пола, върху риска от бедност
63.
Изтъква, че насилието срещу жени, което засяга както жертвите, така и извършителите на насилие, независимо от тяхната възраст, образование, доходи или социално положение, все още представлява сериозен проблем на равнището на Европейския съюз, има все по-голямо въздействие върху риска от маргинализация, бедност и социална изолация и може да възпрепятства финансовата независимост, здравословното състояние и достъпа на жените до трудова заетост и образование; още веднъж призовава Комисията да определи Европейска година за борба срещу насилието спрямо жени;
64.
Призовава държавите-членки да предприемат необходимите мерки, за да гарантират, че надлежно се описват, анализират и проучват факторите, които водят до домашно насилие, така че да могат да се разработят своевременно политики за предотвратяване на това насилие и за справяне с последиците от него, например предоставяне на подслон за бездомните жени, които са жертва на домашно насилие;
65.
Подчертава необходимостта да се активизират европейските усилия за премахване на трафика на хора и на сексуалната експлоатация посредством по-тясно съдебно и полицейско сътрудничество; настоятелно призовава държавите-членки да предприемат необходимите мерки, за да премахнат обичайните или традиционни вредни нагласи и практики, включително гениталното осакатяване на жените, ранните и принудителни бракове и престъпленията в името на честта;
66.
Призовава държавите-членки да изготвят национални планове за борба срещу всички форми на насилие спрямо жени, в случай че такива планове все още не са налице, да гарантират последователното и систематично наблюдение за измерване на постигнатия напредък, да осигурят най-високи стандарти на законодателството по отношение на борбата срещу насилието, упражнявано от мъже спрямо жени, и да предоставят подходящо финансиране за оказването на подкрепа и защита на жертвите на насилие, като способ за предотвратяване и ограничаване на бедността;
67.
Отчита освен това, че намирането на уместни решения за преодоляване на бедността сред жените може да бъде един от начините за ограничаване на насилието, основано на пола, тъй като жените, живеещи в бедност, са изложени на по-голям риск от малтретиране;
68.
Изтъква значението на това, държавите-членки и регионалните и местните органи на управление да предприемат мерки за оказване на съдействие за повторната интеграция на пазара на труда на жени, които са били жертва на основано на пола насилие, като използват инструменти като Европейския социален фонд (ЕСФ) и програмата „Прогрес“;
69.
Призовава държавите-членки да предприемат конкретни мерки, които отчитат различията между половете, за разрешаването на проблеми, които са свързани не само с бедността по отношение на доходите, но и с културата, участието в обществения и политическия живот и социалните мрежи;
Ролята на социалния диалог и гражданското общество в рамките на борбата срещу бедността сред жените
70.
Подчертава значението на структурирания социален диалог в рамките на борбата срещу бедността сред жените; във връзка с това изтъква необходимостта от подобряване на системите за участие в организациите на жените, други НПО и съответни заинтересовани страни и гражданското общество като цяло и за сътрудничество с тях;
71.
Счита, че един истински диалог следва да си постави за цел да предостави възможност на групите в най-необлагодетелствано положение, съвместно с националната администрация и администрацията на ЕС, да обменят гледни точки и да допринесат за преодоляването на крайната бедност, като се даде конкретен пример за най-добра практика на европейско равнище в тази област;
72.
Призовава Комисията да запази размера на отпусканите средства, които могат да се използват от организации на гражданското общество за преодоляване и ограничаване на последиците от бедността сред жените;
Осигуряване на финансиране като начин за борба срещу бедността
73.
Подчертава значението на структурните фондове, по-специално Европейския социален фонд, като ключов инструмент за оказване на съдействие на държавите-членки в рамките на борбата срещу бедността и социалната изолация; призовава държавите-членки да осъществяват по-голям брой съфинансирани действия за оказване на по-голяма подкрепа за услуги като детски заведения и заведения за грижи за възрастни и зависими лица, включително като изпитват нови форми и условия на организационно и финансово сътрудничество между публичния и частния сектор; призовава държавите-членки да осигурят, че разпределените средства се използват справедливо и правилно;
74.
Подчертава значението на развитието на правното понятие за съсобственост, с цел да се гарантира, че правата на жените в селскостопанския сектор са изцяло признати, че жените се ползват с целесъобразна социална закрила и че техният труд се признава; подчертава освен това, че е необходимо да се измени Регламентът за Европейския земеделски фонд за развитие на селските райони (ЕЗФРСР) Регламент (ЕО) № 1698/2005 на Съвета от 20 септември 2005 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) (ОВ L 277, 21.10.2005 г., стр. 1.)
, за да се предостави възможност, подобно на Европейския социален фонд, за предприемане на активни мерки за оказване на подкрепа на жените през програмния период 2014‐2020 г., което беше възможно през предишни периоди, за разлика от текущия, и което ще има силно положително въздействие върху заетостта сред жените в селските райони;
75.
Приветства създаването на Европейски механизъм за микрофинансиране за трудова заетост и социално приобщаване; призовава в тази рамка да се предприемат действия, по-специално техническо съдействие и подкрепящи мерки, насочени конкретно към осигуряването на по-широк достъп и предлагане на микрофинансиране за жени, които са изправени пред затруднения при навлизането си на пазара на труда или които желаят да се установят като самостоятелно заети лица или да създадат свои собствени микропредприятия;
о
оо
76.
Възлага на своя председател да предаде настоящата резолюция на Съвета, Комисията и парламентите и правителствата на държавите-членки.
