Въпрос с искане за устен отговор O-000310/2011
до Комисията
Член 115 от Правилника за дейността
Franziska Katharina Brantner
,
Margrete Auken
от името на групата Verts/ALE Относно: Действия на ЕС за защита на гражданското общество в Израел - акции на "Възмездието" и предложените в Кнесета законопроекти относно НПО
Организациите за защита на правата на човека и движението за мир в Израел биват все повече подлагани на физическа и правна заплаха. На 7 ноември 2011 г. Hagit Ofran – директор на „Settlement Watch“ на израелската НПО „Незабавен мир“, беше отново нападнат и заплашен със смърт. Това нападение изглежда свързано с неотдавнашната вълна от т.нар. нападения „на възмездието“ срещу НПО, които защитават правата на човека и насърчават мира в самия Израел, както и срещу джамии и арабски гробища и ресторанти в Израел и Западния Бряг.
В Кнесета бяха внесени два проектозакона, които, ако бъдат приети, значително биха ограничили възможностите на организациите за защита на правата на човека и на други НПО, подкрепящи мирния процес, като например „Bt'Selem“, „Peace Now“ и „Breaking the Silence“, да изпълняват своите дейности. Проектозаконът „Kirschenbaum“ предлага финансирането за израелски НПО, предоставяно от чужди правителства, да се облага с 45%. Изложението на мотивите, прикрепено към проектозакона, изброява измежду другото ЕС, Обединеното кралство, Испания, Германия и Ирландия и ги обвинява в намеса във вътрешните работи чрез финансиране на организации за защита на правата на човека. Този проектозакон се подкрепя от няколко членове на израелското правителство. Проектозаконът „Akunis“ предлага чуждестранната помощ за израелски НПО да се ограничи до 20 000 шекела (4 000 евро) годишно. Изложението на мотивите, прикрепено към проектозакона, ясно изтъква, че целта е да се ограничи финансирането за НПО, идващо от ЕС и ООН. И двата проектозакона бяха първоначално подкрепени от министър-председателя Бенямин Нетаняху, въпреки че той отмени разглеждането на тези противоречиви предложения в парламента.
Изразяваме дълбока загриженост от тези нападения върху мирната работа, извършвана от НПО в областта на правата на човека, правата на малцинствата, отчетност на правителството и миротворчеството. Намираме също така за тревожен факта, че Израел, въпреки своите специални отношения с ЕС, обвинява Съюза и няколко от неговите държави-членки в намеса във вътрешните работи и въпросите на сигурността.
По какъв начин ще гарантира Върховният представител, че в своите контакти с израелското правителство дава ясно да се разбере, че изблиците на насилие и сплашване като „възмездие“ не могат да бъдат толерирани и вместо това трябва да срещнат решителен отпор, а извършителите да бъдат изправени пред съда?
Какво ще предприеме Върховният представител, за да накара Израел да изпълнява своите демократични задължения за закрила на свободата на словото и печата, които са ясно посочени в Споразумението за асоцииране между ЕС и Израел?
Какви ще бъдат последствията за партньорството между ЕС и Израел, ако бъде прието законодателството относно НПО?
