Отговор, даден от г-н Фюле от името на Комисията
(30 март 2011 г.)
Комисията е информирана за промените, въведени със Закона за безопасността на плаването и пристанищата по вътрешните водни пътища, приет през октомври 2010 г., които оказаха въздействие върху режима на собственост на пристанищата в Сърбия. Комисията също знае за последните промени в законодателството за строителството, което запазва правото на строеж за собственика на земята. В доклада си за напредъка от ноември 2010 г. Европейската комисия отбеляза:
„По отношение на правото на собственост, прилагането на закона, уреждащ частната собственост на градска земя за застрояване, приет през септември 2009 г., е бавно и неефикасно. Съществуват малко случаи на преобразуване на правото на ползване в право на собственост на земя за застрояване. Въпросът за собствеността върху земя, придобита в процеса на приватизация, все още не е разрешен. Правната ситуация в това отношение остава неясна. Обявеното законодателство, уреждащо реституцията, все още не е прието.“
Според член 345 от Договора за функционирането на Европейския съюз „Договорите по никакъв начин не засягат разпоредбите в държавите-членки, отнасящи се до режима на собственост върху имущество.“ В рамките на критериите от Копенхаген, обаче, Европейската комисия следи постоянно за спазването на правата на човека в държавите, участващи в процеса на разширяване.
Комисията ще направи оценка на ситуацията, получена в резултат на новата законодателна рамка, по време на текущата си подготовка за изготвяне на становището си относно сръбската кандидатура за членство в ЕС. Ако бъдат открити проблеми, те ще бъдат повдигнати за обсъждане в рамките на политическия диалог със сръбските власти и отразени в становището. Европейската комисия, обаче, не може да се намесва в индивидуални случаи, които следва да бъдат разгледани посредством средствата за правна защита, предвидени в националната система на правосъдие.
