Депутатите гласуваха за по-строги мерки срещу незаконния дървен материал
Околна среда
2009-04-22 - 13:20
Депутатите подкрепиха въвеждането на по-строги правила за продажбата на дървен материал в ЕС, тъй като според тях незаконната сеч е основната причина за обезлесяването и влошаването на състоянието на горите. Всички оператори от веригата за доставки на дървен материал ще трябва да доказват законността на дървения материал и изделията от него, които пускат на пазара. На нарушителите ще бъдат налагани санкции, които да отразяват степента на нанесените икономически и екологични щети.
Депутатите от ЕП са на мнение, че европейското законодателство в тази област трябва да бъде по-ефективно, подчертавайки, че между 20 и 40% от световното производство на промишлена дървесина произтича от незаконни източници. Те призовават Европейската комисия да изготви по-строго законодателно предложение, с което да се гарантира, че незаконно добитият дървен материал и изделията от него ще бъдат изтеглени от пазара на ЕС, като това ще стане чрез прилагане на система за проследимост и наблюдение.
Докладът на Caroline Lucas (Зелени/ЕСА, Великобритания) беше приет на 22 април с 465 гласа "за", 22 "против" и 187 "въздържали се".
Споделена отговорност, по-тежки санкции
Според предложението за регламент, всички участници във веригата на доставки са длъжни да гарантират, че на пазара се пускат само законно добит дървен материал и изделия от него. Тези задълженията се отнасят за всички оператори във веригата на доставка на дървен материал и дървени изделия, а не само за тези, които първи във веригата ги предоставят на пазара, както гласеше предложение на Комисията.
Що се отнася до финансовите санкции, те ще бъдат определени от държавите членки и трябва да отразяват степента на икономическите вреди и щетите, нанесени на околната среда от незаконната дейност. Санкциите трябва да представляват поне петкратната стойност на изделията от дървен материал, "получени чрез извършване на сериозно нарушение", и ще нарастват в случай на повторни нарушения.
Надлежни проверки за по-добра проследимост и етикетиране
"Системата за надлежна проверка", която беше одобрена от депутатите, представлява цялостна система от мерки и процедури, целящи да се намали до минимум рискът от пускане на пазара на незаконно добит дървен материал и изделия от него. Приложението на системата обаче се свежда само до операторите, които първи във веригата на доставка пускат на пазара дървен материал и изделия от него, тъй като се счита, че тяхната отговорност е най-голяма.
Членовете на ЕП искат всички оператори да осигуряват пълна информация за произхода и страната на добив на продуктите (по възможност и концесията), за да може да се осигури по-добра проследимост. Те ще трябва също да посочат оператора, доставил дървения материал и изделията от дървен материал, както и оператора, на когото те са доставени след това. Държавите членки трябва да гарантират, че в рамките на две години от влизане в сила на настоящия регламент всичкият дървен материал и продуктите от него, които са на пазара, ще бъдат надлежно етикетирани с тази информация.
Депутатите смятат, че мониторингът също трябва да бъде по-строг и призовават компетентните органи да извършват редовен контрол на цялата верига на доставка и да прилагат "незабавни поправителни мерки", като "конфискуване на незаконно добития дървен материал или изделия от него" и "незабавно прекратяване на търговската дейност".
Допълнителни проверки за високорискови категории дървен материал и изделия от него
ЕП отправи искане до Комисията да изготви регистър на "високорисковите източници" на дървен материал, който ще изисква допълнителна надлежна проверка от страна на операторите. Високорискови са например дървен материал или изделия от "държави, известни с повтаряща се и надеждна информация за съществени пропуски в управлението на горите" или с "високо равнище на корупция". При такива случаи, операторите ще бъдат подложени на допълнителна надлежна проверка.
Без изключения за дървесината, използвана за биомаса
Бъдещият регламент трябва да обхваща "без изключения" всички продукти, които могат да съдържат незаконно добит дървен материал, считат депутатите. В този смисъл те премахнаха предложеното от Комисията изключение за дървения материал и изделията от него, "които са предмет на задължителните критерии за устойчивост", като дървесината, използвана за производство на биомаса.
Допълнителна информация
Изчезването на тропическите гори напредва с 13 милиона хектара годишно (което се равнява приблизително на площта на Гърция).
Обезлесяването е отговорно за почти 20% от въглеродните емисии в световен мащаб и допринася в значителна степен за климатичните промени.
Обемът на използваната в промишлеността дървесина от незаконни източници представлява между 20 и 40% от световното производство на промишлена дървесина.
Политиката на ЕС относно борбата с незаконния добив и търговия на дървен материал беше дефинирана през 2003 г. с въвеждането на Плана за действие относно правоприлагането, управлението и търговията в областта на горското стопанство ( FLEGT ). С него се цели подобряване на управлението и на прозрачността в дърводобивния сектор, както и при възлагането на обществени поръчки, които да дават преференции на законно добития дървен материал и изделия от него.
Държавите членки не обръщат достатъчно внимание на незаконния добив на дървен материал
Доклад на WWF от 2006 г. посочва, че правителствата на разглежданите в него 22 държави членки на ЕС не обръщат достатъчно внимание на въпросите, отнасящи се до незаконния добив на дървен материал.
Проучването показва още слаба активност от страна на европейските правителства относно обществените поръчки за дървен материал. Като положителен пример се дава единствено Франция, която разполага с цялостна политика, гарантираща, че изделията от дървен материал, закупени от държавните институции, са произведени по законен и екологично съобразен начин.
Според доклада на WWF, Австрия е единствената държава, която е развила национална програма за действие относно правоприлагането, управлението и търговията в областта на горското стопанство.
Caroline Lucas (Зелени/ЕСА, Великобритания)
Докладчик
A6-0115/2009
Доклад относно задължения на операторите, които пускат на пазара дървен материал и произведени от него изделия
Процедура за съвместно вземане на решение (първо четене)
Дебат: 21 април 2009 г.
Гласуване: 22 април 2009 г.
465 гласа "за", 22 "против" и 187 "въздържали се".
20090421IPR54120 Приетият текст, разискванията, резултатите от гласуванията и поименните гласувания на доклада относно задължения на операторите, които пускат на пазара дървен материал и произведени от него изделия ще бъдат публикувани скоро на този линк (на дати 21 и 22 април) Процедурно досие относно задължения на операторите, които пускат на пазара дървен материал и произведени от него изделия European Commission: Deforestation WWF - международна природозащитна организация
BG
1
LINK
/activities/plenary/ta/calendar.do?language=BG
BG
2
LINK
/oeil/FindByProcnum.do?lang=en&procnum=COD/2008/0198
BG
3
LINK
http://ec.europa.eu/environment/forests/deforestation.htm
BG
4
LINK
http://wwf.org/
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
