Въпрос с искане за писмен отговор E-011802/2011
до Комисията
Член 117 от Правилника за дейността
Димитър Стоянов (NI) и Слави Бинев (NI)
(13 декември 2011 г.)
Относно: Гарантиране на правата на българското малцинство в Сърбия
В свое съобщение до Европейския парламент и Съвета от 12 октомври 2011 г. относно кандидатстването на Сърбия за член на Европейския съюз Комисията посочи, че Сърбия е създала добра правна рамка, която да гарантира основните права на малцинствата, но тя все още не се прилага ефективно.Същата констатация се съдържа и в доклада за напредъка на Сърбия през 2010 г . В отговор на поставен от нас въпрос E-000934/2011 от 15 февруари 2011 г. относно ограничения достъп на българското малцинство до образование на майчин език, Комисията се съгласи с нас, че е необходимо Сърбия да положи допълнителни усилия в тази насока. Също така Комисията ни увери, че ще повдигне тези въпроси по време на срещите със сръбските власти и ще следи развитието на проблема чрез Делегацията на Европейския съюз в Белград. В заключение Комисията посочи, че оценка на положението на малцинствата ще бъде дадена чрез становище относно кандидатурата за членство в ЕС на Сърбия. В приетото на 12 октомври 2011 г. становище такава оценка липсва. Нещо повече — единственият малцинствен проблем, обсъден от Комисията в съобщението, е свързан само с ромското малцинство. В становището липсва информация относно това, дали достъпът на българското малцинство до майчин език е подобрен. В зададения от нас въпрос E-000934/2011 посочихме конкретни примери за проблемите, които директорът на училище „Св. Св. Кирил и Методий“ в Димитровград среща, когато прави опит да упражни предоставеното по закон право на обучение на български език. До момента липсва информация дали сръбските власти са предприели необходимото, за да гарантират необезпокояваното провеждане на обучение на български език в гимназията. Тъй като Комисията е длъжна да проследи напредъка на Сърбия в сферата на правата на малцинствата цялостно, а не едностранно — само с оглед правата на ромското малцинство, се обръщаме към Вас с въпросите: 1.
Какви действия е предприела Комисията, за да установи дали централната власт в Сърбия е създала пречки за въвеждане на обучението на български език в гимназия „Св. Св. Кирил и Методий“ в Димитровград? 2.
Каква оценка дава Комисията на напредъка на Сърбия по отношение на гарантирането на правата на българското малцинство?