27.9.2011 B7-0528/2011 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на заместник-председателя на Комисията/върховен представител на Съюза по въпросите на външните работи и политиката на сигурност
съгласно член 110, параграф 2 от Правилника за дейността
относно положението в Палестина
Annemie Neyts-Uyttebroeck
,
Alexandra Thein
от името на групата ALDE
PE472.711v01-00 B7‑0528/2011 Резолюция на Европейския парламент относно положението в Палестина
Европейският парламент ,
– като взе предвид предходните резолюции на ООН по отношение на положението в Близкия изток;
– като взе предвид заключенията, приети на заседанието на Съвета по външни работи на 8 декември 2009 г.,
– като взе предвид изявлението на Близкоизточната четворка от 23 септември 2011 г.,
– като взе предвид доклада на служителите на МВФ, изготвен за заседанието на Комитета ad hoc за връзка относно скорошния опит и перспективи за икономиката на Западния бряг и Ивицата Газа от 18 септември 2011 г.,
– като взе предвид доклада на Световната банка за икономически мониторинг до Комитета ad hoc за връзка относно изграждането на Палестинската държава: устойчив растеж, институции и предоставяне на услуги от 13 април 2011 г.,
– като взе предвид член 110, параграф 2 от своя правилник,
A. като има предвид, че в своята Резолюция 181 от 29 ноември 1947 г. Общото събрание на ООН реши да бъдат създадени две държави на територията на бившия Мандат за Палестина;
Б. като има предвид, че на 23 септември 2011 г. президентът Махмуд Абас представи на генералния секретар на ООН Бан Ки Мун заявлението на Палестина за членство в Организацията на обединените нации;
В. като има предвид, че Ерусалим е един от най-чувствителните и сложни въпроси в израелско-палестинския конфликт;
Г. като има предвид, че неотменимото право на палестинците на самоопределение и на собствена държава е неоспоримо, също както е неоспоримо правото на Израел да съществува в рамките на безопасни граници;
1. призовава настоятелно ЕС и неговите държави-членки да бъдат с единна позиция и да играят по-активна роля, също в рамките на Четворката, в усилията за постигане на справедлив и траен мир между израелци и палестинци;
2. подчертава централната роля на Четворката и изцяло подкрепя Върховния представител в нейните усилия Близкоизточната четворка да създаде надеждна перспектива за подновяване на мирния процес;
3. призовава за решение на конфликта, основано върху съществуването на две държави, и гарантиране на сигурни граници на Държавата Израел, което следва да се постигне по пътя на преките преговори;
4. подкрепя и призовава държавите-членки да бъдат единни в подкрепата си за стремежа на палестинския народ да получи представителство като държава в Организацията на обединените нации в резултат на преговори, който да приключат по време на 66-ата сесия на Общото събрание;
5. призовава Ерусалим да служи за столица и на Израел, и на бъдещата Палестинска държава като част от мирните споразумения;
6. настоява, че непрекъснатото изграждане и разширяване на селища, разделителни бариери, изградени на окупирана земя, и разрушаването на домове са незаконни съгласно международното право и представляват пречка пред мира и са сериозна заплаха за решението, основано върху съществуването на две държави;
7. призовава за прекратяването на ракетните нападения срещу Израел от Ивицата Газа и настоява, че е необходимо трайно примирие;
8. призовава палестинските органи изцяло да признаят Държавата Израел;
9. призовава за незабавно възобновяване на преки и сериозни мирни преговори, основани върху международно признати параметри, тъй като единствено споразумение, договорено между двете страни, може да донесе траен мир и сигурност и на израелците, и на палестинците; подчертава отново, че не следва да бъдат приемани промени в границите отпреди 1967 г., включително по отношение на Ерусалим, освен промените, договорени между страните;
10. възлага на своя председател да предаде настоящата резолюция на Съвета, Комисията, заместник-председателя на Комисията/върховния представител на Съюза по въпросите на външните работи и политиката на сигурност, правителствата и парламентите на държавите-членки, генералния секретар на ООН, палестинските органи и правителството и парламента на Израел, и на членовете на Четворката.
