Тази седмица - пленарна сесия(22-25 септември) Тази седмица - пленарна сесия(22-25 септември)
Тази седмица в Парламента минава под знака на пленарната сесия. По изключение тази сесия ще се проведе в Брюксел, а не както бе предвидено в Страсбург. Сред акцентите на заседанията са реформата на пазара на електронни комуникации, защита на плурализма на медиите и борбата с тероризма, която ще бъде тема на дебата във вторник.
Координация на ниво ЕС при разпределението на радиочестотите. ЕП е на мнение, че радиочестотите трябва да бъдат координирани и хармонизирани на ниво ЕС, за да могат гражданите да се възползват от новите електронни услуги, като например мобилен широколентов интернет. Депутатите защитават също идеята за създаване на нов Орган на европейските регулатори в областта на далекосъобщенията, който да следи за последователното прилагане на приетите мерки, както и да предприема инициативи за инвестиции в нова инфраструктура, включително мрежи от ново поколение. Електронни комуникации: по-добра защита на правата на потребителите. На 24 септември ЕП ще гласува доклад, който да засили правата на потребителите и да увеличи защитата на неприкосновеността на личния живот и личните данни в електронните комуникации. Някои от най-важните мерки, предложени в доклада, са за предоставяне - преди подписването на договор - на сравнима и адекватна информация за цените, договорните условия и за възможни ограничения на достъпа до определени услуги или съдържание, както и изискване за преносимост на номера в рамките на един ден. Борба със затлъстяването от най-ранна възраст. В Европа над 22 милиона деца страдат от наднормено тегло, а други 5 милиона от затлъстяване, като до 2010 г. тази тенденция ще се засили. ЕП ще обсъди на 24 септември доклад върху здравословните проблеми, свързани с наднорменото тегло и затлъстяването, в който се предлагат редица мерки за справяне с тези "бедствия". Сред тях са по-доброто етикетиране на хранителните продукти, присъствието на по-здравословна храна в училищните заведения, както и намаляването на ДДС върху плодовете и зеленчуците. ЕП призовава за защита на редакционната независимост и плурализма на медиите. Докладът върху медийната концентрация и медийния плурализъм в ЕС, който ЕП ще гласува на 23 септември, изразява загриженост относно все по-голямото концентриране на собственост в областта на медиите, което заплашва плурализма и функцията на медиите като "пазител на демокрацията". За изход от тази ситуация депутатите препоръчват създаването на редакционни устави, които да предотвратят намесата на собствениците или на правителството в съдържанието на отразяваната информация. Декларация срещу трафика на деца. На 22 септември председателят на ЕП Hans-Gert Pöttering ще обяви за приета писмена декларация относно борбата срещу трафика на деца. В нея се подчертава, че все още не се предприемат ефективни мерки срещу трафика на деца поради недостатъчното трансгранично сътрудничество между държавите-членки, липсата на специализирано обучение и незадоволителното прилагане на правните норми. Българският депутат от ЕП Маруся Любчева (ПЕС) е сред вносителите на декларацията. Константинополският патриарх Вартоломей ще бъде на официално посещение в ЕП на 24 септември . На 24 септември в Брюксел ще се състои тържествено заседание на Европейския парламент с Негово светейшество Вартоломей, патриарх на Константинопол. Заседанието ще се проведе между 12 и 12.30 часа местно време в рамките на пленарната сесия на ЕП. ЕП предлага 23 август за Европейски ден на жертвите на сталинизма и нацизма. На пленарната сесия на ЕП ще бъде приета (след като вече е събрала необходимия брой подписи) писмена декларация с предложение за обявяването на 23 август за Европейски ден за възпоминание на жертвите на престъпленията на сталинизма и нацизма.
20080922INS37681 Съобщение за пресата На живо