ВЪПРОС С ИСКАНЕ ЗА УСТЕН ОТГОВОР H-0493/09
за времето за въпроси на месечната сесия през Януари 2010
съгласно член 116 от Правилника за дейността на ЕП
от
Iliana Malinova Iotova
към Комисията
Относно: Приемане и настаняване на затворници от затвора на САЩ в Гуантанамо в държави-членки на ЕС
Българската общественост е силно обезпокоена, че от България е поискано да настани затворници от затвора на САЩ в Гуантанамо. Такава молба е отправена официално от САЩ до българското правителство. Безпокойството идва от факта, че липсва информация за евентуалните споразумения между САЩ и ЕС за критериите и взетите мерки по осъществяването на този процес.
Смятаме, че подобно решение крие опасност от терористични атаки срещу България, както и срещу всяка държава от ЕС, която приема затворници от Гуантанамо.
Във връзка с това, бих желала да попитам Европейската Комисия какви конкретни ангажименти е поела за приемането и настаняването на затворници от затвора на САЩ в Гуантанамо в държавите-членки на ЕС след неговото затваряне?
Не е ли необходимо Европейската комисия да съобщи как точно и при какви условия това следва да се осъществява, в случай че са поети такива ангажименти?
