Въпрос за времето за въпроси H-0449/2010
до Комисията
Период на сесията: Септември II 2010
Член 116 от Правилника за дейността
Georgios Toussas
(GUE/NGL) Относно: Увеличаване на смъртността от рак в района на Инофита
Епидемиологичното изследване на атинския университет, въз основа на което се установява, че смъртността от рак сред жителите на Инофита, в сравнение с останалите жители на префектура Беотия, се е увеличила с 14% за периода 1999-2009 г., потвърждава предишните изследвания и отправяните от страна на жителите на областта обвинения. Причина за увеличаването на раковите заболявания (25% от смъртните случаи през въпросния период) е наличието от доста време на шествалентен хром в питейната вода на Инофита, като се наблюдава увеличение на смъртността от рак на черния дроб, на бъбреците и на пикочния мехур при жените, както и от рак на белия дроб. Гръцките правителства, въпреки непрестанните и масови протести на жителите и на трудещите се, не са предприели никакви съществени мерки, така че промишлените предприятия да бъдат задължени да престанат да замърсяват, особено водите и коритото на река Асоп, да бъдат отстранени екологичните щети и да бъдат изчистени водите в областта.
Възнамерява ли Комисията да наложи по-строги гранични стойности за наличието в питейната вода на шествалентен хром? Счита ли Комисията, че рискът от шествалентния хром е от същата величина като рискът от тривалентния хром, като се има предвид, че е научно доказано, че съединенията на шествалентния хром се нареждат сред най-опасните и че те причиняват тройна вреда, тъй като са мутагенни, канцерогенни и тератогенни?
