Въпрос с искане за устен отговор O-000223/2011
Съвета
Член 115 от Правилника за дейността
Claude Moraes
,
Ioan Enciu
,
Iliana Malinova Iotova
от името на групата S&D Относно: Присъединяване на България и Румъния към Шенгенското пространство
По силата на член 4, параграф 2 от Договора за присъединяване към Европейския съюз е поет ангажимент Румъния и България да станат членове на Шенгенското пространство в момента, когато завърши прилагането на правилата, предвидени в достиженията на правото от Шенген.
След присъединяването към ЕС Румъния и България бяха подложени на процес на оценка, ръководен от Работната група за оценка на Шенген на Съвета на Европейския съюз и свързан с прилагането на достиженията на правото от Шенген в седем области: полицейско сътрудничество, защита на лични данни, визови и консулски въпроси, сухоземни, въздушни и морски граници, Шенгенска информационна система (SIS).
След положителните заключения на Работната група за оценка на Шенген Съветът реши на 9 юни 2011 г., че Румъния и България изпълняват всички условия, предвидени в достиженията на правото от Шенген. Парламентът също потвърди чрез резолюция, приета на 8 юни с голямо мнозинство факта, че двете държави са готови да влязат в Шенгенското пространство.
Въпреки всичко това на заседанието си на 22 юни Съветът по правосъдие и вътрешни работи реши да отложи за неопределена дата решението относно присъединяването на Румъния и България към Шенгенското пространство поради съпротивата на две от държавите-членки, които твърдят, че двете страни кандидатки трябва да изпълнят допълнителни критерии, които не се споменават в достиженията на правото от Шенген.
1. При подписването на Договора за присъединяване България и Румъния получиха списък с изисквания, които те изпълниха. Счита ли Съветът, че е справедливо и разумно да се прилагат допълнителни критерии, които не бяха предвидени в началото и които не са прилагани при предишните случаи на присъединяване?
2. Може ли Съветът да посочи какви допълнителни критерии трябва да бъдат изпълнени от Румъния и България и какво би било правното основание за тези критерии?
3. Какви са следващите стъпки, които възнамерява да предприеме Съветът? Какви са стратегията и графикът на полското председателство?
