P6_TA(2008)0521
Мерки за безопасност на въздухоплаването и скенери за проверка на хора
B6-0562/2008
Резолюция на Европейския парламент от 23 октомври 2008 г. относно въздействието на мерките за безопасност на въздухоплаването и на скенерите за проверка на хора върху правата на човека, правото на личен живот, личното достойнство и защитата на личните данни
Европейският парламент
, –
като взе предвид Европейската конвенция за защита на правата на човека и основните свободи (ЕКПЧ), Хартата на основните права на Европейския съюз, член 6 от Договора за ЕС, член 80, параграф 2 от Договора за ЕО и Регламент (ЕО) № 300/2008 на Европейския парламент и на Съвета от 11 март 2008 година относно общите правила в областта на сигурността на гражданското въздухоплаване и за отмяна на Регламент (ЕО) № 2320/2002 ОВ L 97, 9.4.2008 г., стр. 72.
,
–
като взе предвид член 108, параграф 5 от своя правилник,
А.
като има предвид предложението на Комисията за проект за регламент на Комисията, допълващ общите основни стандарти в областта на сигурността на гражданското въздухоплаване, който добавя към разрешените методи за проверка на пътници на летищата в ЕС използването на "скенери за проверка на хора", т.е. апарати, които позволяват да се получи изключително подробно изображение на хората, сякаш те са голи, което е равнозначно на претърсване чрез виртуално разсъбличане;
Б.
като има предвид, че скенерите за проверка на хора може би са едно от техническите решения, необходими за поддържане на високо ниво на безопасност на европейските летища;
В.
като има предвид, че в случай на въвеждане на скенери за проверка на хора, една европейска рамка за гарантиране на правата на европейските пътници би била от съществено значение за предотвратяване на прилагането на различни правила от всяко летище;
Г.
като има предвид, че проектомярката, която далеч не е просто техническа, има сериозно отражение върху правото на личен живот, правото на защита на личните данни и правото на лично достойнство и че поради това трябва да бъде придружена от строги и адекватни гаранции;
Д.
като има предвид, че проектомярката не е придружена от оценка на въздействието ѝ върху основните права от страна на Комисията, както това е предвидено в съобщението на Комисията от 27 април 2005 г. относно съблюдаването на Хартата на основните права в законодателните предложения на Комисията ( COM(2005)0172 ); като има предвид, че Комисията не се е консултирала нито с Европейския надзорен орган по защита на данните (ЕНОЗД), съгласно изискванията на член 28, параграф 2 от Регламент (ЕО) №45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни ОВ L 8, 12.1.2001 г., стр. 1
, нито с Работната група по член 29 или с Агенцията за основните права; и като има предвид, че не са извършени проучвания относно възможното отражение на използването на тези машини върху здравето на пътниците;
Е.
като има предвид, че поради гореспоменатите причини възникват съмнения относно обосноваността на тази мярка и нейната пропорционалност и необходимост в едно демократично общество;
Ж.
като има предвид, че тази проектомярка относно методите за проверка на пътници, която е била разгледана според чрез процедурата по регулиране с контрол (комитология), ще бъде последвана от мерки за изпълнение, свързани с изискванията и процедурите на проверка на пътници, които на свой ред ще бъдат решени по процедури, за които Парламентът няма почти никакви правомощия;
З.
като има предвид, че не е бил предизвикан един по-широк, прозрачен и открит дебат, включващ пътници, заинтересовани страни и институции на равнище ЕС и на национално равнище по този изключително деликатен въпрос, засягащ основни права на гражданите;
И.
като има предвид необходимостта от ефективно гарантиране на безопасността в областта на въздухоплаването;
Й.
като има предвид, че решението на Комисията за постепенна отмяна на забраната за течности най-късно до април 2010 г. е една позитивна стъпка напред;
1.
Счита, че условията за вземане на решение все още не са изпълнени, тъй като липсва важна информация, и призовава Комисията, преди изтичане на тримесечния срок, да:
–
извърши оценка на въздействието върху основните права;
–
проведе консултации с ЕНОЗД, Работната група по член 29 и Агенцията за основните права;
–
представи научна и медицинска оценка на възможното въздействие на такива технологии върху здравето на хората;
–
направи оценка на икономическото и търговското въздействие на предложената мярка и на съотношението разходи-ползи;
2.
Счита, че предложената проектомярка може да надхвърли изпълнителните правомощия, предвидени в основния акт, тъй като въпросните мерки не може да се разглеждат като чисто технически мерки, свързани с безопасността на въздухоплаването, а сериозно засягат основните права на гражданите;
3.
Счита в тази връзка, че всички мерки за гарантиране на безопасността на въздухоплаването, включително използването на скенери за проверка на хора, следва да зачитат принципа на пропорционалността и да са обосновани и необходими в едно демократично общество и следователно призовава ЕНОЗД, Работната група по член 29 и Агенцията за основните права спешно да представят становище за скенерите за проверка на хора до началото на ноември 2008 г.;
4.
Запазва си правото да се консултира с правните служби на ЕС относно съвместимостта на подобни мерки с правата на човека и основните свободи и да предприеме необходимите последващи действия;
5.
Възлага на своя председател да предаде настоящата резолюция на Съвета, на Комисията и на правителствата и парламентите и на държавите-членки.
