Въпрос за времето за въпроси H-0584/2010
до Комисията
Период на сесията: Декември 2010
Член 116 от Правилника за дейността
Justas Vincas Paleckis
(S&D) Относно: Отношения между Европейския съюз и Беларус
Настоящата кампания за президентските избори в Беларус е малко по-прозрачна и демократична от предишната, макар и още да е далеч от европейските стандарти. Европейският съюз обеща на органите на властта в тази страна около 3 милиарда евро под формата на заеми и помощи, в случай че изборите се проведат по демократичен начин. Икономиката на Беларус би могла да срещне значителни затруднения в краткосрочен план. За да посрещнат предизвикателствата на икономическата криза, различни държави-членки на Европейския съюз, включително и Литва, решиха заедно с Беларус и Украйна да дадат начало на редица общи проекти в сферата на енергетиката, транспорта и културата, които възнамеряват да осъществят с подкрепата на Европейския съюз. Скоро трябва да влязат в сила споразумения между Беларус и Полша, Литва и Латвия, които да улеснят режима на преминаване на границите за жителите на граничните райони. В началото на следващата година биха могли да започнат преговори между Европейския съюз и Беларус относно намаляването на таксите за визи и реадмисията.
Какво мисли Комисията относно приноса на държавите от Европейския съюз и по-специално на съседните на Беларус държави към развитието на отношенията между Европейския съюз и Беларус? Каква форма би трябвало да приеме този принос след президентските избори в Беларус?
