P6_TA(2008)0565
Конвенцията за забраната на касетъчните боеприпаси
B6-0589/2008
Резолюция на Европейския парламент от 20 ноември 2008 г. относно Конвенцията за забраната на касетъчните боеприпаси
Европейският парламент
, –
като взе предвид Конвенцията за забраната на касетъчните боеприпаси (КЗКБ), приета от 107 държави на дипломатическата конференция в Дъблин от 19 до 30 май 2008 г.,
–
като взе предвид посланието на генералния секретар на ООН от 30 май 2008 г., в което той заявява, че насърчава "държавите да подпишат и ратифицират това важно споразумение без отлагане" и че очаква "бързото му влизане в сила",
–
като има предвид резолюцията си от 25 октомври 2007 г., озаглавена "Към глобален договор за забрана на касетъчните боеприпаси" OВ C 263 E, 16.10.2008 г., стр. 648.
,
–
като взе предвид член 108, параграф 5 от своя правилник,
A.
като има предвид, че КЗКБ ще бъде отворена за подпис на 3 декември 2008 г. в Осло, а впоследствие и в Обединените нации в Ню Йорк, и ще влезе в сила на първия ден на шестия месец след извършването на тридесетата ратификация;
Б.
като има предвид, че КЗКБ ще забранява използването, производството, складирането и преноса на касетъчни боеприпаси като за цялостна категория оръжия;
В.
като има предвид, че КЗКБ ще изисква унищожаването от страните по нея на запасите от такива боеприпаси;
Г.
като има предвид, че КЗКБ ще установи нов хуманитарен стандарт за подпомагане на жертвите и ще изисква от държавите да разчистят невзривени касетъчни боеприпаси, останали на място след конфликт;
1.
Приветства работата на гражданското общество, и по-специално на Коалицията срещу касетъчните боеприпаси, насочена към слагане на край на човешкото страдание, причинено от касетъчните боеприпаси;
2.
Призовава всички държави при първа възможност да подпишат, ратифицират и приложат КЗКБ;
3.
Призовава всички държави да предприемат действия на национално равнище за започване прилагането на КЗКБ дори преди нейното подписване и ратифициране;
4.
Призовава всички държави да се въздържат от използване, закупуване, складиране, производство, пренос или износ на касетъчни боеприпаси до влизането в сила на КЗКБ;
5.
Призовава всички държави-членки на ЕС, които са използвали касетъчни боеприпаси, да предоставят помощ на засегнатото население, а Комисията - да увеличи финансовата си помощ за общности и лица, засегнати от невзривени касетъчни боеприпаси, посредством всички налични инструменти;
6.
Призовава всички държави-членки на ЕС, които са използвали касетъчни боеприпаси, да предоставят техническа и финансова помощ за разчистването и унищожаването на остатъци от касетъчни боеприпаси, а Комисията - да увеличи финансовата си помощ за същата цел посредством всички налични инструменти;
7.
Призовава всички държави-членки на ЕС да не предприемат действия, които биха могли да доведат до заобикаляне или застрашаване на КЗКБ и нейните разпоредби; по-специално, призовава всички държави-членки да не приемат, подписват или ратифицират впоследствие евентуален Протокол към Конвенцията за конвенционалните оръжия (ККО), разрешаващ използването на касетъчни боеприпаси, което няма да е съвместимо със забраната на такива боеприпаси съгласно членове 1 и 2 от КЗБК;
8.
Възлага на своя председател да предаде настоящата резолюция съответно на Съвета, Комисията, Върховния представител за Общата външна политика и политика за сигурност, правителствата и парламентите на държавите-членки на ЕС, генералния секретар на ООН и на Коалицията срещу касетъчните боеприпаси.
