14.6.2010 B7-0385/2010 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на заместник-председателя на Комисията/върховен представител на Съюза по въпросите на външните работи и политиката на сигурност
съгласно член 110, параграф 2 от Правилника за дейността
относно израелската военна операция срещу хуманитарната флотилия и блокадата на Газа
Fiorello Provera
,
Niki Tzavela
,
Nikolaos Salavrakos
,
Oreste Rossi
,
Mara Bizzotto
,
Giancarlo Scottà
от името на групата EFD
PE441.967v01-00 B7‑0385/2010 Резолюция на Европейския парламент относно израелската военна операция срещу хуманитарната флотилия и блокадата на Газа
Европейският парламент ,
– като взе предвид предходните си резолюции относно Близкия Изток и по-специално резолюцията си от 10 март 2010 г.,
– като взе предвид предходните декларации на Четворката за Близкия изток, и по-специално декларацията от 19 март 2010 г., утвърждаваща фундаменталните принципи, установени в Триест на 26 юни 2009 г. и декларацията от 11 май 2010 г. относно възобновяването на преговорите за сближаване между Израел и палестинците,
– като взе предвид изявлението на заместник-председателя на Комисията/върховен представител на Съюза по въпросите на външните работи и политиката на сигурност Катрин Аштън от името на ЕС относно израелската военна операция срещу флотилията, публикувано на 31 май 2010 г.;
– като взе предвид заключенията на Съвета от 8 декември 2009 г. относно мирния процес в Близкия изток,
– като взе предвид член 110, параграф 2 от своя правилник,
A. като има предвид, че на 31 май 2010 г. израелските отбранителни сили спряха шест кораба с хуманитарна помощ, опитващи се да пробият морската блокада на ивицата Газа;
Б. като има предвид, че израелските войници се качват на кораба ,Мави Мармара” и след интензивна престрелка с група активисти загиват девет цивилни лица и седем израелски войника са ранени;
В. като има предвид, че Газа е под израелска и египетска блокада откакто територията й беше превзета от ислямската милитаристична група Хамас през 2007 г.; като има предвид извършените от Хамас военни престъпления срещу Израел, като изстрелването на най-малко 10 000 противопехотни ракети срещу цивилно население;
Г. като има предвид, че в навечерието на кризата с флотилията лидерът на Хамас Исмаил Хания заяви пред свои поддръжници: „Ако корабите стигнат до Газа, това ще бъде победа за Газа. Ако корабите бъдат прихванати и тероризирани от ционистите, това също ще бъде победа за Газа и ще дойдат нови кораби, за да разбият обсадата на Газа”,
Д. като има предвид, че според законите на военните конфликти, държава, която е страна във военен конфликт, има право да наложи морска блокада по бреговете на своя противник от съображения за сигурност, по-специално за да предотврати незаконното внасяне на оръжия;
Е. като има предвид, че Държавният департамент на САЩ изрази загриженост относно дейността на Фондацията за човешки права и свободи и хуманитарна помощ (известна като IHH), поради връзките на фондацията с високопоставени служители на Хамас, която е включена в списъка на ЕС на терористични организации;
Ж. като има предвид, че ЕС е най-големият доставчик на помощи за палестинците, като неговите държави-членки и Европейската комисия предоставят стоки за приблизително 600 милиона евро годишно;
З. като има предвид, че през седмицата на нападението на флотилията Израел прекара 12 413 тона хуманитарна помощ през пропускателните пунктове на Газа; пратките включваха 994 000 литра гориво за електрическата централа на Газа, 748 тона газ за домакински цели и осем камиона с лекарства и медицинско оборудване; като има предвид, че хуманитарната помощ, доставена през същата седмица от ирландския хуманитарен кораб „Rachel Corrie” , на пристанище Ашдод, беше отказана от лидерите на Хамас, тъй като не беше достигнала до Газа по море;
1. изразява съжаление за трагичните последствия от операцията на израелските отбранителни сили и призовава израелските органи за незабавно, пълно и безпристрастно разследване на събитията и обстоятелствата около тях, както заяви заместник-председателят на Комисията/върховен представител на Съюза по въпросите на външните работи и политиката на сигурност; поднася своите съболезнования на семействата на жертвите; приветства решението на Израел да открие разследванията за европейски експерти и експерти от САЩ;
2. изразява загриженост от честото смесване на политически и хуманитарни въпроси, както и от използването на хуманитарни дейности, какъвто беше случаят с флотилията, плаваща под турски флаг;
3. отбелязва намерението на Израел да облекчи потока от стоки през своята граница с Газа; подкрепя създаването на екипи на ЕС за инспекции на пропускателните пунктове на Газа, които да наблюдават доставките на хуманитарна помощ;
4. призовава ЕС да възобнови ангажимента си за започване на преговори за сближаване между Израел и палестинците, както беше предвидено от Четворката, съставена от САЩ, Обединените нации, Европейския съюз и Русия, през март 2010 г.;
5. призовава за незабавното освобождаване на израелския сержант Гилад Шалит, който беше отвлечен от Хамас на израелска територия на 25 юни 2006 г. и оттогава е държан в изолация в Газа;
6. възлага на своя председател да предаде настоящата резолюция на Съвета и Комисията, държавите-членки, заместник-председателя на Комисията/върховен представител на Съюза по въпросите на външните работи и политиката на сигурност, израелското правителство, правителството на Египет, Четворката и Палестинската власт.
