ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0009/09
съгласно член 108 от Правилника за дейността на ЕП
от
Hiltrud Breyer
и
Raül Romeva i Rueda
, от името на групата Verts/ALE
към Съвета
Относно: Детски заведения - Цели от Барселона
Още през 1992 г. Съветът прие Препоръка (92/241/EEC ), която подчертава значението на достъпните, достижими и качествени грижи за деца, като същевременно се насърчава гъвкавостта и многообразието, за да се отговори на потребностите и предпочитанията на родителите и техните деца.
През 2002 г. Съветът от Барселона (Заключения на председателството от 15/16 март 2002 г.) пое инициатива да покани държавите-членки да премахнат пречките пред участието на жените в пазара на труда и да се стремят, отчитайки търсенето на услуги за гледане на деца и съобразно националните условия на предлагане, до 2010 г. да осигурят грижи за деца, които да обхващат поне 90% от децата на възраст между 3 години и възрастта за започване на задължително образование, както и поне 33% от децата на възраст под 3 години.
В доклада си от 3 октомври 2008 г. ((COM(2008)0638) „Осъществяване на целите от Барселона относно детските заведения за деца в предучилищна възраст”) Комисията прави заключение, че все още е необходима много работа, за да се постигнат задоволителни равнища на осигуряване на грижи за деца, по-специално за децата на възраст под 3 години, и че повечето държави-членки най-вероятно няма да постигнат целите от Барселона.
В своята работна програма чешкото председателство набляга на отглеждането на деца вкъщи като пълноценна алтернатива на професионалната кариера - алтернатива, която председателството счита, че заслужава както уважение, така и подкрепа от страна на държавата и обществото. На неофициално заседание на министрите на 4-5 февруари председателството възнамерява да предложи евентуално преразглеждане на целите от Барселона.
Защо е необходимо да се преразглеждат и евентуално - променят, целите от Барселона относно детските заведения?
Какво е конкретното предложение за преразглеждане на целите от Барселона?
Как би се отразило предложението върху участието на жените на пазара на труда и върху равнопоставеността на жените и мъжете на работното място?
Какви нови стимули ще представи председателството, за да гарантира,че държавите-членки ще направят всичко възможно за постигане на целите от Барселона?
ОВ L 123 от 8.5.1992 г., стр. 16.