1.9.2010 B7-0485/2010 ПРЕДЛОЖЕНИЕ ЗА РЕЗОЛЮЦИЯ внесено вследствие на въпрос с искане за устен отговор B7‑0452/2010
съгласно член 115, параграф 5 от Правилника за дейността
относно положението на река Йордан и по-специално на региона по долното течение на река Йордан
Paolo De Castro
,
Véronique De Keyser
,
Jo Leinen
,
Adrian Severin
,
Proinsias De Rossa
,
Saïd El Khadraoui
,
Olga Sehnalová
,
Thijs Berman
,
Richard Howitt
,
Maria Eleni Koppa
,
María Muñiz De Urquiza
,
Raimon Obiols
от името на групата S&D
PE446.565v01-00 B7‑0485/2010 Резолюция на Европейския парламент относно положението на река Йордан и по-специално на региона по долното течение на река Йордан
Европейският парламент ,
– като взе предвид предишните си резолюции относно Близкия изток,
– като взе предвид Договора за мир между Държавата Израел и Хашемитското кралство Йордания от 1994 г.,
– като взе предвид израелско-палестинското временно споразумение относно Западния бряг и ивицата Газа от 1995 г. (споразумение Осло II), и по-специално членове 12 и 40 от неговото Приложение III,
– като взе предвид Резолюция 387 на Сената на Съединените щати от 16 ноември 2007 г., в която се изразява становището на Сената относно спадането на равнището на река Йордан и на Мъртво море и се приветства сътрудничеството между народите на Израел и Йордания и палестинската власт,
– като взе предвид съвместната декларация от срещата на високо равнище в Париж, посветена на Средиземноморието, проведена на 13 юли 2008 г.,
– като взе предвид Препоръката относно положението в Йорданската долина на специалната комисия по енергетика, околна среда и води на Евро-средиземноморската парламентарна асамблея от 14 март 2010 г.,
– като взе предвид член 115, параграф 5 и член 110, параграф 2 от своя правилник,
A. като има предвид, че река Йордан, и по-специално долното течение на река Йордан, е културен ландшафт от всеобщо значение с огромна историческа, символична, екологична, земеделска и икономическа важност в Близкия Изток и отвъд неговите граници,
Б. като има предвид, че лошото управление доведе до сериозно замърсяване на река Йордан; като има предвид, че по приблизителна оценка 98% от годишния отток в долното течение на река Йордан, възлизащ на 1.3 млрд. кубически метра сладка вода, се отклоняват, за да се удовлетворят потребностите на местното население и на земеделието; като има предвид, че към момента по долното течение на река Йордан текат само непречистени води от канализацията, оттичащи се води от рибарници, солени води и земеделски отпадни води,
В. като има предвид загубата на 50 % от биологичното разнообразие по долното течение на река Йордан в резултат на отклоняването на източници на сладка вода и изхвърлянето на замърсени отпадни води по протежение на реката,
Г. като има предвид, че новите централи за пречистване на отпадни води, които трябва да решат проблема със замърсените отпадни води, които понастоящем текат по долното течение на река Йордан, няма да започнат да функционират преди края на 2011 г.; като има предвид, че ако не бъдат осигурени източници на сладка вода по долното течение на река Йордан, което да съвпадне с функционирането на тези центрове, големи участъци от реката вероятно ще пресъхнат до края на 2011 г.,
Д. като има предвид, че най-малко 400-600 млн. кубически метра вода са необходими годишно за рехабилитирането на долното течение на река Йордан,
Е. като има предвид, че Мъртво море има уникална в целия свят екосистема; като има предвид, че река Йордан е основният приток на Мъртво море и драстично намалялото количество на водата по долното течение на река Йордан е основната причина за непрекъснатия спад в равнището на водата в Мъртво море и намаляването с една трета на повърхността на Мъртво море в рамките на по-малко от 50 години,
Ж. като има предвид, че в концепцията за прехвърляне на вода от Червено море в Мъртво море се предлага да се изгради канал, който да свързва Червено море и Мъртво море, да допринася за възстановяването на Мъртво море и да осигури електричество и питейна вода на израелци, йорданци и палестинци; като има предвид, че този проект може да има сериозни последици за уникалния характер на региона; като има предвид, че Световната банка работи върху проучване на осъществимостта на проекта, както и върху екологична и социална оценка в тази връзка,
З. като има предвид, че в договора за мир между Държавата Израел и Хашемитското кралство Йордания и двете страни придадоха голямо значение на интегрираното развитие на региона на Йорданската падина и се съгласиха да си сътрудничат по общите си граници с цел екологично възстановяване на река Йордан и екологична защита на водните ресурси както на реката, така на и на Мъртво море,
И. като има предвид, че усилията за спасяване на долното течение на река Йордан доведоха до сътрудничество между местните израелски, йордански и палестински общности, които са изправени пред едни и същи предизвикателства по отношение на водата; като има предвид, че активното сътрудничество между правителствата, местните общности и организации на гражданското общество в засегнатите държави и територии може да допринесе съществено за усилията за постигане на мир в региона,
Й. като има предвид, че палестинското население по Западния бряг е изправено пред сериозен недостиг на вода; като има предвид, че достатъчни водни ресурси са едно от главните предварителни условия за една жизнеспособна палестинска държава в бъдеще, както и важен аспект от сигурността на Държавата Израел,
К. като има предвид, че финансирането от ЕС допринася за опитите за облекчаване на екологичните предизвикателства, пред които е изправен регионът по долното течение на река Йордан,
1. насочва вниманието към и изразява сериозната си загриженост относно спадането на равнището на река Йордан, и по-специално по долното течение на река Йордан;
2. призовава държавите, през чиято територия преминава реката, да възстановят река Йордан, като изработят и прилагат политики, насочени към конкретни резултати при управлението на потребностите от вода на домакинствата и земеделието, съхраняването на водите и управлението на замърсените води от канализацията, земеделието и промишлеността, както и да гарантират, че достатъчни количества сладка вода се вливат в долното течение на река Йордан;
3. призовава правителствата на Израел и Йордания, както и палестинската власт да работят в дух на сътрудничество, за да спасят долното течение на река Йордан, и настоятелно ги призовава да създадат, с подкрепата на Европейския съюз, комисия за басейна на река Йордан, която да бъде тристранен форум за сътрудничество, отворен за държавите, през чиито територии тече реката;
4. призовава Израел и Йордания да зачитат изцяло ангажиментите, поети в мирното споразумение между тях по отношение на възстановяването на река Йордан, както и опазването на водните ресурси на реката и на Мъртво море;
5. приветства инициативата на израелския министър на околната среда за изработване на основен план за развитие на ландшафта в региона на долното течение на река Йордан; настоятелно призовава йорданското правителство и палестинската власт да предприемат подобни инициативи с цел приемане на основни планове за възстановяването на участъците от реката, които текат през територията на съответната държава; отбелязва, че подобни планове може да се превърнат в основа за цялостен регионален план за възстановяване и опазване на долното течение на река Йордан;
6. припомня, че концепцията за прехвърляне на вода от Червено море в Мъртво море няма да допринесе за решаване на проблема със спадането на равнището на река Йордан;
7. отбелязва, че всяко устойчиво решение за възстановяване и съхраняване на уникалната естествена среда в региона по долното течение на река Йордан трябва да се основава на интегриран подход за развитие, включително икономически, екологични и свързани с енергетиката проекти и проекти в областта на туризма;
8. приветства прилагането на все по-усъвършенствани методи и технологии за управление на водите в региона по долното течение на река Йордан, особено в Израел, и насърчава прехвърлянето на тези методи и технологии към всички държави в региона; призовава международната общност, включително Европейския съюз, да полагат повече усилия за осигуряване на още финансова и техническа помощ за проекти в тази област;
9. призовава Съвета, Комисията и държавите-членки на ЕС да поставят по-силен акцент върху положението на река Йордан в своите двустранни и многостранни отношения с държави, през чиято територия тече реката, и да продължават да предоставят финансова и техническа помощ с цел възстановяването на реката, и по-специално долното течение на река Йордан, включително в рамките на инициативата „Съюз за Средиземноморието“;
10. приветства сътрудничеството между израелските, йорданските и палестинските местни общности, които са изправени пред едни и същи предизвикателства по отношение на водата в региона по долното течение на река Йордан и отново подчертава важността на изграждането на доверие при постигането на справедлив и траен мир в Близкия Изток; приветства също така активната роля на неправителствени организации в усилията, насочени към спасяване на река Йордан, и призовава международната общност, включително Европейския съюз, да продължи да подпомага техните дейности;
11. отново подчертава, че въпросът за управлението на водите, и особено за справедливото разпределяне на водата, което зачита в еднаква степен потребностите на всички хора, живеещи в региона, е от първостепенна важност за трайния мир и стабилността в Близкия Изток и изтъква необходимостта от цялостна стратегия по отношение на основните предизвикателства в региона, свързани с водата;
12. настоятелно призовава Израел да гарантира по-широк достъп до водните ресурси за палестинците, живеещи на Западния бряг, както и да улесни използването в региона на подобрени методи и технологии за управление на водите, включително при пречистването на отпадните води;
13. възлага на своя председател да предаде настоящата резолюция на Съвета, Комисията, върховния представител на Съюза по въпросите на външните работи и политиката на сигурност, правителствата и парламентите на държавите-членки, специалния пратеник на Четворката в Близкия изток, Кнесета и израелското правителство, парламента и правителството на Йордания, парламента и правителството на Ливан, президента на Палестинската национална власт, Палестинския законодателен съвет и парламента и правителството на Сирия.
