Въпрос с искане за писмен отговор E-5797/2010
до Комисията
Член 117 от Правилника за дейността
Антония Първанова (ALDE)
(26 юли 2010 г.)
Относно: Нарушение на принципите на правораздаването в ЕС
В края на 2009 г. Министерски съвет внася в Народното събрание на Република България пакет от проекти за изменение и допълнение на НК и НПК, в това число съществени промени на чл. 369а, отнасящи се до разширяване на кръга на престъпления, при които не се допуска съкратено съдебно следствие и съответно намаляване на наказанията на подсъдимите.
Текстът на вносителя не е подкрепен от Комисията по правни въпроси на Народното събрание и вместо това е предложена отмяна на чл.369а, като е изтъкнат аргументът, че след приемането на промените в чл.58а от НК (бр.26 на ДВ от 26 април 2010 г.) не се налага съществуването на подобно ограничение. Предложението на комисията е подкрепено в пленарна зала на Народното събрание и с измененията на НПК (бр. 32 на ДВ от 27 април 2010 г.) чл. 369а е отменен.
В периода след отмяната на забраната на чл. 369а от НПК при определяне на наказанието на всички, извършили умишлени убийства, умишлени тежки телесни повреди или престъпления, извършени в пияно състояние, ще се прилага чл. 2 от НК, а именно: „ Чл. 2 (1) За всяко престъпление се прилага онзи закон, който е бил в сила по време на извършването му
(2) Ако до влизане на присъдата в сила последват различни закони, прилага се законът, който е най-благоприятен за дееца “ .
1. Счита ли Комисията, че тази промяна в НПК е в съответствие с основните принципи на ЕС в сферата на правораздаването и основните права на човека?
2. Счита ли Комисията, че създадената с чл. 2, ал. 2 от НПК правна неяснота, заобикаляне на закона и двойни стандарти на правораздаване, от която се възползват много хора при липсата на друго правно основание до момента, е допустима, имайки предвид и 2-ри показател: Гарантиране на по-прозрачен и ефективен съдебен процес чрез приемане и прилагане на нов Закон за съдебната власт и на нов Граждански процесуален кодекс. Докладване за въздействието на тези нови закони и на Наказателно-процесуалния кодекс и Административнопроцесуалния кодекс, преди всичко върху досъдебната фаза от Доклада относно напредъка на България по механизма за сътрудничество и проверка?