Качество на хранителните продукти: необходимо е европейско законодателство
Селско стопанство
2010-03-25 - 17:39
Задължителното обозначаване на селскостопанската продукция дава ценна информация на потребителите относно качеството на храните и може да засили конкурентоспособността на сектора, подчертават депутатите в доклад, приет на 25 март. Според тях защитата на географските обозначения и традиционните храни от имитации допринася за гарантирането на качеството на храните, като затова в тази област е необходимо европейско законодателство.
Плановете за политика на ЕС за качество на храните, целяща да създаде добавена стойност за икономиките на европейските региони, са дефинирани в доклада на Giancarlo Scottà (ЕСД, Италия), който беше приет на 25 март. Докладът е в отговор на Зелената книга на Комисията от 15 октомври 2008 г. относно качеството на селскостопанските продукти и е част от по-широк дебат вътре в Парламента относно бъдещите цели на Общата селскостопанска политика.
По време на дебата в пленарната зала на 24 март, докладчикът подчерта, че "поставянето на ударение върху политиката за качество на храните представлява един от отговорите" на пазарната глобализация и е "възможност за развитие за много райони в неизгодно положение". Комисарят по земеделските въпроси Dacian Ciolos каза, че ще представи законодателно предложение за европейска политика за качеството на храните до края на тази година и че при неговото изготвяне ще вземе предвид идеите и предложенията на депутатите.
Защита на географските обозначения: повече права за притежателите
Депутатите считат, че е необходимо да се запази настоящата система за географско обозначение и двата ѝ основни инструмента - защитеното наименование за произход (ЗНП), което се отнася за земеделски продукти, изцяло произведени в дадена географска област, и защитеното географско указание (ЗГУ), което е за продукти, тясно свързани с географската област, като поне един от производствените процеси се извършва в нея.
За да се преодолеят недостатъците на системата, като например неправомерното използване на географските обозначения в и извън ЕС, докладът предлага настоящото законодателство да се измени така, че организациите, собственици на географски указания, да имат засилена роля при управлението на ЗНП и ЗГУ продуктите.
В ЕС има и трета система за обозначение - "храна с традиционно специфичен характер" (ХТХТ), която подчертава традиционния характер на продукта по отношение на съставките или начина на приготовление.
Многостранен регистър на всички продукти с географско указание
Според текста на доклада, договарянето в рамките на Световната търговска организация (СТО) на правно обвързващ многостранен регистър на всички продукти с географско указание е от ключово значение в борбата с присвояването на обозначения и имитациите. Депутатите приканват Европейската комисия да подкрепи технически и финансово организациите, отговарящи за географските указания, за да улесни разрешаването на тези проблеми.
Страна на произход на етикетите на храните
За да бъдат по-добре информирани потребителите, държавата на произход на пресните продукти трябва да бъде ясно посочена, с цел гарантиране на по-добра проследимост. Това трябва да стане, без да се налагат прекалени разходи върху хранителната промишленост и като се разгледат алтернативни методи за предоставяне на информация, например чрез интернет или баркодове, или пък върху касовата бележка.
Посочването на допълнителна информация трябва да бъде доброволно и без да се претоварва общото съдържание на етикета, което би могло да доведе до объркване сред потребителите. Депутатите искат Комисията да проведе проучване на различни варианти за въвеждане на нови обозначителни знаци, например създаване на лого за качество на ЕС.
20100324IPR71285 Приетият текст ще бъде публикуван на този адрес (изберете дата 25 март)
BG
1
LINK
/activities/plenary/ta/calendar.do?language=BG
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
