12.9.2011 B7-0482/2011 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на заместник-председателя на Комисията/върховен представител на Съюза по въпросите на външните работи и политиката на сигурност
съгласно член 110, параграф 2 от Правилника за дейността
относно положението в Сирия
Véronique De Keyser
,
Hannes Swoboda
,
Pino Arlacchi
,
Emine Bozkurt
,
Harlem Désir
,
Richard Howitt
,
María Muñiz De Urquiza
,
Vincent Peillon
,
Carmen Romero López
,
Roberto Gualtieri
от името на групата S&D
PE472.663v01-00 B7‑0482/2011 Резолюция на Европейския парламент относно положението в Сирия
Европейският парламент ,
– като взе предвид предишните си резолюции относно Сирия, по-конкретно от 7 юли 2011 г. относно положението в Сирия, Йемен и Бахрейн в контекста на положението в арабския свят и в Северна Африка,
– като взе предвид изявлението на председателя на Европейския парламент относно положението в Сирия и реакциите на международната общност от 19 август 2011 г.,
– като взе предвид Решение 2011/522/ОВППС на Съвета от 2 септември 2011 година за изменение на Решение 2011/273/ОВППС относно ограничителни мерки срещу Сирия, Решение на Съвета 2011/523/ЕС за частично спиране на прилагането на Споразумението за сътрудничество между Европейската икономическа общност и Сирийската арабска република, и Регламент (ЕС) № 878/2011 на Съвета от 2 септември 2011 година за изменение на Регламент (ЕС) № 442/2011 относно ограничителни мерки с оглед на положението в Сирия,
– като взе предвид изявленията на върховния представител/заместник-председател на Комисията относно Сирия от 8 и 31 юли, 1, 4, 18, 19, 23 и 30 август и 2 септември 2011 г.,
– като взе предвид заключенията на Съвета относно Сирия от 18 юли 2011 г.,
– като взе предвид съвместното съобщение относно „Нов отговор на промените в съседните държави“ на Европейската комисия и върховния представител до Европейския парламент, Съвета, Европейския икономически и социален комитет и Комитета на регионите от 25 май 2011 г.,
– като взе предвид изявлението на председателя на Съвета за сигурност на ООН от 3 август 2011 г.,
– като взе предвид резолюцията на Съвета по права на човека на ООН, приета на неговата 17-та специална сесия относно състоянието на правата на човека в Сирийската арабска република от 23 август 2011 г.,
– като взе предвид член 110, параграф 2 от своя правилник,
A. като има предвид, че както потвърди върховният комисар на ООН по правата на човека Navi Pillay, в сирийския режим над 2600 мирни жители са убити, а много други са ранени, задържани и държани в нарочна жестока репресия над мирни демонстранти и активисти за защита на правата на човека;
Б. като има предвид, че въпреки широкото международно осъждане, силите за сигурност в Сирия продължават и дори засилват жестоките погроми над мирни демонстранти;
В. като има предвид, че реформите и амнистиите, обявени и обещани от президента Башар ал Асад, все още не са реалност;
Г. като има предвид, че много сирийци са изправени пред влошаваща се хуманитарна ситуация в резултат на насилието и разселването; като има предвид, че съседните на Сирия държави и международната общност полагат значителни усилия, за да предотвратят по-нататъшното влошаване и ескалирането на тази хуманитарна криза;
Д. като има предвид, че сирийският режим не позволява достъпа в страната на международните хуманитарни и правозащитни организации и международните медии;
Е. като има предвид, че кризата в Сирия представлява заплаха за стабилността и сигурността в целия регион на Близкия Изток;
Ж. като има предвид, че споразумението за асоцииране между Европейската общност и нейните държави-членки, от една страна, и Сирийската арабска република, от друга страна, така и не е подписано; като има предвид, че подписването на това споразумение се бави по искане на Сирия от октомври 2009 г.; като има предвид, че Съветът реши да не предприема по-нататъшни мерки в тази област, както и да прекрати частично прилагането на действащото споразумение за сътрудничество;
З. като има предвид, че новият подход, предлаган от Европейската комисия и върховния представител като нов отговор в променящите се съседни страни, се основава на взаимна отчетност и споделен ангажимент към общочовешките ценности за права на човека, демокрация и върховенство на закона;
И. като има предвид, че членове на Европейския парламент проведоха няколко пъти в последните месеци размяна на мнения с представители на сирийската опозиция в изгнание;
1. остро осъжда нарочните жестоки репресии над мирни демонстранти, активисти за права на човека и сирийския народ, прилагани широко от режима на президента Башар ал Асад; поднася своите съболезнования на семействата на жертвите; изразява своята солидарност със сирийския народ, приветства неговия кураж и решимост и твърдо подкрепя неговите законни демократични стремежи;
2. отбелязва, че обявяването и обещанията от страна на президента за реформи, премахване на извънредното положение и амнистии се доказаха като напълно недостоверни;
3. посочва, че тези събития урониха легитимността на сирийския режим, и призовава президента Башар ал Асад да отстъпи властта, за да се открие възможност да се изпълнят законните демократични стремежи на сирийския народ;
4. призовава още веднъж за незабавно прекратяване на жестоките репресивни мерки срещу мирни демонстранти и на тормоза над техните семейства; за освобождаване на всички задържани демонстранти, политически затворници, защитници на правата на човека и журналисти; за предоставяне на пълен достъп до страната на международните хуманитарни и правозащитни организации и международните медии; както и за достъп на гражданите до комуникационни и информационни мрежи в Сирия;
5. подновява своя призив за независимо, прозрачно и ефективно разследване на убийствата, арестите, произволните задържания и твърденията за принудително изчезване и случаи на използване на мъчения от страна на сирийските сили за сигурност, така че да се гарантира, че извършителите на такива действия ще бъдат подведени под отговорност; в този контекст приветства неотдавнашната резолюция, приета от Съвета по правата на човека на ООН, която призовава в Сирия да бъде изпратена независима международна анкетна комисия, за да разследва всички твърдения за нарушения на международното право в областта на правата на човека, извършени от режима от март 2011 г. насам, за да се установят фактите и обстоятелствата около тези престъпления и нарушения, да се разкрият отговорните за тях и да се гарантира подвеждането на извършителите под отговорност;
6. същевременно призовава за незабавен, истински и приобщаващ политически процес с участието на всички демократични политически участници и организациите на гражданското общество, което би могло да бъде основа за мирен и необратим преход към демокрация в Сирия; приветства в този контекст изявлението на председателя на Съвета за сигурност на ООН, в което се подчертава, че единственото решение на настоящата криза в Сирия е посредством всеобхватен и воден от Сирия политически процес;
7. приветства и подкрепя неотдавнашното включване в обхвата на санкциите за замразяване на активи и забрана за пътуване на още лица и сдружения, подкрепящи или извличащи ползи от сирийския режим, както и забраната за внос на сирийски петрол и петролни продукти в ЕС; при все това призовава за по-нататъшни санкции, насочени към режима, но с минимални отрицателни последици за условията на живот на населението;
8. отново изтъква решителната си подкрепа за дипломатическите усилия на държавите-членки на ЕС в Съвета за сигурност на ООН и други международни форуми, насочени към постигане на адекватна реакция на международната общност спрямо текущата криза в Сирия;
9. приветства хуманитарната помощ, предоставена от съседните на Сирия страни на сирийските бежанци; насърчава ЕС и неговите държави-членки да продължават да работят заедно със съседните на Сирия страни, Арабската лига, други международни участници и НПО за предотвратяване на възможното ескалиране на настоящата криза в Сирия, включително на хуманитарната криза, в други области в региона, както и по-нататъшното влошаване на хуманитарната криза в страната;
10. призовава за по-нататъшно насърчаване и подкрепа за зараждането на организирани сирийски демократични опозиционни сили, както вътре в страната, така и извън нея;
11. възлага на своя председател да предаде настоящата резолюция на Съвета, на Комисията, на заместник-председателя на Комисията/върховен представител на Съюза по въпросите на външните работи и политиката на сигурност, на правителствата и парламентите на държавите-членки и на правителството и парламента на Сирийската арабска република.
