ВЪПРОС С ИСКАНЕ ЗА ПИСМЕН ОТГОВОР E-1321/09
зададен от Душана Здравкова (PPE-DE)
на Комисията
(2 март 2009 г.)
Относно: Предприетите мерки и направените препоръки от страна на Европейската комисия по отношение на експлоатирането от страна на българските власти на депо за твърди битови отпадъци в Суходол
По повод на проведеното на 20 януари 2009 г. заседание на Комисията по петиции, на което беше обсъдена петиция 1405/2007, внесена от името на сдружение „Защита здравето и живота на населението и околната среда“, относно незаконното експлоатиране на депо за твърди битови отпадъци в квартал Суходол в София, бих искала да изразя безпокойството си във връзка с липсата на предприети действия и липсата на информираност от страна на Европейската комисия по повод експлоатирането на депото и влиянието върху околната среда и здравето на гражданите.
В тази връзка се обръщам към Комисията със следните въпроси: —
Какви конкретни мерки е предприела Комисията относно липсата на информация по повод управлението и обезвреждането на отпадъци в София, след изпращането на уведомително писмо на 23 октомври 2007 г.? —
Извършила ли е Комисията действия по собствена инициатива или чрез външни експерти за получаване на такава информация, както и действия за изследване и анализ за въздействието на депото върху околната среда и здравето на хората? —
Дала ли е Комисията препоръки за евентуалното разрешаване на проблема със сметището в Суходол и какви са те? —
Уверила ли се е Комисията, че са били предприети всички необходими мерки, за да се предпази здравето на хората?
Бих желала да привлека вниманието на Комисията върху факта, че трябва да се предприемат необходимите мерки, за да се реши този въпрос, толкова важен за здравето на хората и най-вече на децата, които живеят в непосредствена близост до депото.