3.11.2010 B7-0608/2010 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявления на Съвета и на Комисията
съгласно член 110, параграф 2 от Правилника за дейността
относно предстоящата среща на високо равнище ЕС-САЩ и Трансатлантическия икономически съвет
Elmar Brok
,
José Ignacio Salafranca Sánchez-Neyra
,
Francisco José Millán Mon
,
Arnaud Danjean
,
Elena Băsescu
,
Karl-Heinz Florenz
от името на групата PPE
Sarah Ludford
,
Sharon Bowles
,
Olle Schmidt
,
Marietje Schaake
от името на групата ALDE
Charles Tannock
от името на групата ECR
PE450.429v01-00 B7‑0608/2010 Резолюция на Европейския парламент относно предстоящата среща на високо равнище ЕС-САЩ и Трансатлантическия икономически съвет
Европейският парламент ,
– като взе предвид своята резолюция от 26 март 2009 г. относно състоянието на трансатлантическите отношения след изборите в САЩ P6_TA(2009)0193 .
,
– като взе предвид своите резолюции относно Трансатлантическия икономически съвет и своята резолюция от 22 октомври 2009 г. относно предстоящата среща на високо равнище ЕС-САЩ и заседанието на Трансатлантическия икономически съвет P7_TA(2009)0058 .
,
– като взе предвид резултатите от срещата на високо равнище ЕС-САЩ, проведена във Вашингтон на 3 ноември 2009 г.,
– като взе предвид доклада за напредъка, приет на четвъртото заседание на Трансатлантическия икономически съвет на 27 октомври 2009 г., съвместното изявление, прието на Трансатлантическия законодателен диалог, и заседанията, проведени в Ню Йорк от 4 до 9 декември 2009 г. и в Мадрид от 4 до 6 юни 2010 г.,
– като взе предвид съвместното изявление на ЕС и САЩ относно „Разширяване на трансатлантическото сътрудничество в областта на правосъдието, свободата и сигурността“ от 28 октомври 2009 г.,
– като взе предвид съвместната декларация на ЕС и САЩ относно борбата с тероризма от 3 юни 2010 г.,
– като взе предвид заключенията от срещите на високо равнище на Г-20 в Торонто на 26 и 27 юни 2010 г. и в Сеул от 21 до 23 октомври 2010 г.,
– като взе предвид член 110, параграф 2 от своя правилник,
A. като има предвид, че трансатлантическите отношения са единствени по рода си и широкообхватни, и включват взаимен ангажимент за демокрация, правова държава и права на човека, борба с тероризма и предотвратяване на разпространението на оръжия за масово унищожение; като има предвид споделените интереси и ценности на ЕС и САЩ, потребността ЕС и САЩ да се вслушват взаимно в мненията си и готовността на Европейския парламент да се вслуша в мненията на президента и Конгреса на САЩ,
Б. като има предвид, че отношенията между ЕС и САЩ играят решаваща роля за гарантираното справяне с глобалните въпроси и новите предизвикателства,
В. като има предвид, че ЕС и САЩ работят заедно в целия свят за прокарване на общ дневен ред, основаващ се на споделени история, култура, интереси и ценности, и като има предвид, че отношенията между ЕС и САЩ трябва да играят решаваща роля за гарантираното справяне с глобалните въпроси и новите предизвикателства в рамките на международното право и съществуващите многостранни институции, по-конкретно ООН, ОССЕ и НАТО,
Г. като има предвид, че делът общо на двамата трансатлантически партньори е половината от световната икономика, като тяхното партньорство, изчислявано на 4.28 трилиона щ.д., е най-голямото, най-интегрираното и най-дълготрайното в икономическо отношение в света и е ключова движеща сила за световното икономическо благоденствие, и като има предвид, че силата на трансатлантическите връзки и ангажираността с тях е от все по-голямо значение, предвид текущата световна финансова и икономическа криза,
Д. като има предвид, че двамата партньори са поели ангажимент за сътрудничество с цел да насърчават растежа и работните места в своите икономики, и като има предвид, че Европейският парламент продължава да се застъпва за доизграждането на безпрепятствен трансатлантически пазар до 2015 г., постигането на което - наред с доизграждането на собствения единен пазар на ЕС - ща бъде ключов елемент в поемането по пътя към световен икономически растеж и възстановяване,
Е. като има предвид, че развиващите се страни са допринесли в най-малка степен за въздействието на човешката дейност за изменението на климата, но са изправени пред неговите най-сурови последствия, и като има предвид, че отрицателните външни фактори на изменението на климата излагат на опасност международните инвестиции за намаляване на бедността, като по този начин заплашват постигането на целите на хилядолетието за развитие; като има предвид също необходимостта от непрекъснат диалог за инициативата за трансатлантическо партньорство за развитие;
Среща на високо равнище ЕС-САЩ
1. настоява върху необходимостта ЕС и администрацията на САЩ да засилят своя стратегически диалог, сътрудничеството и координацията помежду си в работата по световните предизвикателства и регионалните конфликти;
2. призовава двамата партньори да насърчават зачитането на демокрацията и правата на човека в света като ключов елемент на своята политика; подчертава необходимостта от интензивно координиране на превантивната дипломация и дипломацията по време на кризи;
3. счита за необходимо на срещата на високо равнище ЕС-САЩ двамата партньори да поемат водеща роля за изпълнението на ангажиментите на Г-20;
4. подчертава важността на сътрудничеството между ЕС и САЩ за съгласие за конкретни резултати за постигане на международно споразумение на Конференцията на ООН по изменението на климата (COP-16) в Канкун въз основа на научни доказателства и като се включи съответна международна помощ за финансиране на смекчаване на климата и приспособяване в развиващите се страни;
5. приветства новия подход на администрацията на САЩ към Израел и призовава за засилено евроамериканско партньорство по въпроса за израелско-палестинския конфликт; в този контекст приветства започването на преки преговори между Израел и Палестинската власт, обявено във Вашингтон на 2 септември 2010 г.; припомня, че са необходими по-нататъшни преговори, които да доведат в съгласувани срокове до двудържавно решение, съдържащо Държавата Израел и независима, демократична и жизнеспособна палестинска държава, живеещи едни до други в мир и сигурност; подчертава, че всеобхватен мир, който е основният интерес на страните в региона и на ЕС, трябва да се постигне на основата на съответните резолюции на Съвета за сигурност на ООН, принципите от Мадрид, включително принципа „земя за мир“, пътната карта, по-рано постигнатите споразумения между страните и арабската мирна инициатива, и изтъква, че е необходимо активно участие на близкоизточната четворка в мирния процес, като същевременно се признае значението на арабската мирна инициатива и продължаването на сътрудничеството с арабските партньори;
6. подчертава, че несигурността относно естеството на иранската ядрена програма застрашава системата за неразпространение на ядреното оръжие и стабилността в региона и света; изразява своето разочарование от продължаващите откази на Иран да сътрудничи изцяло с МААЕ, изразяващи се в спъване на работата на МААЕ, отказване на достъп до ключови ядрени инсталации и вето върху назначаването на инспектори; призовава иранското ръководство да изпълни задълженията на своята страна съгласно Договора за неразпространение; изисква от Техеран да ратифицира и приложи Допълнителния протокол относно споразумението за гаранции, и призовава САЩ и ЕС да координират външните си политики за постигането на тази цел;
7. въпреки че е наясно, че изтичането на информация от засекретени военни документи означава излагане на военни служители на опасност, изразява сериозна тревога относно неотдавнашните сериозни подозрения, че мъченията са били толерирани в Ирак; призовава този въпрос да бъде повдигнат в контекста на срещата на високо равнище ЕС-САЩ с оглед провеждането на независимо трансатлантическо разследване;
8. настоятелно призовава Корейската народнодемократична република да изпълни своите ангажименти в рамките на шестстранните преговори, включително цялостното и проверимо изоставяне на всички ядрени оръжия и текущи ядрени програми; призовава Корейската народнодемократична република изцяло да изпълни всички съответни задължения за неразпространение на ядрено оръжие и ядрено разоръжаване, отново изразява твърдата си подкрепа за шестстранните преговори и остава решен да се постигне удовлетворително и всеобхватно разрешаване на свързаните с тях въпроси с дипломатически средства;
9. подчертава значението на НАТО като крайъгълен камък на трансатлантическата сигурност и призовава за стратегическо сътрудничество между САЩ и държавите-членки на ЕС за справяне с предизвикателствата пред световната сигурност; приветства проекта на нова стратегическа концепция, чието приемане е насрочено за срещата на високо равнище на НАТО в Лисабон на 19-20 ноември 2010 г.; счита, че съответните промени в неговата по-обща структура на сигурност следва също да се разгледат в диалог с Русия и с държавите-членки на ОССЕ извън ЕС; подчертава важността на общата политика на сигурност и отбрана и стойността на засиления европейски капацитет за отбрана за засилване на трансатлантическата сигурност;
10. отбелязва нарасналия брой различни предизвикателства, които се очертават като общи за ЕС и САЩ; призовава настоятелно партньорите да инициират всеобхватна съвместна стратегия, съгласно която всички мерки на трансатлантическата политика да се оценяват и разработват за постигане на единна последователна и широкообхватна стратегия за ефективно разрешаване на тези въпроси;
11. приветства подписването на новия договор START на 8 април 2010 г. в Прага от президента на САЩ Барак Обама и руския президент Дмитрий Медведев, и очаква неговото ратифициране от двете страни;
12. призовава за удвояване на усилията на ЕС и САЩ за ангажиране заедно с Турция, Гърция и Кипър с цел постигане на трайно уреждане на кипърския проблем въз основа на двузонна и двуобщностна федерална конституция за обединяване на острова; отбелязва, че в случай на провал в уреждането на кипърския въпрос, няма да има основа, върху която ЕС и НАТО да могат да установят силно взаимно партньорство, и собствените усилия на ЕС за развитие на обща политика на сигурност и отбрана ще бъдат блокирани; подчертава стратегическото значение на Турция в контекста на отношенията между ЕС и САЩ и това, че целта за подобряване на стабилността в Източното Средиземноморие, Близкия изток и Южен Кавказ ще бъде най-добре постигната чрез нов договор за сигурност между ЕС, САЩ и Турция;
13. признава припокриването на търговските и политическите интереси на ЕС и САЩ в Латинска Америка, където ЕС има стратегически партньорства с Мексико и Бразилия и споразумения за свободна търговия с Чили и Мексико, както и такова споразумение в процес на преговори с Колумбия; споделя тревогите на САЩ относно засилването на авторитарни режими в страни като Венецуела и продължаващата диктатура в Куба; очаква продължаване на сътрудничеството със САЩ в техния регион, предвид значителните инвестиции на ЕС и неговите исторически връзки там;
Заседание на Трансатлантическия икономически съвет и укрепване на ТИС
14. изразява убеждение, че Трансатлантическият икономически съвет представлява най-подходящият механизъм за управление на трансатлантическите икономически отношения; призовава партньорите да използват целия потенциал на ТИС, за да преодолеят съществуващите в момента бариери пред икономическата интеграция и да постигнат до 2015 г. трансатлантически пазар, свободен от бариери, който би дал положителен отговор на настоящите икономически и социални кризи;
15. призовава Комисията да се насочи, с оглед на предстоящото заседание на ТИС, към официалното приемане на процедури за взаимно признаване на декларациите за съответствие за продуктите, подлежащи на задължително изпитване от трета страна, по-конкретно за ИКТ и електрическо оборудване, да настоява за взаимното признаване на законните мерки единици, по-конкретно за приемане на етикетираните само съгласно метричната система продукти от ЕС в САЩ, да проучи възможностите за стандартизация заедно с органите на САЩ, да учреди събрания тип „кръгла маса“ относно стандартите, като се съсредоточи върху новаторските решения, и да координира тези въпроси в международен план;
16. счита за изключително важно започването на диалог в ТИС относно новите храни и използването на нови технологии при производството на храни; изтъква тревогите, свързани с клонирането при отглеждането на животни;
17. призовава към сътрудничество с ТИС по всички въпроси, касаещи нормативната среда за промишлеността, особено за МСП, съгласно подхода на „Small Business Act“ на ЕС - „Мисли първо за малките“ - при обмисляне на законодателство с трансатлантическо въздействие;
18. подчертава, че е важно ТИС да се използва и като рамка за макроикономическото сътрудничество между партньорите, като отбелязва безпрецедентното сътрудничество между тях по време на кризата, и насърчава компетентните парични институции да засилят тяхната координация, по-специално в областта на надзора и превенцията на системния риск; признава основната роля, която играят ЕС и САЩ в рамките на световните финансови институции, в това число Международния валутен фонд (МВФ), Световната банка и Банката за международни разплащания (БМР);
Ролята на Трансатлантическия законодателен диалог в ТИС
19. още веднъж призовава ръководителите на ЕС и САЩ, както и съпредседателите на ТИС, да вземат под внимание изключително важната роля на законодателите за успеха на ТИС; настоятелно ги призовава да включат изцяло и пряко представителите на Трансатлантическия законодателен диалог в работата на ТИС, тъй като законодателите споделят със съответните органи на изпълнителната власт отговорността за въвеждането в действие на много от решенията на ТИС, както и за надзора върху тях;
20. счита, че е изключително важно да се осигури участието на ключови членове на Конгреса и на Европейския парламент в законодателния диалог и в дейността на ТИС, за да се гарантира, че законодателството няма неволни последици за трансатлантическата търговия и инвестиции; изразява надежда, че съществуващият Трансатлантически законодателен диалог може постепенно да бъде разширен и превърнат в трансатлантическа междупарламентарна асамблея в съответствие с препоръките, отправени от Парламента в посочената по-горе резолюция от 26 март 2009 г.;
Двустранна и международна търговия
21. изразява своята решимост да продължи призивите си към законодателните органи на САЩ – и призовава Комисията да направи същото в рамките на ТИС – за преразглеждане на задължението за стопроцентно сканиране на контейнерите, както и да развива сътрудничество със САЩ въз основа на управлението на риска, включително взаимно признаване на програмите за търговско партньорство на ЕС и САЩ в съответствие с Рамката от стандарти SAFE на Световната митническа организация;
22. подчертава спешната необходимост Кръгът за развитие от Доха да бъде приключен възможно най-скоро; признава обаче потребността от ново, съществено предложение от страна на бързо развиващите се икономики като Китай, Индия и Бразилия; призовава САЩ да окажат натиск съвместно с ЕС за премахването на оставащите пречки;
23. счита, че достъпът до пазари на трети страни е обща грижа и интерес за ЕС и САЩ, особено предвид вероятността някои страни с бързо развиващи се икономики като Бразилия, Индия и Китай, в които продължават да съществуват значителни и дискриминационни търговски и нетарифни бариери, да започнат да се възстановяват икономически от финансовата криза; изразява своето убеждение, че ТИС може да играе важна роля при насърчаването на общ подход на ЕС и на САЩ в рамките на търговските им отношения с трети държави; призовава ТИС да работи за по-общ подход, както и за обща стратегия по отношение на новите споразумения за свободна търговия от страна на САЩ и ЕС с оглед на стандартизирането на предвидените в тях разпоредби;
Развитие
24. припомня, че поетите по отношение на Целите на хилядолетието за развитие (ЦХР) международни ангажименти, много от които изостават от графика, ще бъдат постижими само ако индустриализираните страни спазят своите ангажименти и отделят 0,7 % от своя БВП като ОПР до 2015 г.; поради това призовава ЕС и САЩ, както и другите международни донори да изпълняват своите ангажименти и да предприемат мерки с цел ускоряване на напредъка към изпълнението на ЦХР до 2015 г.;
Икономическа и финансова криза
25. припомня, че споразумението Базел ІІ и предстоящото му преразглеждане имат за цел да установят глобален стандарт, и настоятелно призовава САЩ бързо да приложат Базел ІІ; следователно изразява дълбока загриженост във връзка с това, че ограниченията, предвидени в различните национални закони, които бяха приети в отговор на кризата (по-специално американския Закон за реформа на Уолстрийт и защита на потребителите, ограничаващ признаването на външните рейтинги), биха довели до значително фрагментиране на прилагането на този глобален стандарт; освен това отбелязва, че последователните глобални счетоводни правила са от основно значение за равнопоставените условия на конкуренция, и призовава САЩ да приемат Международните стандарти за финансово отчитане (МСФО);
26. настоятелно призовава Комисията да засили трансатлантическия финансово- регулаторен диалог със САЩ и отбелязва, че кризата беше най-тежката рецесия след Голямата депресия и че в рамките на своите ответни действия правителствата от цял свят, особено тези на ЕС и САЩ, си сътрудничеха по безпрецедентен начин, за да реформират финансовите пазари и институции;
27. счита, че съществуващите в началото на кризата икономически и финансови структури, независимо дали на световно равнище, в САЩ или в рамките на ЕС, не осигуриха достатъчно стабилност за глобалната финансова система; счита, че с увеличаването на взаимозависимостта на икономическите и финансовите пазари е необходимо да се засили сътрудничеството в областта на макроикономическите политики и надзорът над най-големите икономики; освен това признава, че ЕС трябва да разреши въпроса със своето представителство в Международния валутен фонд;
28. призовава ЕС и САЩ да работят съвместно с Китай за уреждането на глобалния спор относно обменните курсове, без да се прилагат протекционни или ответни мерки; счита, че държавите-членки на ЕС са подложени на различен пазарен натиск в сравнение със САЩ, по-специално по отношение на държавните облигации и съществуването на паричен съюз;
29. отбелязва, че както законът Frank-Dodd, така и програмата на регулаторната реформа в ЕС следват инициативите на Г-20, и счита, че е важно това сътрудничество да продължава през целия процес на изготвяне на правила; отбелязва, че това е особено видно в законодателството относно пазарите за извънборсови (OTC) деривати; подчертава, че много от разминаванията са породени от различията в естеството на законодателните органи и ролите на надзорните органи в процеса на изготвяне на правила;
Енергетика, околна среда, транспорт, промишленост, изследвания и наука
30. приветства създаването на Съвета по енергетика ЕС­­–САЩ, който има за цел да осигури нова рамка за задълбочаване на трансатлантическия диалог относно стратегически енергийни въпроси, като например сигурността на доставките или политиките за преминаване към енергийни източници с ниски въглеродни емисии, като същевременно укрепва съществуващото научно сътрудничество в областта на енергийните технологии; приветства парафирането на новото споразумение „Енергийна звезда“ между ЕС и САЩ относно координацията на програми за енергийно ефективно етикетиране на канцеларско оборудване, както и сътрудничеството в областта на разработването на енергийни технологии, като например водородните технологии или проекта ITER за ядрения синтез;
31. насърчава ТИС да задълбочава сътрудничеството за обща стратегия в областта на енергията от външни източници и суровините, която подпомага диверсификацията на източниците, маршрутите за доставка и инфраструктурата и насърчава енергийно ефективна икономика, за да се увеличи сигурността на енергийните доставки, а също така насърчава ТИС да подпомага търсенето на сближаване на критериите за устойчивост на енергийния микс и да ускори изследователската и развойната дейност, включително в областта на биогоривата;
32. отбелязва, че изменението на климата е глобално предизвикателство, за което няма универсално политическо и технологическо решение, но че съчетанието на наличните възможности и рязкото увеличаване на ефективността във всички области на икономиката и обществения живот в развитите и развиващите се страни би допринесло за решаването на проблемите, свързани с ресурсите и разпределението, и би открило пътя към трета индустриална революция;
33. настоятелно призовава председателството на ЕС да изисква амбициозен ангажимент от страна на САЩ по време на предстоящата среща на високо равнище в Канкун, както и сътрудничество от страна на САЩ за насърчаване на връзките между схемата на ЕС за търговия с емисии и съответни регионални или федерални схеми в САЩ; отбелязва в това отношение, че е важно да се осигурят общи стандарти и целеви показатели за всички развиващи се пазари за търговия с емисии, за да се избегнат ненужни регулаторни пречки на този развиващ се пазар;
34. призовава САЩ да разрешат пълното и действително прилагане на първия етап от споразумението за въздухоплаване между ЕС и САЩ, както и на споразумението за безопасност на въздухоплаването между ЕС и САЩ; припомня както на Комисията, така и на органите на САЩ, че един евентуален неуспех за сключване на втория етап на споразумението би могъл да доведе до отмяна на първия етап на споразумението от някои държави-членки;
35. настоятелно призовава ТИС да стимулира сътрудничеството в областта на научните изследвания, така че да се използва по-добре потенциалът на наскоро разширеното споразумение между ЕС и САЩ в областта на науката и технологиите, по-специално като разшири подхода за координация на поканите за представяне на предложения в области от общ стратегически интерес и като засили сътрудничеството в областта на енергийните изследвания, например Международното партньорство за водородна икономика (International partnership for Hydrogen Economy - IPHE), Ръководния форум за улавяне на въглерод (Carbon Sequestration Leadership Forum - CSLF) и Коалицията от Йоханесбург за възобновяема енергия (Johannesburg Renewable Energy Coalition – JREC);
Интелектуална собственост и защита на потребителите
36. подчертава значението на тясното трансатлантическо сътрудничество по отношение на въпроси от областта на цифровите технологии, като например цифровия пазар, свободата на интернет по света, неутралността, общите стандарти, прозрачността и принципите на правовата държава, във връзка с търговското споразумение за борба с фалшифицирането (ACTA);
37. счита, че е изключително важно да се разработи съвместна стратегия за действие ЕС–САЩ за прилагане на правата върху интелектуалната собственост с цел овладяване на стремителното увеличаване на глобалната търговия с фалшифицирани и пиратски стоки; призовава за създаването на трансатлантическа работна група за борба с фалшифицирането като необходим знак за политическа решимост за борба срещу незаконните дейности, които накърняват конкурентноспособността на иновативните и творческите индустрии, като същевременно се спазват гражданските свободи, свободата на словото, неприкосновеността на личния живот и законността;
Съдебно и полицейско сътрудничество, визи
38. настоява, че ЕС трябва да води преговори като единен субект по въпроса за приемането в програмата на САЩ за премахване на визовия режим, за да се гарантира, че четирите държави-членки – България, Кипър, Полша и Румъния, които не са включени в програмата за премахване на визовия режим, не сключват двустранни споразумения със САЩ, за да получат статут на безвизов режим; отново заявява, че Комисията трябва да продължи да подчертава пред САЩ, на политическо и техническо равнище, значението, което ЕС придава на приемането на четирите оставащи държави-членки в програмата за премахване на визовия режим в най-кратки срокове;
39. подчертава духа на сътрудничество между ЕС и САЩ в борбата срещу глобалния тероризъм, настоятелно призовава ЕС и САЩ да продължат да работят в сътрудничество, за да продължат да се противопоставят на подновената терористична заплаха, и припомня решимостта си в тази област, както и твърдата си убеденост, че е необходимо да се гарантира, че мерките за сигурност не накърняват защитата на гражданските свободи и основните права и пълното съблюдаване на неприкосновеността на личния живот и защитата на данните; отново потвърждава, че принципите на необходимостта и пропорционалността са ключови принципи, без които борбата срещу тероризма не може да бъде ефективна;
40. приветства това, че в споразумението между ЕС и САЩ относно предаването на банкови данни беше отразена готовността на САЩ да отговорят положително на исканията за защита на данните, отправени от Европейския парламент в доклада относно SWIFT;
41. призовава Съвета да одобри бързо мандата за преговори за споразумение между ЕС и САЩ относно защитата на данните, след което да постигне бърз напредък в преговорите и да транспонира резултатите от тях в законодателството в най-кратки срокове;
42. призовава както САЩ, така и ЕС да ограничат събирането и обработката на данни до абсолютния минимум, действително необходим за целите на сигурността, така че да се ограничат заплахите за свободата и гражданските свободи, и настоятелно призовава исканията за предаване на данни и другите договорености в областта на правосъдието и вътрешните работи да бъдат уредени общо в многостранна рамка между ЕС и САЩ, а не да се уреждат двустранно от отделните държави-членки;
43. подчертава сериозната си загриженост относно така наречения Закон за насърчаване на пътуванията и дискриминационното му действие предвид това, че се прилага само към пътуващи съгласно програмата на САЩ за премахване на визовия режим, както и загриженост във връзка със защитата на данните, тъй като плащанията могат да се извършват единствено чрез някоя от четирите най-големи кредитни карти, а всички те се предлагат от дружества, установени в САЩ; призовава също така въпросът относно таксата за електронната система за разрешения за пътуване да бъде повдигнат на следващата среща на министрите ЕС–САЩ по въпросите на правосъдието и вътрешните работи през декември;
44. с оглед на последните събития от двете страни на Атлантическия океан, които поставят предизвикателства за развитието на хармонични и многообразни общества, призовава за открит диалог между нашите правителства и общества относно това, как можем да постигнем по-голяма толерантност и зачитане на многообразието в съответните ни общности и в контекста на всеобщото спазване на основните права на човека;
45. възлага на своя председател да предаде настоящата резолюция на Съвета, Комисията, правителствата и парламентите на държавите-членки, Конгреса на САЩ, съпредседателите на Трансатлантическия законодателен диалог, съпредседателите и секретариата на Трансатлантическия икономически съвет.
