ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0022/10
съгласно член 115 от Правилника за дейността на ЕП
от
Daniel Caspary
, от името на групата PPE ,
Kader Arif
, от името на групата S&D ,
Niccolò Rinaldi
, от името на групата ALDE ,
Yannick Jadot
, от името на групата Verts/ALE ,
Joe Higgins
, от името на групата GUE/NGL ,
Robert Sturdy
, от името на групата ECR
към Комисията
Относно: Регламент за прилагане на схема на общи тарифни преференции
С оглед на искането, отправено от Парламента през 2008 г., предложението за преразгледания регламент за прилагане на схема на общи тарифни преференции, обхващаща периода от 1 януари 2012 г. до 31 декември 2014 г., да бъде предадено на Европейския парламент до 1 юни 2010 г., кога възнамерява Комисията да представи това предложение на Европейския парламент?
Как Комисията проверява и оценява дали страните-бенефициери спазват ангажиментите си, в частност дали прилагат ефективно международните конвенции за правата на човека, трудовите норми, устойчиво развитие и добро управление? Как оценява Комисията настоящата система ОСП+ по отношение на увеличаването на обема на износа?
На какво основание Комисията решава да започне разследване (член 16) и впоследствие да предложи временно оттегляне на преференциалните режими?
Понастоящем е предвидено единствено дадена държава-членка или Комисията да могат да решат, че са налице достатъчно основания за разследване (член 17). Как предвижда Комисията да включи становището на Европейския парламент, когато той счита, че са налице достатъчно основания за разследване?
Кога възнамерява Комисията да представи на Европейския парламент искания доклад относно статута на процеса на ратификация и изпълнението на конвенциите от страна на всяка държава, ползваща се от специален насърчителен режим?
Изготви ли Комисията проучване за оценка на въздействието на ОСП, обхващащо периода от 1 януари 2006 г. до 31 декември 2009 г., която Парламентът изиска през 2008 г.?
Как Комисията се стреми в рамките на Световната търговска организация (СТО) да постигне споразумение за хармонизиране на правилата за произход, съгласно които развиващите се страни и най-слабо развитите страни (LDCs) се третират преференциално?
