Въпрос с искане за устен отговор O-000212/2011
Съвета
Член 115 от Правилника за дейността
Michèle Striffler
от името на Комисия по развитие Относно: Политиката на ЕС по отношение на използването на биомаса и нейното влияние върху развитието
През април 2009 г. Съветът на Европейския съюз прие директива, която установява обща рамка за насърчаване на използването на енергията от възобновяеми източници (Директива 2009/28/ЕО). Целта на този законодателен акт е достигането на дял от 20% на енергията от възобновяеми източници в крайното потребление на енергия в ЕС и на дял от 10 % на енергията от възобновяеми източници в потреблението на енергия за транспорт във всяка държава-членка до 2020 г.
Макар че директивата цели значително увеличаване на производството и използването на биомаса за производство на енергия – с изискване да се удвои нейният дял до 2020 г., не съществува стабилна рамка, която да гарантира устойчивото производство и използване на биомасата за производство на енергия. В допълнение към това дървесната биомаса има потенциално вредно въздействие върху горите в развиващите се страни, тъй като може да доведе до превръщането на естествени гори, блата и т.н в плантации за отглеждане на суровина.
Какви мерки възнамерява да предприеме Съветът, за да гарантира, че биомасата, използвана за производство на енергия, се отглежда по устойчив начин и отговаря на принципите за устойчиво управление на горите както в рамките на ЕС, така и извън него?
По какъв начин ще отговори политиката на ЕС по отношение на използването на биомаса, на ангажиментите, приети от Комисията по силата на споразуменията за доброволно партньорство за прилагане на законодателството в областта на горите, управлението и търговията с изделия от дървен материал в Общността (FLEGT), на ангажиментите относно изменението на климата в рамките на схемата за намаляване на емисиите от обезлесяване и деградация на горите (REDD) и на декларацията от Нагоя относно биоразнообразието в сътрудничеството за развитие?
По какъв начин ще осигури Съветът провеждането на последователна политика за закрила на горите и за повишаване на тяхната устойчивост към изменението на климата чрез създаването на критерии, които предотвратяват отрицателното въздействие върху околната среда, климата и обществото от използването и производството на биомаса за производство на енергия?
Разполага ли Съветът с информация относно това колко биомаса за производство на енергия е вече внесена и от кои региони ще бъде внасяна тя в близко бъдеще?
