Въпрос с искане за устен отговор O-000242/2011
до Комисията
Член 115 от Правилника за дейността
Cornelia Ernst
,
Marie-Christine Vergiat
,
Marisa Matias
,
Patrick Le Hyaric
,
Mikael Gustafsson
,
Miguel Portas
от името на групата GUE/NGL Относно: Предприеманите от ЕС мерки по отношение на ромите
Рамковата програма на ЕС за национални стратегии за ромите беше представена през април 2011 г., приветствана в заключенията на Съвета през май и приета от Европейския съвет на 24 юни. Държавите-членки трябва да разработят национални стратегии за интегриране на ромите, успоредно с целите на стратегията „Европа 2020“, и да ги представят на Комисията до края на 2011 г. При все че Рамковата програма на ЕС за национални стратегии за ромите е най-съвременният изготвен от Комисията документ, отнасящ се до подобряването на социално-икономическото приобщаване на ромите в Европа, наброяващи между 10 и 12 милиона души, в нея не са заложени антидискриминационни цели и мерки срещу антиромските прояви, които в настоящия момент са по-необходими от всякога. Продължаваме да сме свидетели на засилващи се антиромски настроения (антиромски прояви) и повишена степен на физическо насилие, насочено срещу ромите, както неотдавна беше наблюдавано в няколко държави-членки на ЕС. Извършителите на расистки нападения срещу ромите и районите, в които те живеят, са много често расистки групировки, футболни хулигани, неонацисти и крайно десни групировки.
Какви мерки предприема Комисията, за да защити правата и свободите на ромите като европейски граждани? Какви стъпки е предприела Комисията за оказване на натиск върху правителствата да реагират с достатъчно сериозни действия на всяка форма на насилие срещу ромите, и при спазване на принципите на правовата държава, в случаите, в които ромите се оказват жертви? Какво прави Комисията, за да улесни държавите-членки на ЕС в процеса на разработване на техните национални стратегии за ромите? Какво значение придава Комисията на гледните точки на ромите, когато става въпрос за свързани с ромите политики, тъй като забелязваме, че участието на ромите е слабо и те са недостатъчно представени на заседанията на Платформата на ЕС? Какви действия са предприети за преодоляване на остатъците от политики, насочени срещу ромите, като например продължаващото експулсиране на роми? Какви действия ще предприеме Комисията преди юли 2014 г. по отношение на правата на ромите?
