Въпрос с искане за писмен отговор E-009721/2011
до Комисията
Член 117 от Правилника за дейността
Димитър Стоянов (NI) и Слави Бинев (NI)
(31 октомври 2011 г.)
Относно: Ревизия на режима за прилагане на европейската заповед за арест
Европейската заповед за арест е сигурен инструмент срещу трансграничната престъпност. Нейното ефективно приложение обаче е поставено под въпрос. Налице са множество примери за случаи, в които заповедта се издава за деяния, отличаващи се с изключително ниска степен на обществена опасност. Освен това някои държави-членки си позволяват да издават заповеди за арест само за нуждите на предварителния разпит, без да има повдигнато обвинение срещу предполагаем извършител. Често прилагането на европейската заповед за арест е съпроводено с грубо нарушаване на основните права на задържания. Затова е необходима ревизия на разпоредбите относно европейската заповед за арест. Нужно е предаването на лице на чужда държава за целите на наказателното преследване да бъде уредено подробно и да не се допускат празноти в допустимите процесуални действия. Именно липсата на подробни правила към момента е повод за недопустимо широкото тълкуване и противоречиво прилагане на европейската заповед за арест.
Освен прилагането на европейската заповед за арест, сериозен проблем представлява и нейното съставяне от компетентните органи в издаващата държава. Български магистрати споделиха, че в голяма част от случаите издаващата държава не дава законно установените гаранции, че ако предаденото лице бъде осъдено, то ще може да изтърпи наложеното му наказание в родната си държава. Тъй като ефективното прилагане на европейската заповед за арест е от ключово значение за борбата с престъпността, се обръщаме към Вас с въпросите: 1.
Разполага ли Комисията с конкретна информация относно лицата, чиито права са били нарушени при изпълнение на европейската заповед за арест? 2.
Ако такава информация е събрана, то какъв е резултатът от нейния анализ? 3.
Какви механизми ще предвиди Комисията, за да осигури законосъобразното съставяне и изпълнение на заповедите за арест? 4.
Какво ще съдържа и как ще се прилага посоченият тест за пропорционалност при изпълнение на заповедта за арест? 5.
Каква защитна клауза ще предвиди Комисията, за да гарантира правата на задържаните?