Въпрос с искане за устен отговор O-000100/2011
до Комисията
Член 115 от Правилника за дейността
Rui Tavares
,
Cornelia Ernst
,
Kyriacos Triantaphyllides
,
Marie-Christine Vergiat
от името на групата GUE/NGL Относно: Реакциите на държавите-членки на миграционните потоци и положението на бежанците
Миналата седмица Франция създаде пунктове за граничен контрол и блокира железопътния трафик на границата с Италия (близо до град Вентимилия), след като италианското правителство издаде постановление, с което позволява на съответните органи да издават разрешения за временно пребиваване на 25 800-те мигранти от Тунис, пристигнали в Лампедуза след падането на режима в страната им. Спорът между Франция и Италия във връзка с миграцията и липсата на солидарност е имал и пак би могъл да има отрицателни последици за свободата на движение в рамките на ЕС.
Италия започна и процедури по репатриране на няколкостотин тунизийски граждани, въпреки факта, че не им е било предоставено правото да се консултират с адвокат (който да ги информира за правата им) или съдия (който според италианското законодателство се произнася с решение за експулсиране), преди да бъдат върнати в родината си. Всъщност на остров Лампедуза няма компетентен съдебен орган.
Междувременно положението в Северна Африка не се подобрява и хиляди бежанци все още са задържани в Либия в изключително опасно положение. ЕС и държавите-членки би трябвало в подобни ситуации да работят в дух на по-добро сътрудничество с цел намирането на реално действащи решения в интерес преди всичко на уязвимите лица.
– С оглед на последните действия, предприети от френската гранична полиция, дали Комисията смята, че се нарушава Кодексът на шенгенските граници?
– Дали Комисията счита, че процедурите по връщане на хора от Лампедуза в Тунис, прилагани след 5 април 2011г., са законосъобразни и в съответствие с принципа на неотблъскване и с правото за искане на убежище?
– Възнамерява ли Комисията да насърчи и сътрудничи за отварянето на хуманитарен коридор, чрез който да се евакуират бежанци от Либия и да бъдат настанявани в ЕС?
– Какво възнамерява да предприеме Комисията, за да гарантира, че съвместното вземане на решение за настаняването ще бъде одобрено бързо и, в по-общ план, да гарантира превръщането на общата система за убежище на ЕС в реалност до 2012 г.?
