7.12.2011 B7-0683/2011 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на Комисията
съгласно член 110, параграф 2 от Правилника за дейността
относно работната програма на Комисията за 2012 г. ( 2011/2834(RSP) )
Alexander Graf Lambsdorff
от името на групата ALDE
PE472.848v01-00 B7‑0683/2011 Резолюция на Европейския парламент относно работната програма на Комисията за 2012 г. ( 2011/2834(RSP) )
Европейският парламент ,
– като взе предвид Съобщението на Комисията, озаглавено „Работна програма на Комисията за 2012 г.“;
– като взе предвид действащото Рамково споразумение за отношенията между Европейския парламент и Европейската комисия, по-специално приложение 4 към него,
– като взе предвид член 110, параграф 2 от своя правилник,
A. като има предвид, че до края на 2011 г. предстои да се извърши преглед на Рамковото споразумение с оглед на практическия опит, което също така ще даде възможност за подобряване на вътрешните методи на работа, например по отношение на редовния диалог, повишаване на прозрачността и интегриране на приноса на комисиите, като същевременно се ползва наличният опит, за да се осигури здрава основа за подготовката на приоритетите на Парламента;
Б. като има предвид, че финансовата криза и предприетите мерки за нейното преодоляване продължават да оказват значително въздействие върху икономиките на държавите-членки и стабилността на еврозоната;
В. като има предвид, че в своите действия Комисията трябва да използва в максимална степен законовите си правомощия и политическия си авторитет; като има предвид, че Европейският съюз не може да функционира ефективно, освен ако Комисията идентифицира, дава практическо изражение и подкрепя общия интерес на своите държави-членки и граждани и ефективно изпълнява задълженията си да наблюдава спазването на Договорите и на правото на ЕС;
Г. като има предвид, че Комисията има ключова роля в оформянето на бъдещето на ЕС и следва да използва следващата си работна програма, за да подкрепи постигането на целите и ценностите на Съюза, да засили ангажираността на проекта ЕС, да изведе ЕС от кризата и да гарантира, че Съюзът има своето представителство и запазва уважаваната си позиция в света;
Д. като има предвид, че едно от предизвикателствата, пред които е изправена Комисията, когато изработва програмата си, е да се бори срещу собствения си отдавна установен секторен подход и вместо това да създаде взаимодействия между политиките, да осигури съгласуваност между целите и методите и да включи съблюдаването на основни принципи, като недискриминация, спазване на основните права, равенство пред закона, във всичките си законодателни или незаконодателни мерки;
ИЗГРАЖДАНЕ НА СТАБИЛНА И ОТГОВОРНА ЕВРОПА
1. припомня, че бюджетът на ЕС следва да отразява политическите приоритети на ЕС; отново заявява необходимостта да се въведат собствени ресурси и да се увеличат инвестициите на равнище ЕС, за да се подпомогне постигането на целите на стратегията „ЕС 2020“;
2. приветства следователно предложенията на Комисията за нова многогодишна финансова рамка (МФР) (2014 - 2020 г.) и за кардинална реформа на системата от собствени ресурси на Европейския съюз;
3. отново заявява необходимостта от открит и конструктивен диалог и сътрудничество на равнище ЕС по отношение на целта, обхвата и насоката на многогодишната финансова рамка (МФР) на Съюза и относно реформата на неговата приходна система; във връзка с това приветства изхода от проведената на 20 - 21 октомври 2011 г. конференция на високо равнище относно многогодишната финансова рамка на ЕС за 2014 - 2020 г. и относно собствените ресурси, в която участваха членове на Европейския парламент и на националните парламенти, и приветства ангажимента на датското правителство да организира втора подобна конференция по време на своето председателство на ЕС;
4. припомня насоките за МФР за периода след 2013 г., приети в доклада на специалната комисия по бюджетните предизвикателства и бюджетните средства за устойчив Съюз след 2013 г., озаглавен „Инвестиция за бъдещето: нова многогодишна финансова рамка за конкурентоспособна, устойчива и приобщаваща Европа“, припомня, че одобрението на Парламента, дадено въз основа на доклад на комисията по бюджети, е задължително условие за приемането на МФР от Съвета; припомня, че в съответствие с член 312, параграф 5 и член 324 от Договора за функционирането на Европейския съюз (ДФЕС), Европейският парламент трябва да участва по подходящ начин в процеса на преговори относно следващата МФР;
5. припомня, че съгласно разпоредбите на Договора от Лисабон е необходимо да се осигури взаимно сътрудничество между Европейския парламент, Съвета и Европейската комисия преди Парламентът да даде своето одобрение за регламента за МФР и регламента, определящ мерките за прилагане на системата от собствени ресурси на Европейския съюз, както и своето становище за всички други законодателни текстове, отнасящи се до собствените ресурси;
6. припомня връзката между реформата на приходите и реформата на разходите и съответно призовава за твърд ангажимент в контекста на преговорите за следващата МФР да бъдат обсъдени предложенията относно собствените ресурси;
7. счита, че следва да се обърне повече внимание на борбата с безработицата сред младежта, която е притеснително висока, както и на проблема с преждевременното напускане на училище, например като се насърчават мерки като „гаранция за младежта“ с цел да се помогне на младите хора да намерят работа или да продължат образованието си четири месеца след като напуснат училище;
8. припомня, че в контекста на настоящата икономическа криза, образованието, обучението и творчеството са от жизненоважно значение за създаването на иновации, за производителността и растежа в Европа; подчертава следователно колко е важно новите многогодишни програми „Еразъм за всички“ и „Творческа Европа“ да получат увеличаването на бюджета, необходимо за осъществяването на стратегията „Европа 2020“, постигането на нейните цели в сферата на образованието и реализирането на водещите инициативи; насърчава Комисията да вземе мерки по отношение на несъответствията в образователните стандарти между страните в ЕС и по отношение на пълното признаване на дипломите на територията на ЕС, като по този начин премахне пречките за мобилността на студентите и лицата, които търсят работа;
9. подчертава решаващото значение на адекватното и своевременното прилагане на правото на ЕС чрез националното законодателство на държавите-членки и настоятелно призовава Комисията да използва изпълнителните си правомощия и при необходимост да открива процедури за нарушение, за да осигури адекватно транспониране и ефективно прилагане;
10. приветства принудителното прекъсване от страна на Комисията, когато държавите-членки показват продължителни трудности с обезпечаването на коректни плащания по фондове на ЕС; отбелязва обаче последователния модел на злоупотреби в малко на брой държави-членки; следователно призовава Комисията да използва инструмента суспендиране на плащанията, както и да отнесе случаите на постоянни и многократни нарушители до Съда на Европейския съюз;
11. изисква Комисията да изработи законодателно предложение за Европейска прокуратура;
Реформа на финансовия сектор
12. подчертава, че е необходимо спешно да се вземат мерки за справяне с продължаването и влошаването на кризата с държавните дългове като се укрепи икономическото управление; изразява съжаление, че работната програма на Комисията не предвижда никакви мерки в това отношение; призовава Комисията да внесе предложения за смекчаване на кризата, включително пакт за погасяване на дълга, свързан с общ погасителен фонд и Европейски валутен фонд;
13. приканва Комисията да разработи система при неизпълнение на задълженията по държавния дълг, която да позволи на страните, изпаднали в несъстоятелност, да си възвърнат конкурентоспособността в рамките на еврозоната; настоятелно призовава Комисията да разработи правила за допълнително укрепване на пакта за стабилност и растеж чрез въвеждането на пълна автоматичност и включването на допълнителни мерки за подобряване на спазването;
14. отбелязва факта, че Комисията е изпълнила ангажимента си, поет на 28 септември 2011 г., при гласуването на пакета за икономическо управление, да изготви Зелена книга относно приложимостта на въвеждането на стабилизационни облигации; признава, че Комисията предвижда в своята Зелена книга, че взаимното поемане на оставащия дълг на членовете на еврозоната ще донесе потенциални ползи и го счита за полезно начало, което да подлежи на последващо обсъждане;
15. призовава Комисията да внесе предложение целите на „ЕС 2020“ да станат правнообвързващи и предложение за кодекс за конвергенция за държавите-членки с минимални и максимални стандарти, които следва да бъдат прилагани по отношение на основните стълбове на техните икономики;
16. отбелязва амбициозната програма за реформа на финансовите пазари и услуги в последната и предишните работни програми, но изтъква, че Комисията изостава от графика; призовава комисията да ускори и да доведе до край реформата на финансовия пазар;
17. подчертава необходимостта да бъдат внесени законодателни предложения относно достъпа на всички граждани на ЕС до базисни банкови услуги и необходимостта от ефективното въвеждане на единна зона за плащания в евро (ЕЗПЕ);
18. призовава Комисията да предотврати бюджетните съкращения в бюджета на европейските надзорни органи и да посрещне по подходящ начин нуждите от човешки ресурси в своите дирекции, които се занимават с икономически и финансови въпроси, произтичащи от настоящото положение и последствията, предприети от законодателите;
ИЗГРАЖДАНЕ НА СЪЮЗ НА УСТОЙЧИВ РАСТЕЖ И СОЛИДАРНОСТ
Единен пазар за растеж
19. призовава Комисията да възприеме по-систематичен подход при прилагането на „теста за МСП“, който не беше приложен правилно и последователно във всички нови законодателни предложения, по-специално на национално равнище; следователно призовава Комисията да предложи минимални стандарти и изисквания, въз основа на най-добрите практики, по отношение на „теста за МСП“, които да се прилагат на национално равнище и на равнище ЕС. Във връзка с това също така настоятелно призовава Комисията да изготви механизъм за мониторинг на прекомерното регулиране, за да предотврати свръхприлагане на законодателството на ЕС от страна на държавите-членки, което би довело до нарушаване на равните условия на вътрешния пазар;
20. призовава Комисията да предложи нови инициативи, за да подобри достъпа на МСП до финансиране и да разработи концепцията за втори шанс за предприемачите, за да насърчи дребни предприемачи да се върнат в предприемаческата дейност;
21. призовава настоятелно Комисията да предложи амбициозна програма по отношение на потребителите, която им дава правомощия като увеличава информацията и улеснява упражняването на техните права на вътрешния пазар;
22. припомня необходимостта от сериозно преразглеждане на директивата относно общата безопасност на продуктите, която гарантира здравето и безопасността на потребителите, но също улеснява търговията със стоки, особено за МСП; призовава Комисията да предложи ново, междусекторно регулиране на наблюдението на пазара за всички продукти, което също така да осигури правно основание за създаването на централно координиран орган, който да подпомага държавите-членки при сътрудничеството им в областта на наблюдението на пазара;
23. подчертава, че е необходимо да се установи взаимодействие между политиките в областта на конкуренцията и защитата на потребителите, включително чрез създаването на европейска форма на колективно обезщетение за отделни лица, пострадали в резултат на нарушения на правото в областта на конкуренцията, която се основава на принципа „на възможността за участие“ и отчита критериите, посочени в резолюцията на Европейския парламент от 26 март 2009 г., която именно гласи, че обезщетение следва да се изплаща на идентифицираната група лица или на лицето, посочено от нея, само за действително понесени вреди; призовава Комисията да разгледа начините, по които подобен механизъм би могъл да бъде включен в съществуващите национални правни системи;
24. призовава Комисията да започне амбициозна реформа на Директивата за професионалните квалификации с цел насърчаване на истинска мобилност на работниците и служителите в ЕС, като опрости процедурите за автоматично признаване, зачитайки същевременно безопасността на пациента, увеличи мобилността на току-що дипломиралите се и извърши преглед на някои регулирани професии или на части от тях;
25. приветства обявените последващи действия във връзка със Зелената книга относно хазарта по интернет на вътрешния пазар; по-специално призовава Комисията незабавно да продължи с всички текущи производства за установяване на неизпълнение на задължения от държава-членка и да предложи законодателен инструмент с обвързващи минимални стандарти за защита на потребителите през 2012 г.;
26. призовава Комисията да представи програма „правосъдие за растеж“, с която да се подобри достъпът до правосъдие за предприятията и потребителите;
27. приветства следователно проектите на законодателни предложения на Комисията за алтернативно решаване на потребителски спорове, които ще осигурят механизъм за увеличаване на растежа и засилване на доверието на потребителите; освен това приветства намерението на Комисията да внесе законодателен инструмент за алтернативно разрешаване на спорове между предприятия, за да улесни достъпа до правосъдие и да повиши доверието на предприятията в презграничната търговия, особено на МСП;
28. приветства проектопредложението на Комисията за общо европейско право за продажбите, което ще подпомогне премахването на основна пречка пред презграничните сделки, ще увеличи доверието на потребители и предприятия и ще подобри гладкото функциониране на вътрешния пазар;
29. очаква предложението на Комисията за колективно обезщетение, което следва да предостави на гражданите хоризонтален инструмент на равнище ЕС, който ще улесни потребителите и предприятията в търсенето на обезщетение като им позволи да обединяват подобни искове, което съкращава разходите и подобрява достъпа до правосъдие;
30. насърчава преразглеждането на регламента относно производството по несъстоятелност, предприето от Комисията, да бъде в посока подобряване на ефикасността и ефективността на презграничното производство по несъстоятелност;
31. настоятелно призовава за подобрение във функционирането на публично-частните партньорства, тъй като понастоящем те не работят правилно в резултат на липсата на гъвкавост в програмите;
32. настоятелно призовава Комисията да прилага към своите програми за научни изследвания и развитие по-толерантен спрямо рисковете и основан върху доверие подход, за да се намали излишната бюрократична тежест и да се увеличи участието на новаторски дружества в проектите;
33. призовава ЕИБ да има основна роля при финансирането на научноизследователските и новаторските дейности на предприятията, особено на промишлени проекти за иновации и чисти технологии;
34. приветства планираното приемане на правната рамка за презгранично признаване и оперативна съвместимост на сигурни системи за електронно удостоверяване на истинността и за електронна идентификация, и за електронно фактуриране, и подчертава значението на тези предложения за доизграждането на цифров единен пазар; както и другите стъпки в посока стратегия за киберсигурност;
35. изразява съжаление за закъснението при приемането на предложение относно управлението на колективни права, насърчава всеобхватно и амбициозно предложение, за да се улесни развитието на функциониращ единен европейски пазар за цифрово съдържание и да се осигурят повече презгранични услуги за потребителите на територията на Европейския съюз;
36. приветства предложението на Комисията за нов регламент за роуминга и настоятелно призовава Комисията да направи всичко по силите си като посредник в преговорния процес, за да осигури амбициозно споразумение по време на предстоящото датско председателство;
37. призовава Комисията да осигури насоки, за да разясни прилагането на рамката за информационните и комуникационните технологии, за да гарантира правилно функциониращ и конкурентоспособен цифров единен пазар, като по този начин създаде правна сигурност и стимулира инвестициите в инфраструктура и цифрови услуги;
38. припомня нарастващото значение на правата върху интелектуалната собственост (ПИС) за икономическия растеж и творческия потенциал на Европа и подчертава, че трябва да се гарантира подходяща защита на тези права; призовава Комисията бързо да предприеме последващи действия, като представи конкретни предложения в тази област, включително въвеждането в действие на директивата относно правата върху интелектуална собственост; и силно насърчава бързото приемане на прегледа на директивите и регламента относно търговската марка; подчертава значението на правата върху интелектуалната собственост за културните и творческите индустрии и за достъп до културни блага и услуги;
Повече възможности за хората в отворени за всички общества
39. призовава за решителна политика на сближаване на ЕС за периода след 2013 г., а при подготовката на бъдещата политика на сближаване – за интегриране на съществуващите средства и програми, осигуряване на подходящи финансови ресурси и насочване на политиката в съответствие с целите на стратегията „ЕС 2020“, като се създава добавена стойност чрез взаимодействие с други вътрешни политики; очаква Комисията да играе конструктивна посредническа роля в хода на процедурите, свързани с приемането на регламентите относно политиката на сближаване, като се спазва принципът на съвместно вземане на решение с оглед постигането възможно най-рано на споразумение в рамките на законодателната процедура, с цел да се предотвратят нежелани закъснения и ефективно да се преодолеят характерни начални трудности, които биха могли да възникнат при изпълнението на оперативните програми на политиката на сближаване за следващия програмен период; призовава Комисията да преосмисли своето предложение общата стратегическа рамка да се приема с делегиран акт и вместо това да се съгласи рамката да се одобрява чрез обикновена законодателна процедура;
40. подкрепя инициативите, насочени към съвместяване на професионалния и личния живот и счита, че Комисията следва да създаде европейска стратегия, основана на най-добрите практики в държавите-членки и насочена към осигуряване на условия за постигане на целите за равнище на заетост съгласно стратегията „ЕС 2020“; приветства инициативите, предприети от Комисията, за да се намали разликата в заплащането на мъжете и жените;
41. отбелязва, че държавите-членки следва приоритетно да приемат възможно най-бързо предложението за директива на Съвета за прилагане на принципа на равно третиране на лицата без оглед на религиозна принадлежност или убеждения, увреждане, възраст или сексуална ориентация ( COM(2008)0426 ); призовава Комисията да продължи да подкрепя преодоляването на техническите трудности в рамките на Съвета с цел да се гарантира постигането на бързо споразумение; отбелязва, че политиката на борба срещу дискриминацията играе ключова роля в насърчаването на социалното приобщаване и заетост на хора с увреждания;
Полагане на основите на едно устойчиво бъдеще
42. призовава Комисията да предложи проекти на законодателни предложения в следните области:
– изменение на изискването за ежегодно линейно намаление от 1,74 %, считано от 2020 г., в посока стойност, която е достатъчна, за да се изпълнят изискванията на целта за 2050 г. за намаляване на емисиите на CO2;
– законодателно предложение за дела на енергията от възобновяеми енергийни източници, който всяка държава-членка трябва да постигне до 2030 г.;
– включване най-късно до 2014 г. на емисиите от международния морски транспорт в ангажимента на Общността за намаляване на емисиите, както се споразумяха Съветът и Парламентът в пакета от законодателни документи в областта на климата и енергетиката;
43. призовава Комисията да представи без повече отлагане предложения, насочени към справяне със слабостите в настоящата система за търговия с емисии преди започването на третата фаза;
44. призовава Комисията да предложи преразглеждане на директивата за етикетирането (1999/94/ЕО), за да осигури на потребителите точна информация относно емисиите от пътническите автомобили;
45. призовава Комисията да представи предложение за Седма програма за действие за околната среда, която следва да включва действия относно ключови предизвикателства като изменение на климата, ресурсна ефективност и биологично разнообразие и да установи кои са съществуващите пропуски в законодателството на ЕС; настоятелно призовава Комисията да представи подходящи законодателни предложения и да не възпира нови инициативи до приемането на програмата за действие за околната среда;
46. настоятелно призовава Комисията да представи предложение, с което да осигури по-доброто прилагане на законодателството на ЕС в областта на околната среда;
47. настоява на необходимостта да се предприемат конкретни стъпки за прилагане на пътната карта на Европа за ефективно използване на ресурсите, за да се създадат стимули за устойчив икономически растеж; призовава Комисията да представи съответни предложения, включително за поощряване на екологичните обществени поръчки и преразглеждане на Директивата за екодизайн; счита, че съображенията, свързани с ефективността на ресурсите, следва да бъдат включени във всички относими предложения за политики; подчертава колко е важно да се включат изцяло мерки за ефективност на ресурсите в Европейския семестър, както е предвидено в стратегията „Европа 2020“, и те да бъдат разгледани в годишния обзор на растежа;
48. призовава Комисията да предложи всеобхватен план за идентифицирането и постепенното преустановяване на вредни за околната среда субсидии;
49. подкрепя намерението на Комисията да модернизира законодателството относно хранителната верига; подчертава, че трябва да се обезпечи висока степен на безопасност на храните и че трябва да бъде постигнато по-хармонизирано изпълнение в целия вътрешен пазар; призовава Комисията да извършва ефективен мониторинг на контрола, осъществяван от държавите-членки;
50. призовава Комисията без по-нататъшно забавяне да представи предложението си за преразглеждане на Директивата относно тютюневите изделия;
51. призовава Комисията да представи план за действие с подробните мерки, които трябва да бъдат предприети за постигането на истински европейски единен пазар за енергия с оглед на целта за 2014 г. и след това, да наблюдава изпълнението на законодателството на ЕС в областта на енергетиката, енергийната ефективност и интелигентните технологии и при необходимост да инициира процедури за неспазване;
52. подчертава важността на преразглеждането на законодателството относно ядрената безопасност както по отношение на същностните разпоредби, така и по отношение на институционалните аспекти, въз основа на уроците от инцидента във Фукушима и ядрените стрес-тестове в Европа;
53. призовава Комисията да ускори работата по определяне и осъвременяване на изискванията за екодизайн и екомаркировка за всички продукти, използващи и свързани с енергия, в т.ч оборудването за информационните технологии, да предприеме мерки за улесняване развитието на капацитета за съхранение на енергия предвид променливия характер на някои възобновяеми енергийни източници, да приеме план за втечнен природен газ (LNG) предвид усъвършенстването на технологията за LNG и инвестициите в транспортен капацитет на плавателните съдове за LNG и терминалите за регазификация на втечнен природен газ, да приеме предложения за задължителни критерии за устойчивост на биомасата и непряката промяна в използването на земята, както и да продължи работа по директивите относно енергийните характеристики на сградите и относно енергийната ефективност, като обърне особено внимание на реновирането на съществуващите сгради;
54. приветства предложенията на Комисията относно Механизма за свързване на Европа; счита, че навременното и успешно приключване на преговорите по този пакет е предварително условие за постигане на целите на стратегията „Европа 2020“, и поради това вярва, че Комисията ще направи максималното, за да наложи предложенията си;
55. подчертава значението на преминаването към екологично ефективна икономика с ниско равнище на въглеродни емисии с обвързващи цели до 2050 г., включително средносрочни цели за 2030 г. и 2040 г.; Съюзът трябва да положи усилия да направи устойчивите нисковъглеродни технологии, в частност възобновяемата енергия, достъпни за всички държави чрез засилено сътрудничество между университетите, Комисията и стопанската общност; тъй като над 40% от емисиите на CO2 идват от неефективни сгради, приоритет трябва да бъде цялостното реновиране на съществуващите сгради и новото строителство с нулеви емисии на CO2 ;
56. призовава за по-добро сътрудничество между транспорта и сектора на енергетиката; настоятелно призовава Комисията да улеснява бързото прилагане на общи оперативно съвместими стандарти за електрически превозни средства;
57. счита, че реформата на ОСП следва да бъде допълнително съгласувана със стратегията „Европа 2020“, като поставя в центъра иновациите, за да даде тласък както на устойчивостта, така и на конкурентоспособността на селското стопанство на ЕС; в частност установяването на европейско партньорство за иновации в селското стопанство следва да насърчи по-добър и по-бърз трансфер на новаторски подходи от научните изследвания към селскостопанската практика и обратно, като по този начин доведе до засилена ефективност на ресурсите и производителността;
58. призовава Комисията да предприеме конкретни правни действия в областта на хуманното отношение и здравето на животните, като обърне необходимото внимание на важния въпрос за антимикробна резистентност в отговор на резолюцията на ЕП от 5 май 2010 г. относно оценката на плана за действие за защита и хуманно отношение към животните за периода 2006-2010 г. и резолюцията на ЕП от 27 октомври 2011 г. относно антимикробната резистентност като заплаха за общественото здраве;
59. счита, че все още предстои да бъде постигнат интегриран и оперативно съвместим европейски железопътен пазар, и следователно приветства законодателното предложение на Комисията относно железопътния сектор и разширяването на правомощията на Европейската железопътна агенция в областта на сертифицирането и безопасността; настоява за по-нататъшно отваряне на вътрешните пазари на автомобилния транспорт, включително премахване на ограниченията в сектора на каботажа, и изразява съжаление, че предложението е предвидено едва за 2013 г.;
60. настоява, че е необходимо през 2012 г. Комисията да представи Европейска харта за правата на пътниците, като отчита потребностите на хората с намалена подвижност във всички видове транспорт, и следователно приветства предложението относно правата на пътниците във въздушния транспорт;
61. настоява за пълно прилагане на Единното европейско небе, включително създаването на функционални блокове въздушно пространство в рамките на срока, определен за края на 2012 г., и изследване на управлението на въздушното движение в Единното европейско небе (SESAR), за да се отговори на бъдещите потребности от капацитет на въздушно пространство и безопасност; съжалява, че не беше постигнато постепенното премахване на ограниченията за течности, аерозоли и гелове във въздушния пътнически транспорт, което следва да остане приоритет за Комисията;
62. приветства стратегията за алтернативно гориво, но съжалява за липсата на конкретни предложения за CO2 и други емисии на парникови газове, и поради това призовава Комисията да представи законодателни предложения относно интернализацията на външните разходи във всички видове транспорт със специфични цели и график за намаляване на CO2 и на други емисии на парникови газове;
63. отбелязва, че Европейската комисия публикува предложения за реформа на общата политика в областта на рибарството; при все това изразява разочарованието си, че Комисията не е включила разумно разделение по региони в предложенията; подчертава, че Европейският парламент ще представи изчерпателна и амбициозна реформа на общата политика в областта на рибарството, включваща акцент върху разделението по региони и интегрирането на екосистемен подход, ясно определени мерки за малките рибни стопанства, нов тласък за европейския сектор на аквакултурите и сериозни усилия за борба с изхвърлянията; насърчава освен това Комисията да инициира повече многогодишни планове за възстановяване за повече рибни запаси;
64. призовава Европейската комисия да се справи без забавяне с прекомерния улов на скумрия в Североизточната част на Атлантическия океан от държави, които не са членки на ЕС;
65. съжалява за липсата на предложения за морския транспорт и транспорта по вътрешни водни пътища и във връзка с това подкрепя твърдо предложенията на Комисията относно насоките за TEN-Т и механизмите за свързване на Европа с пътища по море, вътрешни водни пътища и връзки между тях;
ИНСТИТУЦИОННИ ВЪПРОСИ
66. приветства преразглеждането на Регламент (EО) № 2004/2003 относно статута и финансирането на политическите партии на европейско равнище; настоятелно призовава Комисията да придаде статут на правен субект на европейските политически партии и фондации, който да се основава пряко на законите на Европейския съюз; призовава Комисията да включи премахване на изискването за предоставяне на собствени средства по проекти за европейските политически фондации;
ОСЪЩЕСТВЯВАНЕ НА ПРОГРАМАТА НА ГРАЖДАНИТЕ: СВОБОДА, СИГУРНОСТ И ПРАВОСЪДИЕ
67. призовава Комисията да поеме пълна отговорност за защитата на основните права в ЕС, както се предвижда в членове 2, 3, 6 и 7 от ДЕС и в Хартата на основните права; призовава за преразглеждане на Регламента за създаване на Агенцията за основните права, за да се засилят правомощията, мандатът и независимостта й; изказва похвала за работата на Комисията по преговорите за присъединяването на ЕС към Европейска конвенция за защита на правата на човека и основните свободи и съжалява за забавянията и пречките от страна на някои държави-членки;
68. изразява съжаление поради липсата на законодателно предложение за засилена солидарност в рамките на ЕС в областта на убежището; подчертава, че следва да продължи работата по пакета от мерки в областта на убежището, за да може до 2012 г. да бъде установена обща европейска система за убежището, обединяваща отговорност и солидарност; припомня, че законодателството в областта на убежището не може да бъде превърнато в инструмент за постигане на други цели;
69. призовава Комисията да направи преглед на връзката между действащите разпоредби относно координирането на социалната сигурност и свободното движение, обхващащи както икономически неактивните граждани, така и работещите, като този преглед бъде придружен, ако е необходимо, от законодателни изменения;
70. призовава Комисията да гарантира, че свободата на движение се запазва и че достиженията на правото от Шенген се изпълняват напълно; отчита необходимостта от по-добро управление на външните граници и от ефективна и заслужаваща доверие политика относно външните граници; счита, че контролът върху достъпа до територията на ЕС е една от ключовите функции на един регион без вътрешни граници и че граничният контрол по външните граници на ЕС трябва непрекъснато да се подобрява, за да отговаря на новите предизвикателства; в тази връзка призовава Комисията да провежда балансирана визова политика, насърчаваща мобилност и в същото време избягваща злоупотреби;
71. призовава Комисията да засили конкурентоспособността на ЕС и привлекателността му за изследователи и квалифицирани работници; припомня, че условията за влизане, пребиваване и вътрешна мобилност на граждани на трети държави следва да бъдат ясни и ефективни и да избягват бюрокрацията;
72. изразява твърдо убеждение, че предстоящите предложения за преразглеждане на Директива 95/46/ЕО и на Директивата за запазване на данни следва да бъдат амбициозни и с по-широк обхват от недостатъчната защита, предлагана от рамковото решение относно защитата на данните в бившия трети стълб; подчертава, че е от значение да бъдат решени основните въпроси, свързани с киберсигурността и неприкосновеността на личния живот, във връзка с „изчислителните облаци“ и „интернета на предметите“; подчертава, че защитата на данните следва да бъде амбициозна и в контекста на борбата с тероризма; призовава Комисията да спазва защитата на данните на ЕС при преговори с трети държави, като подчертава, че Парламентът внимателно ще наблюдава всички предложения, включително системата на ЕС за регистрационните данни на пътниците (PNR), системата на ЕС за извличане на финансови данни и всички споразумения на ЕС с трети държави за PNR (понастоящем такива преговори се водят със САЩ и Канада), за спазването на основните права;
73. приветства обявения преглед на решенията на Европол и Евроюст и призовава най-накрая да се гарантира изцяло наблюдението на Европол и оценката на дейността на Евроюст от страна на Европейския парламент заедно с националните парламенти;
74. призовава Комисията да представи амбициозно предложение за взаимно признаване на документите за гражданско състояние и на действията на правните актове в областта на гражданското състояние, както и за опростяване на легализирането на документи, за да се гарантира, че гражданите не са изправени пред пречки и дискриминация, когато упражняват правото си на свободно движение в ЕС;
75. приветства ангажимента на Комисията да даде възможност на жертвите на презгранични пътно-транспортни произшествия да получават обезщетение, като се премахнат пречките, произтичащи от различните прилагани крайни срокове в различните държави-членки;
76. призовава за бързо приемане на предложение за взаимно признаване на последиците от някои документи за гражданско състояние, което следва да окаже действително отражение върху способността на европейските граждани да се възползват от единния пазар, и се надява да се постигне споразумение преди Европейската година на гражданите, планирана за 2013 г.;
ОСИГУРЯВАНЕ НА ЕФЕКТИВЕН ГЛАС НА ЕС НА СВЕТОВНАТА СЦЕНА
77. подчертава, че ценностите, принципите и ангажиментите, които са в основата на ЕС, следва да представляват водещите принципи на единна външна политика; подчертава, че Комисията трябва да сътрудничи в пълна степен с Европейската служба за външна дейност не само по въпросите на разширяването, развитието, търговията и хуманитарната помощ, но и по отношение на външните аспекти на вътрешните политики, като гарантира по-голяма съгласуваност на политиката в областта на външната дейност на ЕС, по-конкретно между търговската политика и промишлената политика, за да се използва търговията като истински инструмент за растеж и създаване на работни места в Европа; подчертава значението на върховния представител на Съюза по въпросите на външните работи и политиката на сигурност/заместник-председател на Комисията при изготвянето и прилагането на последователна и единна външна политика;
78. призовава за увеличена европейска военна способност чрез засилено обединяване на ресурси с цел подобряване на способността на ЕС да реагира бързо и ефективно в отговор на външни кризи и повишаване на трансатлантическата сигурност;
Европейската политика за съседство
79. подчертава, че преразглеждането на инструментите за външна финансова помощ следва да се разглежда като възможност за укрепване на европейската външна политика, особено в рамките на настоящия процес на преход към демокрация в южните съседи на Съюза; призовава за повече гъвкавост и бързина при отпускане на финансова помощ за страните, които изпълняват условията за допустимост и се намират в кризисна ситуация; подчертава необходимостта Комисията да увеличи капацитета на страните-получатели да поемат отговорност за помощта и по този начин да се постигне максимален ефект от нея; призовава Комисията да използва уроците, научени по време на предишното поколение външни финансови инструменти;
80. изказва похвала към Комисията за вниманието й към Политиката за съседство и за прилагането на мерките, за които е поет ангажимент пред южните съседи на Съюза и държавите, засегнати от Арабската пролет; подчертава, че ангажиментът на ЕС за по-тесни връзки със съседните държави ще се изрази в съчетаването на усилено финансово подпомагане с усилена подкрепа на демокрацията, достъп до пазара и подобрена мобилност; поради това приветства предложението за Европейски фонд за демокрация като гъвкав, бърз и целенасочен механизъм за подкрепа на действащите лица, стремящи се към демокрация; изисква Съюзът за Средиземноморието да бъде преразгледан въз основа на оценка на настоящите недостатъци и с оглед на последните събития, свързани с Арабската пролет; приветства проекта за преговори за директиви за задълбочени и всеобхватни споразумения за свободна търговия с Тунис, Египет, Мароко и Йордания и призовава за стартиране на преговори за задълбочени и всеобхватни споразумения за свободна търговия с готовите за това държави от Източното партньорство;
Разширяване на ЕС
81. очаква Комисията да продължи своята работа по преговорите за присъединяване; подчертава, че след успешното приключване на преговорите с Хърватия следва да продължи подготовката за преговори с други страни-кандидатки от Западните Балкани, като едновременно с това изтъква, че тези държави следва да предприемат всички стъпки, за да изпълнят изцяло и стриктно критериите от Копенхаген; освен това следва да се отдели особено внимание на положението в Босна и Херцеговина, както и на усилията за намиране на решение на спора относно наименованието на Бивша Югославска Република Македония; изразява надежда, че текущите преговори относно Кипър ще доведат до всеобхватно решение, като очаква Турция да допринесе за този процес, като изпълни своите задължения съгласно Протокола от Анкара;
Цялостна търговска политика
82. подчертава, че либерализацията на търговията е жизнено важна за икономическия растеж, предвиден в стратегията „Европа 2020“, чрез подобрен достъп до растящите световни пазари; поради това счита, че Комисията следва да се стреми да сключи основните си двустранни споразумения за свободна търговия през 2012 г. и да започне преговори с други партньори като Япония и Индонезия, което би засилило значително търговските перспективи на ЕС и възможностите за дружествата от ЕС по света; в същото време счита, че са необходими по-нататъшни продължаващи усилия за възраждане на кръга преговори от Доха, включително чрез преждевременно влизане в действие („ранна реколта“) за най-слабо развитите страни, тъй като СТО представлява най-добрият форум за обезпечаване както на по-справедливи сделки за най-бедните страни в света, така и за световен икономически растеж;
83. счита, че Европейският съюз следва да засили търговските си връзки с други големи икономически и политически играчи в света, особено САЩ, Русия и Китай, чрез използване на съществуващите механизми за сътрудничество и разширяването им, когато е възможно, например чрез споразумения за инвестиция на ЕС;
84. очаква с нетърпение съобщението на Комисията относно търговията и развитието, което ще придаде официален статут на съгласуваността на политиките, предвидена от Договора от Лисабон; счита, че този нов преглед следва да предостави ясна пътна карта за намиращия се в застой процес на споразумения за икономическо партньорство преди изтичането на срока на действие на Регламента относно достъпа до пазара и действително да отговори на безпокойствата на страните от АКТБ относно т.нар. „сингапурски въпроси“, регионалната интеграция и използването на такси върху износа;
85. счита, че премахването на пречките пред търговията и инвестициите в световен мащаб продължава да бъде въпрос с решаващо значение и основен елемент на световната търговска стратегия на ЕС; повтаря призива си към Комисията да бъде фокусирана и твърда в изпълняването на тази програма и да продължи борбата с необоснованите протекционистки мерки в СТО; отбелязва предстоящото предложение за пазарен достъп на трети държави до пазара за поръчки на ЕС и счита, че това следва да се прилага за постигане на по-голям пазарен достъп в трети държави, а не да се използва за затваряне на пазара за поръчки на ЕС;
Политики на развитие и хуманитарна помощ
86. изисква от Комисията да представи през 2012 г. инициатива за иновативно финансиране на официалната помощ за развитие (ОПР) с цел да изпълни задълженията си по отношение на Целите на хилядолетието за развитие;
87. изисква от Комисията да представи съобщение с конкретни предложения за изграждане на ефективна връзка между хуманитарната помощ и развитието, които трябва да вземат под внимание гъвкавостта, позволяваща обвързване на помощта, възстановяването и развитието (ОПВР) в ситуации на преход; подкрепя разширяването на програмите за осигуряване на храна в училищата, така че да се обхванат всички деца в засегнати от глад зони, като се използват храни местно производство и се премахнат потребителските такси за началните училища и основните здравни услуги, което ще бъде компенсирано съобразно потребностите чрез увеличаване на помощта от донори;
88. подчертава предизвикателството на продоволственото осигуряване за развиващите се страни и призовава Комисията да представи предложение относно храненето, както беше заявено в заключенията на Съвета на ЕС от май 2010 г.;
89. възлага на своя председател да предаде настоящата резолюция на Съвета, на Комисията и на правителствата и парламентите на държавите-членки.
