ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0066/09
съгласно член 108 от Правилника за дейността на ЕП
от
Jan Marinus Wiersma
и
Justas Vincas Paleckis
, от името на групата PSE
към Комисията
Относно: Шестмесечна оценка на диалога ЕС-Беларус
1. Редица критерии бяха разработени с цел подпомагане определянето на изисквания на ЕС за шестмесечен период на временно преустановяване на ограниченията за пътуване, наложени на някои длъжностни лица от Беларус през октомври 2008 г. Какъв е постигнатият напредък от правителството на Беларус в следните области:
– реформиране на избирателното законодателство в Беларус с цел да се осигури гарантирано представителство на членове на опозицията в избирателни комисии на всички равнища и да се гарантира прозрачност и отчетност при преброяването на гласовете;
– предоставяне на равни права на всички медии чрез вдигане на забраната за разпространение на независими печатни медии от държавните мрежи за разпространение на "Союздрук" (система на павилиони) и държавната пощенска служба в Беларус "Белпоща"; отмяна на членове 367, 368, 369, 369-1 от Наказателния кодекс, с които често се злоупотребява с цел преследване на журналисти за тяхната професионална дейност;
– гарантиране на свободата на сдружаване и събрания чрез отмяна на член 193-1 от Наказателния кодекс, който предвижда наказателна отговорност за дейност от името на нерегистрирани публични сдружения, политически партии и фондации;
– гарантиране на политическите права и свободи чрез преустановяване на практиката на политически мотивирани уволнения от работа и изключване от университети; прекратяване на преследването на студенти за избягване на военната служба, които са изключени от университети поради тяхната гражданска позиция.
2. Съветът реши да проведе задълбочен преглед на ограничителните мерки в края на деветмесечния период за по-нататъшно временно преустановяване на санкциите, изразяващи се в забрана за издаване на визи и, при условие че са налице нови положителни събития в Беларус, е готов да разгледа възможността за вдигане на ограничителните мерки.
Какви са конкретните критерии и показатели, които трябва да се спазват от страна на Беларус при либерализирането на политическия и социалния живот в страната, за да може да се разгледа вдигането на ограничителните мерки?
3. Комисията какви стимули би била готова да предложи на Беларус с цел да подпомогне напредъка в посока демокрация, права на човека и върховенство на закона? Комисията разглежда ли план за действия, който би ускорил процеса на реинтеграция на Беларус в европейското семейство на демократичните нации?
4. Комисията планира ли да засили делегацията на ЕО в Беларус чрез увеличаване броя на персонала и предоставяне на екипа от ЕО в Минск на по-голяма отговорност при прилагането на политиките на ЕС по отношение на Беларус?
5. Комисията разглежда ли възможността за активно участие в публичния диалог и информационната кампания, като разяснява на обществеността и ключовите заинтересовани групи в Беларус, посредством медиите, информационния обмен, конференциите и семинарите, ползите от европейската интеграция за Беларус?
