Съвместен отговор, даден от г-жа Крус от името на Комисията
Въпроси, изискващи писмен отговор : E-001581/11 , E-001631/11
(27 април 2011 г.)
През изминалите години разработването на стандарта IPv6 получи сериозна подкрепа от Комисията в размер на около 100 милиона евро за изследователска и проучвателна дейност. Освен това през 2002 г. Интернет от следващо поколение — приоритети за действие по преминаването към новия интернет протокол IPv6 и 2008 г. План за действие „За напредъка на интернет“ Комисията прие съобщения до Съвета и Парламента с цел да повиши осведомеността и да насърчи заинтересованите страни да започнат разгръщането на IPv6. Пазарните сили наистина са от съществено значение за постигането на напредък в това отношение, но Комисията споделя мнението, посочено във въпросите на уважаемия член на парламента, че разгръщането на IPv6 не се осъществява достатъчно бързо. Преходът към протокола IPv6 е без съмнение най-добрият път напред, не само заради неговото огромно адресно пространство, но и защото тази технология представлява платформа за иновации в областта на работещите на основата на интернет протокол (Internet Protocol) услуги и приложения. На 3 февруари 2011 г. Организацията за присвояване на имена и адреси в интернет (IANA) разпредели последните блокове адреси на регионалните интернет регистри (RIR). В резултат на това на равнище IANA (световен запас) вече няма IPv4-адреси, които могат да бъдат разпределени. Очаква се Регионалният регистър за IP адреси за Европа и Близкия Изток (RIPE NCC) да може да може да разпределя IPv4 адреси до 2012 г., но само ако се придържа към политика на строги ограничения при удовлетворяване на заявленията на организации.
След съобщението от 2008 г. и придружаващия го план за действие Комисията включи в своята „Програма за цифрово развитие“ мерки за ускоряване на преминаването към IPv6. Чрез открита покана за подаване на предложения с цел създаване на пилотен проект с участието на държавите-членки в рамките на Програмата за конкурентоспособност и иновации (CIP) Комисията приканва публичните администрации на държавите-членки да продължат да насърчават практическите приложения и да обменят опит относно приспособяването на публичните мрежи и услугите в областта на електронното правителство към технологиите IPv6.
Предприетите от Комисията действия допринесоха за повишаване на осведомеността и за развитие на познанието (напр. посредством работните групи за IPv6 и рамковите програми за научни изследвания). Освен това бяха стартирани три проучвания с цел да се проследи отблизо разгръщането на IPv6 (IPv6 deployment http://www.ipv6monitoring.eu , IPv6 Curricula http://www.training4ipv6.eu , IPv6 Security Сигурност .
Прегледът на разгръщането на IPv6 (IPv6 Monitoring Deployment Survey) сочи, че готовността по отношение на IPv6 е нараснала рязко през последната година при повечето ISP (доставчици на интернет услуги) в региона Европа. Кампанията за мониторинг и измерване на разгръщането на IPv6 показва, че обемът на съдържанието, разположено на страници, достъпни чрез IPv6, и действителното използване на протокола IPv6 също са се увеличили. Това заключение важи също и за правителствените източници на онлайн съдържание. Самата Европейска комисия предприе първите стъпки за разгръщане и създаде пробен уебсайт http://ipv6-infso.ec.europa.eu (само за потребители, разполагащи с IPv6 достъп) , достъпен чрез IPv6. В близко бъдеще Комисията възнамерява да осигурим IPv6 достъп и до уебсайта Europa.
По-подробна информация за разгръщането на IPv6 може да бъде намерена на сайта Europa http://ec.europa.eu/information_society/policy/ipv6 .
