A7-0006/2010
1.2.2010
*
ДОКЛАД
относно предложението за директива на Съвета относно административното сътрудничество в областта на данъчното облагане
(COM(2009)0029 – C6‑0062/2009 – 2009/0004(CNS))
Комисия по икономически и парични въпроси
Докладчик: Magdalena Alvarez
PE 430.610v01-00
Легенда на използваните знаци
* Процедура на консултация
*** Процедура на одобрение
***I Обикновена законодателна процедура (първо четене)
***II Обикновена законодателна процедура (второ четене)
***III Обикновена законодателна процедура (трето четене)
(Посочената процедура се базира на правното основание, предложено в проекта на акт.)
Изменения
Измененията, внесени от Парламента, се обозначават в получер курсив . В случай на акт за изменение, дословно възпроизведените части от съществуваща разпоредба, която Парламентът желае да измени и която не е изменена в проекта на акт, се отбелязват с получер шрифт. Евентуални заличавания, които засягат такива пасажи, се обозначават по следния начин: [...]. Отбелязването в курсив е предназначено за съответните специализирани отдели и се отнася до частите от текста, за които е предложено изменение с цел изготвяне на окончателния текст (например очевидно грешни или липсващи части в дадена езикова версия). Поправките от този вид подлежат на съгласуване между съответните служби.
СЪДЪРЖАНИЕ
ПРОЕКТ НА ЗАКОНОДАТЕЛНА РЕЗОЛЮЦИЯ НА ЕВРОПЕЙСКИЯ ПАРЛАМЕНТ....5
ИЗЛОЖЕНИЕ НА МОТИВИТЕ.............................................................................................22
ПРОЦЕДУРА...........................................................................................................................26
ПРОЕКТ НА ЗАКОНОДАТЕЛНА РЕЗОЛЮЦИЯ НА ЕВРОПЕЙСКИЯ ПАРЛАМЕНТ
относно предложението за директива на Съвета за административно сътрудничество в областта на данъчното облагане
( COM(2009)0029 – C6‑0062/2009 – 2009/0004(CNS) )
(Специална законодателна процедура - Консултация)
Европейският парламент ,
– като взе предвид предложението на Комисията до Съвета ( COM(2009)0029 ),
– като взе предвид член членове 93 и 94 от Договора за ЕО, съгласно който Съветът се е консултирал с него ( C6‑0062/2009 ),
– като взе предвид съобщението на Комисията до Европейския парламент и Съвета, озаглавено „Последствия от влизането в сила на Договора от Лисабон за междуинституционалните механизми за вземане на решения, които са в ход“ ( COM(2009)0665 ),
– като взе предвид членове 113 и 115 от Договора за функционирането на Европейския съюз,
– като взе предвид член 55 от своя правилник,
– като взе предвид доклада на комисията по икономически и парични въпроси ( A7-0006/2010 ),
1. одобрява предложението на Комисията във вида, в който е изменено;
2. отправя покана към Комисията да внесе съответните изменения в предложението си, съгласно член 293, параграф 2 от Договора за функционирането на Европейския съюз;
3. отправя покана към Съвета, в случай че възнамерява да се отклони от текста, одобрен от Парламента, да информира последния за това;
4. призовава Съвета да се консултира отново с него, в случай че възнамерява да внесе съществени изменения в предложението на Комисията;
5. възлага на своя председател да предаде позицията на Парламента съответно на Съвета, Комисията и националните парламенти.
Изменение
1
Предложение за директива
Съображение 9 а (ново)
Текст, предложен от Комисията
Изменение
(9a) За да могат различните данъчни режими на държавите-членки да бъдат правилно прилагани и проверявани, е необходимо да се разполага с подходяща информация за подлежащите на облагане дейности, извършвани в други държави-членки. Измежду различните възможности автоматичният обмен на данни изглежда най-ефикасен за предаване на текущата информация, необходима за точното данъчно облагане, по-специално в трансгранични случаи. За да бъде ефективен подобен автоматичен обмен на информация, е необходимо да се определят категориите и сферите, за които неговото прилагане е задължително. Освен това следва да се предоставя възможността да се установи двойно ограничение – според категориите, за които се предава информация, и/или според сумата, над която механизмът се активира.
Обосновка
По отношение на автоматичния обмен на информация, приложното поле се конкретизира и уточнява чрез определяне на редица категории доход и капитал, за които този автоматичен обмен би се оказал задължителен. Освен това съществува възможност да се установи двойно ограничение – според категориите, за които се предава информация, и/или според сумата, над която механизмът трябва да се активира.
Изменение
2
Съображение 10
Текст, предложен от Комисията
Изменение
(10) Държавите-членки следва автоматично да си обменят информация, когато държава-членка основателно смята, че е извършено или е възможно да е било извършено нарушение на данъчните закони в друга държава-членка или съществува риск от неправилно данъчно облагане в другата държава-членка, или данъчно задължение е прикрито или може да бъде избегнато поради каквато и да е причина в другата държава-членка и особено, ако има фиктивно прехвърляне на печалби между предприятия в различни държави-членки или когато такива транзакции се извършват между предприятия в две държави-членки чрез трета държава с цел да се получат данъчни предимства.
(10) Държавите-членки следва автоматично да си обменят информация , като същевременно се гарантира защитата на неприкосновеността на личния живот на клиентите , когато държава-членка основателно смята, че е извършено или е възможно да е било извършено нарушение на данъчните закони в друга държава-членка или съществува риск от неправилно данъчно облагане в другата държава-членка, или данъчно задължение е или може да бъде прикрито или избегнато поради каквато и да е причина в другата държава-членка, и особено ако има фиктивно прехвърляне на печалби между предприятия в различни държави-членки или когато такива транзакции се извършват между предприятия в две държави-членки чрез трета държава с цел да се получат данъчни предимства.
Изменение
3
Предложение за директива
Съображение 11 а (ново)
Текст, предложен от Комисията
Изменение
(11а) Тази информация следва също да бъде защитена съгласно Директива 95/46/EО на Европейския парламент и на Съвета от 24 октомври 1995 година за защита на физическите лица при обработването на лични данни и за свободното движение на тези данни 1 и Регламент (ЕО) № 45/2001 на Европейския парламент и на Съвета от 18 декември 2000 година относно защитата на лицата по отношение на обработката на лични данни от институции и органи на Общността и за свободното движение на такива данни 2 . Държавите-членки и Комисията следва да спазват задълженията, свързани с прозрачността и информацията, по отношение на заинтересованите страни в случаи, свързани с извличане на лични данни. Следва да се обезпечи подходяща степен на защита, ограничен период на съхранение и отчетност на институцията или органа, които съхраняват данните.
_______________________________
1 OВ L 281, 23.11.1995 г., стр. 31.
2 OВ L 8, 12.1.2001 г., стр. 1.
Изменение
4
Предложение за директива
Съображение 12
Текст, предложен от Комисията
Изменение
(12) Важно е длъжностни лица от данъчната администрация на една държава-членка да бъдат допускани на територията на друга държава-членка и да упражняват правомощията за проверки, предоставени на длъжностни лица от държавата-членка, извършваща запитването .
(12) За да се стимулира сътрудничеството между данъчните администрации на държавите-членки, е важно длъжностни лица от данъчната администрация на една държава-членка да бъдат допускани на територията на друга държава-членка.
Обосновка
За да няма обратен на очаквания ефект от присъствието на длъжностни лица от данъчната администрация на една държава-членка на територията на друга, който да отслаби ползата от сътрудничеството, от предложението се заличава предоставянето на правомощия, еднакви с правомощията на длъжностните лица от дадената държава-членка.
Изменение
5
Предложение за директива
Съображение 17 а (ново)
Текст, предложен от Комисията
Изменение
(17a) За да се увеличи приложимостта и ефективността на настоящата директива, е необходимо да бъде еднакво задължително както предаването на вече наличната информация от запитания орган, така и провеждането на административни разследвания, необходими за получаване на такава информация.
Обосновка
По отношение на процедурата за административно разследване се предлага тя да бъде приравнена с процедурата за съобщаване на информация. Съобщаването на вече наличната информация и провеждането на административни разследвания, необходими за получаване на тази информация, следователно стават еднакво задължителни за запитания орган.
Изменение
6
Предложение за директива
Съображение 19
Текст, предложен от Комисията
Изменение
(19) Държавите-членки обаче не могат да отказват да предоставят информация, защото тя не представлява национален интерес или защото информацията относно лице, с местоживеене в другата-държава членка, се държи от банка, друга финансова институция, лице, посочено или действащо като агент или доверено лице, или защото се отнася до капиталови дялове на лице.
(19) Държавите-членки обаче не могат да отказват да предоставят информация, защото тя не представлява национален интерес или защото информацията се държи от банка, друга финансова институция, лице, посочено или действащо като агент или доверено лице, или защото се отнася до капиталови дялове на лице.
Обосновка
Във връзка с премахването на банковата тайна и за да се гарантира, че ефикасността на разглежданата мярка не се ограничава от допълнителни изисквания, се заличава упоменаването на местоживеенето на лицето, за което се иска информация в запитващата държава. Така се постига и съгласуваност със стандартите на ОИСР.
Изменение
7
Предложение за директива
Съображение 20
Текст, предложен от Комисията
Изменение
(20) Трябва да стане ясно също така, че ако държава-членка предоставя по-широко сътрудничество на трета държава от сътрудничеството, предвидено в настоящата директива, тя не трябва да отказва да предостави същото разширено сътрудничество на друга държава-членка.
(20) Следва да стане ясно също така, че ако държава-членка предоставя по-широко сътрудничество на трета държава от сътрудничеството, предвидено в настоящата директива, тя не трябва да отказва да предостави същото разширено сътрудничество на друга държава-членка. Всяко едно предаване на лични данни на трета държава следва да се извършва в съответствие с Директива 95/46/EО.
Изменение
8
Предложение за директива
Съображение 22
Текст, предложен от Комисията
Изменение
(22) Следва да се извършва оценка на ефективността на административното сътрудничество , по-специално въз основа на статистически данни.
(22) За да се засили и задълбочи административното сътрудничество, следва да се извършва оценка на ефективността на прилагането на настоящата директива , въз основа по-специално на статистически данни. Също така е необходимо да се проследяват случаите, в които държавите-членки са отказали да предадат информация или да извършат административно разследване.
Обосновка
За да се подобри обменът на информация между различните национални органи, се предлага да се проследяват случаите, в които държавите-членки са отказали да предадат информация или да извършат административно разследване.
Изменение
9
Предложение за директива
Съображение 23 а (ново)
Текст, предложен от Комисията
Изменение
(23а) На Комисията следва също да се предоставят правомощия да приема делегирани актове в съответствие с член 290 от Договора за функционирането на Европейския съюз по отношение на техническите подобрения, въведени в категориите доходи и капитал, които подлежат на автоматичен обмен на информация, и на прага на доходите, при чието превишаване следва да се извършва обмен на информация. С оглед на специфичния характер на административното сътрудничество, предоставянето на правомощия следва да бъде за неопределен срок.
Изменение
10
Предложение за директива
Член 3 – точка 6 – буква г
Текст, предложен от Комисията
Изменение
г) всяко правно сдружение, включително съдружия и тръстове, чиито доход или капитал подлежат на облагане с който и да е от данъците, включени в настоящата директива;
г) всички други правни инструменти или сдружения, независимо от техния характер или вид или от това, дали притежават или не правосубектност, които могат да притежават и управляват активи, включително получаваните от тях доходи, и които подлежат на облагане с който и да е от данъците, включени в настоящата директива;
Обосновка
Във връзка с обхвата е необходимо достатъчно широко определение, което да обхване не само физическите и юридическите лица, но и всички онези правни инструменти и сдружения, които могат да се създадат в различните държави-членки.
Изменение
11
Предложение за директива
Член 3 – точка 8
Текст, предложен от Комисията
Изменение
8. „по електронен път“ означава използването на електронно оборудване за обработка, включително цифрова компресия, и за съхраняване на данни, както и използването на проводници, радиопредаване, оптични технологии или други електромагнитни средства;
8. „по електронен път“ означава използването на електронно оборудване за обработка, включително цифрова компресия, и за съхраняване на данни, както и използването на проводници, радиопредаване, оптични технологии или други електромагнитни средства , при условие че тези средства могат да се използват при гарантиране на сигурна защита на информацията ;
Изменение
12
Предложение за директива
Член 7 а (нов) (в раздел I – „Обмен на информация при отправена молба“)
Текст, предложен от Комисията
Изменение
Член 7а
Системи за контрол
Всяка държава-членка разработва подходящи системи за контрол за своето данъчно звено за връзка, в името на прозрачността и икономическата ефективност, и съответно изготвя обществено достъпен доклад в рамките на годишния мониторинг.
Изменение
13
Предложение за директива
Член 8 – параграф 1
Текст, предложен от Комисията
Изменение
1. Посредством автоматичен обмен на информация компетентният орган на всяка държава-членка изпраща на другите държави-членки информация за определени категории доходи и капитал.
1. Посредством автоматичен обмен на информация компетентният орган на всяка държава-членка съобщава на компетентния орган на друга държава-членка информация за лица, подлежащи на данъчно облагане в тази друга държава-членка, относно следните определени категории доходи и капитал:
а) трудови доходи;
б) допълнителни възнаграждения към заплатата на лица на ръководни длъжности;
в) дивиденти;
г) капиталови печалби;
д) доходи от авторски права;
е) животозастрахователни продукти, които са извън обхвата на други общностни правни инструменти за обмен на информация и други подобни мерки;
ж) пенсии;
з) недвижима собственост и получени от нея доходи.
Тази информация е защитена съгласно Директива 95/46/EО и Регламент (ЕО) № 45/2001. Държавите-членки и Комисията спазват задълженията, свързани с прозрачността и информацията, по отношение на заинтересованите страни в случаи, свързани с извличане на лични данни. Обезпечава се подходяща степен на защита, ограничен период на съхранение и отчетност на институцията или органа, които съхраняват данните.
Изменение
14
Предложение за директива
Член 8 – параграф 2
Текст, предложен от Комисията
Изменение
2. В съответствие с процедурата, посочена в член 24, параграф 2, в рамките на две години от влизането в сила на настоящата директива Комисията приема:
2. С оглед на повишаването на ефективността на оценката на данъците, посочени в член 2, и въз основа на опита, натрупан от държавите-членки, Комисията приема за първи път, в срок до …*, делегирани актове в съответствие с членове 22а, 22б и 22в, които :
а) категориите доход и капитал, които да бъдат обхванати;
а) изясняват специфичните условия или ограниченията в рамките на посочените в параграф 1 категории;
б) вида информация, която трябва да бъде обменяна;
б) уточняват за всяка категория доходи и капитал прага, при превишаването на който трябва да се извършва обмен на информация.
в) специфичните условия или ограниченията в рамките на посочените в буква а) категории;
г) честотата на обмена на информацията;
д) практическите условия за извършване на обмена на информация.
* OВ Моля, въведете дата: 2 години след влизането в сила на настоящата директива.
Изменение
15
Предложение за директива
Член 8 – параграф 2 а (нов)
Текст, предложен от Комисията
Изменение
2а. Комисията извършва оценка и ежегодно докладва на Европейския парламент и Съвета относно функционирането на автоматичния обмен на информация. Въз основа на своята оценка Комисията предлага мерки за подобряване на обхвата и качеството на изискването за автоматичен обмен, с цел да подобри функционирането на вътрешния пазар.
Изменение
16
Предложение за директива
Член 8 – параграф 3 а (нов)
Текст, предложен от Комисията
Изменение
3а. Компетентният орган на дадена държава-членка може да уведоми компетентния орган на друга държава-членка, че не желае да получава информация относно категориите доходи и капитал, посочени в параграф 1, или че не желае да получава информация относно доходите и капитала, които не надхвърлят определен праг. В такъв случай компетентният орган също така информира и Комисията за това.
Обосновка
По отношение на автоматичния обмен на информация, приложното поле се конкретизира и уточнява чрез определяне на редица категории доход и капитал, за които този автоматичен обмен би се оказал задължителен. Освен това съществува възможност да се установи двойно ограничение – според категориите, за които се предава информация, и/или според сумата, над която механизмът трябва да се активира.
Изменение
17
Предложение за директива
Член 8 – параграф 3 б (нов)
Текст, предложен от Комисията
Изменение
3б. Информацията се предоставя най-малко един път в годината и най-късно шест месеца след края на финансовата година в държавата-членка, в която е получена информацията.
Обосновка
С оглед на правилното прилагане на националните данъчни системи, информацията, предоставяна чрез автоматичния обмен, трябва да се съобщава редовно и в рамките на определен срок с оглед на нейното обработване и използване при спазване на определените по правен път срокове във всяка страна.
Изменение
18
Предложение за директива
Член 8 – параграф 4 – алинея 1 – уводна част
Текст, предложен от Комисията
Изменение
4. Ако държавите-членки сключват двустранни или многостранни споразумения с оглед на правилното определяне на посочените в член 2 данъци, в споразуменията се предвижда автоматичен обмен на информация относно някои категории доход и капитал. За тази цел в споразуменията се посочват следните елементи:
4. Ако държавите-членки сключват двустранни или многостранни споразумения с оглед на правилното определяне на посочените в член 2 данъци, в споразуменията се предвижда автоматичен обмен на информация относно някои категории доход и капитал , в съответствие с Директива 95/46/EО и Регламент (EО) № 45/2001 . За тази цел в споразуменията се посочват следните елементи:
Изменение
19
Предложение за директива
Член 10 – параграф 2 – алинея 1
Текст, предложен от Комисията
Изменение
2. Когато длъжностни лица на запитващата държава-членка присъстват по време на административните разследвания съгласно параграф 1, те могат да упражняват правото на проверка, с което се ползват длъжностните лица на запитания орган, при условие че те упражняват тези правомощия в съответствие със законовите, подзаконовите и административните разпоредби на запитаната държава-членка .
2. Когато длъжностни лица на запитващата държава-членка присъстват по време на административните разследвания съгласно параграф 1, те могат , при съгласие на запитания орган и в съответствие с определените от него насоки, да участват в разследването .
Обосновка
За да няма обратен на очаквания ефект от присъствието на длъжностни лица от данъчната администрация на една държава-членка на територията на друга, който да отслаби ползата от сътрудничеството, от предложението се заличава предоставянето на правомощия, еднакви с правомощията на длъжностните лица от дадената държава-членка.
Изменение
20
Предложение за директива
Член 17 – параграф 2
Текст, предложен от Комисията
Изменение
2. При никакви обстоятелства член 16, параграфи 2 и 4 няма да се разбират като разрешение запитаният орган на държава-членка да откаже да предостави информация относно лице, установено за данъчни цели в държавата-членка на запитващия орган, само защото информацията се държи от банка, друга финансова институция, лице, посочено или действащо като агент или доверено лице, или защото се отнася до капиталови дялове на лице.
2. При никакви обстоятелства член 16, параграфи 2 и 4 няма да се разбират като разрешение запитаният орган на държава-членка да откаже да предостави съответната информация по смисъла на член 5, параграф 1, само защото информацията се държи от банка, друга финансова институция, лице, посочено или действащо като агент или доверено лице, или защото се отнася до капиталови дялове на лице.
Обосновка
Във връзка с премахването на банковата тайна и с цел да се предотврати ограничаването на ефикасността на тази мярка чрез допълнителни изисквания, в изменението се заличава упоменаването на местоживеенето на лицето, за което се иска информация, в запитващата държава. Това е в съответствие със стандартите на ОИСР.
Изменение
21
Предложение за директива
Член 22 – параграф 2 а (нов)
Текст, предложен от Комисията
Изменение
2а. Държавите-членки ежегодно уведомяват Комисията за отказите за предаване на информация или извършване на административно разследване, като посочват причините за тези откази. Комисията извършва оценка на тази информация и отправя препоръки с оглед на намаляването на броя на подобни случаи в съответствие с член 24, параграф 3.
Обосновка
За да се подобри обменът на информация между различните национални органи, се предлага да се установи проследяване на случаите, в които държавите-членки са отказали да предадат информация или да пристъпят към административно разследване.
Изменение
22
Предложение за директива
Глава Va – заглавие (ново)
Текст, предложен от Комисията
Изменение
ГЛАВА Va
ДЕЛЕГИРАНИ АКТОВЕ
Изменение
23
Предложение за директива
Член 22а (нов)
Член 22а
Делегиране
1. Правомощията за приемане на делегираните актове, посочени в член 8, параграф 2, се предоставят на Комисията за неопределен срок.
2. Веднага след като приеме делегиран акт, Комисията уведомява едновременно Европейския парламент и Съвета относно този акт.
3. Правомощията за приемане на делегирани актове се предоставят на Комисията при условията, посочени в членове 22б и 22в.
Изменение
24
Предложение за директива
Член 22б (нов)
Член 22б
Отмяна на делегирането
1. Делегирането на правомощия, посочено в член 8, параграф 2, може да бъде отменено от Европейския парламент или от Съвета.
2. Институцията, започнала вътрешна процедура, за да вземе решение дали да отмени делегирането на правомощия, уведомява другата институция и Комисията, като посочва делегираните правомощия, които могат да бъдат отменени.
3. Решението за отмяна прекратява делегирането на правомощията, посочени в това решение. То влиза в сила незабавно или на по-късна дата, указана в него. То не засяга действителността на делегираните актове, които вече са в сила. Решението се публикува в Официален вестник на Европейския съюз.
Изменение
25
Предложение за директива
Член 22в (нов)
Член 22в
Възражения срещу делегирани актове
1. Европейският парламент или Съветът могат да повдигнат възражения срещу делегиран акт в срок от четири месеца от датата на уведомяване. По инициатива на Европейския парламент или на Съвета този срок се удължава с два месеца.
2. Ако при изтичането на този срок нито Европейският парламент, нито Съветът са повдигнали възражения срещу делегирания акт, той се публикува в Официален вестник на Европейския съюз и влиза в сила на датата, посочена в него.
3. Ако Европейският парламент или Съветът повдигне възражения срещу делегиран акт, този акт не влиза в сила. Институцията, която повдига възражения срещу делегирания акт, посочва причините за това.
Изменение
26
Предложение за директива
Член 23 – параграф 1 – алинея 1
Текст, предложен от Комисията
Изменение
1. Ако компетентният орган на държава-членка получи информация от трета държава с оглед на правилното определяне на посочените в член 2 данъци, той предоставя информацията на компетентните органи на държавите-членки, за които тази информация може да бъде полезна , и във всеки случай на всички, които са я поискали, доколкото това не е забранено по силата на международни споразумения с тази трета държава.
1. Ако компетентният орган на държава-членка получи информация от трета държава с оглед на правилното определяне на посочените в член 2 данъци, той предоставя информацията на компетентните органи на държавите-членки, за които тази информация е необходима с оглед на извършването на точна оценка на тези данъци , и във всеки случай на всички, които са я поискали, доколкото това не е забранено по силата на международни споразумения с тази трета държава.
Изменение
27
Предложение за директива
Член 23 – параграф 2 – уводна част
Текст, предложен от Комисията
Изменение
2. Компетентните органи могат в съответствие с техните вътрешни разпоредби относно предоставянето на лични данни на трети държави да съобщават на трети държави информация, получена в съответствие с настоящата директива , единствено ако са спазени всички от следните условия:
2. Компетентните органи могат в съответствие със своите вътрешни разпоредби относно предоставянето на лични данни на трети държави да съобщават на трети държави информация, получена в съответствие с настоящата директива . Всяко подобно предаване на информация на трета държава се извършва в съответствие с Директива 95/46/ЕО и при условие че са спазени всички от следните условия:
ИЗЛОЖЕНИЕ НА МОТИВИТЕ
Контекст
Европейската комисия прие преди края на предишния мандат поредица от законодателни предложения в рамките на борбата срещу измамите и укриването на данъци в Европейския съюз. Ключово звено от тази обща стратегия е предложението за директива относно административното сътрудничество в областта на данъчното облагане.
Значението на това предложение произтича от особената важност на последиците от данъчните измами в ЕС. На първо място, тези измами имат тежки последици за националните бюджети от гледна точка на публичните разходи от общ интерес, по-специално в областта на здравеопазването, образованието или научните изследвания. На второ място, те водят до накърняване на принципа на справедливост на данъчното облагане по отношение на гражданите и предприятията, които изпълняват данъчните си задължения. И, на трето място, те предизвикват нарушаване на конкуренцията, което се отразява на функционирането на пазара.
Във времена на икономическа криза, като настоящите, когато всички страни са силно засегнати от наличието на дефицит, намаляването на ресурсите има още по-голямо отражение. За да отчетем изцяло сериозността на положението, трябва да вземем предвид обема на данъчните измами в Европейския съюз, които, според някои оценки, възлизат на над 200 млрд. евро годишно, или това съответства на над 2% от БВП. Ако ги сравним със сумата, предвидена в плана за икономическо възстановяване, предложен от Европейската комисия с цел да се преодолеят последиците от финансовата криза, чиято стойност възлиза на 1% от БВП, виждаме, че борбата срещу данъчните измами представлява икономическо предизвикателство от първостепенно значение.
Кризата разкри също така мащаба на данъчните манипулации и липсата на прозрачност на пазара и освен това ясно доказа, че действията в една страна имат силно отражение върху икономиката в други страни
Друг довод в подкрепа на предложението е настоящото осъзнаване от страна на гражданите и управляващите на необходимостта да се сложи край на скандалните ситуации, на каквито станахме свидетели напоследък. В сегашните времена на криза е все по-очевидно, че е необходимо да се използва всеки един източник на средства за европейските икономики, с цел да се поемат извънредните разходи за смекчаване на последиците от кризата и да се намалят, по целесъобразност, високите бюджетни дефицити.
Предложение на Комисията и оценка от страна на докладчика
Въпреки че действащата директива без съмнение представляваше първа стъпка в тази посока, тъй като общият мандат за административно сътрудничество в областта на данъчното облагане беше на практика приет от всички държави-членки, нейното прилагане не даде конкретни резултати. Поради това докладчикът счита, че е настъпил моментът да се предложат нови мерки за постигане на напредък в областта на данъчната система, за да може нейното развитие да се извършва успоредно с пазарната интеграция. В тази насока предложението за директива на Комисията представлява стъпка напред както в качествено, така и в количествено отношение - количествено, понеже въвежда нови задължения, и качествено, понеже разширява и уточнява съществуващите задължения. Основните мерки за постигането на напредък, които Комисията предлага, могат да се обобщят по следния начин:
В глава I се разширява приложното поле на директивата, като се установява обща клауза, включваща всички данъци. За първи път се определя, че административното сътрудничество, в обхвата на директивата, се прилага спрямо всички преки и непреки данъци, включително вноските за задължително социално осигуряване, с изключение на ДДС и акцизите, тъй като за тях има отделна нормативна уредба, която е и по-развита. Това представлява напредък в сравнение с действащата директива, която обхваща само данъците върху дохода и капитала, както и върху застрахователните премии. Докладчикът е убеден, че разширяването на приложното поле ще допринесе за по-ефикасното управление на данъчното облагане.
В глава II се определя и уточнява автоматичният обмен, като общо правило, при споделянето на обичайно използваната информация между данъчните администрации. В предложението се посочва, че той е референтното средство за обмен на информация, с което дори изпреварваме стандартите на ОИСР. Това е реален напредък в сравнение с действащата директива, тъй като понастоящем се отдава предпочитание на обмена с предварително отправена молба. Всичко това, при условие че следва да продължат да се усъвършенстват всички форми на обмен на информация, приспособени към обстоятелствата и вида на данните, необходими във всеки един конкретен случай.
В глава III се въвежда, като новост, предизвикваща най-голям интерес, по-изчерпателно регламентиране на присъствието в администрацията на дадена държава-членка на представители на друга държава-членка и на тяхното участие в административните разследвания. Така в настоящото предложение за директива се преминава от чистата възможност, упомената в действащата нормативна уредба, към по-сериозно конкретизиране и повече подробности във връзка с процедурата, което несъмнено ще улесни присъствието и участието на служители на една държава-членка в друга такава, когато го налагат обстоятелствата.
В глава IV се съдържа най-важната законодателна новост на предложението – премахването на банковата тайна, която може да се разглежда като главната нормативна пречка пред административното сътрудничество. Докладчикът счита, че Парламентът би следвало да изпрати на Съвета послание, изразяващо явна подкрепа за тази мярка, която транспонира предвиденото в Примерната данъчна конвенция на ОИСР. Възможността, която предоставя това правило, не подлежи на съмнение, тъй като в момента съществува висока степен на международен консенсус относно нуждата от подобряване на управлението на данъчното облагане, намерил материално отражение в твърдите декларации на Г-20 за края на банковата тайна. Предложението на Комисията просто улавя усещането на повечето граждани, които винаги се противопоставят на всяка възможност за съществуване на области в сътрудничеството в сферата на данъчното облагане, насърчаващи укриването на данъци и позволяващи измами, особено в положение на криза, която задължава да се положи значително колективно усилие.
Що се отнася до международните аспекти на предложението, докладчикът счита за много положително въвеждането на клауза за най-облагодетелствана нация, така че държавите-членки да гарантират помежду си същото равнище на сътрудничество, както това, което поддържат с трети страни. Това ще доведе до положение, в което държавите-членки ще уреждат всички свои взаимоотношения, свързани със сътрудничеството в областта на данъчното облагане, в перспективата на Общността.
С оглед на горепосоченото, докладчикът следователно изразява общото си положително становище в подкрепа на проекта на Комисията. Представените изменения се стремят да засилят определени моменти в предложението, с цел да се подобри ефикасността на административното сътрудничество, що се отнася до следните аспекти:
§ Във връзка с обхвата е необходимо достатъчно широко определение, което да обхване не само физическите и юридическите лица, но и всички онези правни инструменти и сдружения, които могат да се създадат в различните държави-членки.
§ По отношение на автоматичния обмен на информация, приложното поле се конкретизира и уточнява чрез определяне на редица категории за доход и капитал, за които този автоматичен обмен би се оказал задължителен. Освен това съществува възможност да се установи двойно ограничение – според категориите, за които се предава информация, и/или според сумата, над която механизмът трябва да се активира.
§ За да няма обратен на очаквания ефект от присъствието на длъжностни лица от данъчната администрация на една държава-членка на територията на друга, който да отслаби ползата от сътрудничеството, от предложението се заличава предоставянето на правомощия, еднакви с правомощията на длъжностните лица от дадената държава-членка.
§ По отношение на процедурата за административно разследване се предлага тя да бъде приравнена с процедурата за съобщаване на информация. Съобщаването на вече наличната информация и провеждането на административни разследвания, необходими за получаване на тази информация, следователно стават еднакво задължителни за запитания орган.
§ Във връзка с премахването на банковата тайна и за да се гарантира, че ефикасността на разглежданата мярка не се ограничава от допълнителни изисквания, се заличава упоменаването на местоживеенето на лицето, за което се иска информация в запитващата държава. Така се постига и съгласуваност със стандартите на ОИСР.
§ За да се подобри обменът на информация между различните национални органи, се предлага да се установи проследяване на случаите, в които държавите-членки са отказали да предадат информация или да пристъпят към административно разследване.
§ Накрая, по отношение на необходимостта от предлаганата директива ударението се поставя върху икономическата криза, която преживяваме в момента, и върху особената важност в този контекст на данъчните измами, което прави още по-спешно приемането на тази реформа.
Заключение
Представеното от Комисията предложение представлява крачка напред с оглед на необходимостта от по-ефикасни средства за сътрудничество за борба с измамите и укриването на данъци в европейски мащаб.
Предложението укрепва националния суверенитет в областта на данъчното облагане на отделните държави-членки, като предлага нови инструменти за по-реално и ефективно управление на собствените им данъчни ресурси. Същевременно то допринася за постигането на напредък в процеса на европейската интеграция, тъй като е очевидно, че с напредването на тази интеграция става все по-нужна адекватна интеграция в данъчната сфера, както от политическа гледна точка, така и от икономическа и административна, защото без бея няма да може да се осъществи европейският проект.
ПРОЦЕДУРА
Заглавие
Административно сътрудничество в областта на данъците
Позовавания
COM(2009)0029 – C6-0062/2009 – 2009/0004(CNS)
Дата на консултация с ЕП
16.2.2009
Водеща комисия
Дата на обявяване в заседание
ECON
19.10.2009 г.
Подпомагаща(и) комисия(и)
Дата на обявяване в заседание
CONT
19.10.2009 г.
JURI
19.10.2009 г.
Неизказано становище
Дата на решението
CONT
1.10.2009 г.
JURI
5.10.2009 г.
Докладчик(ци)
Дата на назначаване
Magdalena Alvarez
21.7.2009 г.
Разглеждане в комисия
9.11.2009 г.
1.12.2009 г.
21.1.2010 г.
Дата на приемане
27.1.2010 г.
Резултат от окончателното гласуване
+:
–:
0:
37
4
4
Членове, присъствали на окончателното гласуване
Burkhard Balz, Sharon Bowles, Udo Bullmann, Pascal Canfin, Nikolaos Chountis, George Sabin Cutaş, Leonardo Domenici, Derk Jan Eppink, Markus Ferber, Elisa Ferreira, Vicky Ford, José Manuel García-Margallo y Marfil, Jean-Paul Gauzès, Sylvie Goulard, Enikő Győri, Liem Hoang Ngoc, Eva Joly, Othmar Karas, Wolf Klinz, Jürgen Klute, Werner Langen, Astrid Lulling, Arlene McCarthy, Íñigo Méndez de Vigo, Ivari Padar, Alfredo Pallone, Antolín Sánchez Presedo, Olle Schmidt, Edward Scicluna, Peter Simon, Peter Skinner, Theodor Dumitru Stolojan, Ivo Strejček, Kay Swinburne, Marianne Thyssen, Ramon Tremosa i Balcells
Заместник(ци), присъствал(и) на окончателното гласуване
Magdalena Alvarez, Marta Andreasen, Sophie Briard Auconie, David Casa, Danuta Jazłowiecka, Arturs Krišjānis Kariņš, Philippe Lamberts, Thomas Mann, Andreas Schwab
Дата на внасяне
1.2.2010 г.
