Въпрос с искане за писмен отговор E-000355/2012
до Комисията
Член 117 от Правилника за дейността
Илиана Иванова (PPE)
(20 януари 2012 г.)
Относно: Нарушаване на правото на ЕС от национални органи на Нидерландия
Разпоредбите на Договора за функционирането на Европейския съюз (ДФЕС) относно свободното движение на работници понастоящем не се прилагат за българските граждани. Българските граждани, обаче, имат право да се възползват от правата и защитата, предоставени от правото на установяване (член 49 от ДФЕС), свободното предоставяне на услуги (член 56 от ДФЕС), правилата относно гражданството на ЕС (член 20 от ДФЕС) и забраната на дискриминация срещу граждани на ЕС и дружества от ЕС (член 18 от ДФЕС). Те също така са защитени от и могат да разчитат на правата, залегнали във вторичното законодателство на ЕС, например Директива 2006/123/ЕО на Европейския парламент и на Съвета от 12 декември 2006 г. относно услугите на вътрешния пазар.
Според многобройни жалби, получени от български граждани, тези законови права и защити, гарантирани при присъединяването на България към ЕС, систематично се нарушават в Нидерландия от следните нидерландски органи: Kamer van Koophandel (KvK), Immigratie en naturalisatiedienst (IND), Belastingdienst, Gemeente Rotterdam и Ziektekostenverzekering, наричани по-нататък „нидерландските органи“. Методът, използван най-често от нидерландските органи за създаване на пречки пред учредяването от български граждани на дружество в Нидерландия е отказът за издаване на Декларация „VAR“, по точно - декларация от вида „Winst uit onderneming“, („печалба за предприемачество“). Този вид документ се изисква от всички нидерландски фирми партньори при сътрудничество между две дружества. От 2009 г. този вид декларация почти не е издаван на дружество в Нидерландия, учредено от български гражданин, дори когато всички необходими документи са били в съответствие с обявените критерии. Отказът не е залегнал официално в нито един законодателен документ на Нидерландия, но представлява последователна и установена административна практика на нидерландските органи. По този начин българските граждани са дискриминирани от нидерландските органи единствено въз основа на националността си, в противоречие с основите на правото на ЕС.
1. Информирана ли е Комисията за гореизложената ситуация, засягаща българските граждани в Нидерландия? Ако не е, Комисията би ли проучила случая и, ако е необходимо, би ли подвела под отговорност нидерландската държава?
2. Ако Комисията е информирана за тези факти, може ли да изложи какви мерки са предприети, за да се прекрати нарушаването на правото на ЕС от нидерландските органи и да се защитят правата на българските граждани?