Равенство между жени и мъже в ЕС през 2009 г.: борба срещу домашното насилие и право на бащински отпуск
Права на жените/Равни възможности
2010-02-10 - 17:50
В своя годишен доклад относно равенството между половете в ЕС, Парламентът призовава за по-големи усилия в борбата срещу насилието спрямо жените, въвеждане на отпуск по бащинство в ЕС и преразглеждане на европейското законодателство за равно заплащане. Мнозинството от депутатите подкрепиха също така текст, според който жените трябва да разполагат с контрол върху сексуалните и репродуктивните си права и улеснен достъп до противозачатъчни средства и аборт.
Докладът относно равенството между жените и мъжете в Европейския съюз през 2009 г. с докладчик Marc Tarabella (С&Д, Белгия), беше приет на пленарната сесия на ЕП на 10 февруари с 381 гласа "за", 253 "против" и 31 "въздържали се".
Изкореняване на насилието срещу жените
В доклада депутатите искат Комисията да изготви предложение за обща директива за превенция и борба срещу всички форми на насилие над жените. Те настояват също така за Европейска година срещу насилието спрямо жените, подчертавайки, че между 20 и 25% от жените в ЕС са пострадали от физическо насилие в зряла възраст и над 10% от тях са жертва на сексуално насилие.
Парламентът подкрепя предложенията на испанското председателство за въвеждане на европейска заповед за защита на жертвите и създаване на обща за ЕС "гореща [телефонна] линия за пострадалите".
Сексуални и репродуктивни права
Според текста на доклада признаването на "пълната физическа и сексуална автономия на жените" е предпоставка за всяка успешна политика за борба с насилието срещу жените. Депутатите подчертават, че жените трябва да разполагат с контрол върху сексуалните и репродуктивните си права, по-специално благодарение на улеснен достъп до противозачатъчни средства и аборт, както и безплатен достъп до консултации за аборт.
Борба срещу трафика на хора
Членовете на ЕП отбелязват, че до момента само 16 държави членки са ратифицирали Конвенцията на Съвета на Европа за борба с трафика на хора, "най-мощният европейски правен инструмент в борбата срещу това явление", което е "съвременна форма на робство". В този контекст те настоятелно призовават страните, които все още не са я ратифицирали - Чехия, Германия, Естония, Ирландия, Гърция, Италия, Литва, Унгария, Нидерландия, Финландия и Швеция, да го направят "незабавно".
Въвеждане на отпуск по бащинство
Европейският съюз има директиви относно отпуска по майчинство и относно родителския отпуск, но до ден днешен няма такава за отпуска по бащинство, се казва в доклада. Поради това Парламентът иска от Комисията да "подкрепи всяко действие, целящо въвеждане на отпуск по бащинство на европейско равнище", и счита, че отпускът по майчинство трябва да бъде свързан с този по бащинство, "за да бъде жената по-добре защитена на пазара на труда".
Депутатите изразяват съжаление, че рамковото споразумение на социалните партньори относно родителския отпуск от юли 2009 г. не разглежда въпроса за платения отпуск, който би имал решаващо влияние върху споделянето на семейните и домашни отговорности между жените и мъжете.
Равно заплащане
ЕП също така изразява съжаление, че Комисията все още не е представила, вследствие на искане на Парламента от ноември 2008 г., законодателно предложение за преразглеждане на действащото законодателство за прилагане на принципа на равенство на заплащането на мъжете и жените, като приканва Комисията да представи такова предложение "възможно най-скоро". Според данните в доклада разликата в заплащането между жените и мъжете е запазило високото си равнище (между 14 и 17,4%) от 2000 г. насам, въпреки "множеството предприети от Комисията мерки и поетите от държавите членки ангажименти".
Баланс между половете във висшите постове
Държавите членки и социалните партньори трябва да насърчават "по-балансирано представителство на жените и мъжете на отговорни постове в предприятията, в администрацията и в политическите органи", смятат депутатите. В този контекст те посочват за пример норвежкото правителство, което реши да увеличи броя на жените в управителните съвети на частни и публични дружества до минимум 40%.
Относно съставянето на Европейската комисия, мнозинството от депутатите призовава държавите членки да предлагат двама кандидати, по един от двата пола, при издигането на кандидатури в бъдеще, за да се "улесни определянето на по-представителен състав на Комисията".
Жени мигранти
Жените от малцинствата и особено ромските жени редовно стават обект на множество форми на дискриминация въз основа на расова и полова принадлежност, поради което националните власти, компетентни по въпросите на равенството, трябва да предприемат "адекватни мерки срещу явлението множествена или комбинирана дискриминация".
Депутатите също така призовават "държавите членки да осигурят социална сигурност на работничките в сферата на домашните услуги, както и в други сфери, където такава липсва, с оглед поощряване на интеграцията на жените мигранти", като им се гарантира също достъп до образование, професионално обучение и изучаване езика на приемащата страна.
Процедура: доклад по собствена инициатива 20100209IPR68656 На този адрес можете да намерите приетия текст (изберете дата 10 февруари) Парламентарна комисия за права на жените и равенството на половете Профил на докладчика Marc Tarabella Прессъобщение: Gender equality means more than an end to violence, 26 януари
BG
1
LINK
/activities/plenary/ta/calendar.do?language=BG
BG
2
LINK
/activities/committees/homeCom.do?language=BG&body=FEMM
BG
3
LINK
/members/public/inOut/viewIncoming.do?language=BG&id=29579
-//EP//TEXT IM-PRESS 20100125IPR67959 0 NOT XML V0//BG
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
