Въпрос с искане за устен отговор O-000261/2011
до Комисията
Член 115 от Правилника за дейността
Malcolm Harbour
,
Andreas Schwab
,
Evelyne Gebhardt
,
Jürgen Creutzmann
,
Heide Rühle
,
Adam Bielan
,
Cornelis de Jong
от името на Комисия по вътрешния пазар и защита на потребителите Относно: Отворено и неутрално интернет пространство в Европа
На 19 април 2011 г. Комисията прие съобщение относно неутралното интернет пространство в Европа (COM(2011)0222). В него се изяснява, че множество въпроси са свързани със защитата на потребителите, като прозрачността и качеството на услугата, както и правото на потребителите да сменят операторите. Важно е да се помни, че е необходимо да се запази отвореният характер на интернет, като същевременно се гарантира, че той ще продължи да предоставя висококачествени услуги в една рамка, насърчаваща и зачитаща основните права като правата на интелектуална собственост, свободата на изразяване и на стопанска инициатива.
Възнамерява ли Комисията да публикува допълнителни насоки относно правото на смяна на операторите, така че потребителите да могат да избират доставчика, който най-добре отговаря на нуждите и предпочитанията им? Ако е така, насоките ще включват ли също така необходимостта от предоставяне на ясна и смислена информация, позволяваща на потребителите да направят информиран избор, особено по отношение на действителната скорост на връзката с интернет, качеството на услугата и управлението на трафика, като напр. блокиране, контролиране на скоростта или други търговски практики със същото въздействие особено върху мобилния интернет?
Счита ли Комисията, че националните регулаторни органи следва да се възползват от разпоредбите на член 22, параграф 3 от Директивата за универсалната услуга и да установят подходящи минимални изисквания за качеството, когато съществува риск от влошаване на услуга, затрудняване или забавяне на преноса на трафик по мрежите? И във връзка с това, наблюдава ли Комисията дали „условията, при които се ограничава достъпът до и/или ползването на услуги и приложения“, се прилагат „в съответствие със законодателството на Съюза“, както изисква правната рамка за телекомуникационните услуги?
