P6_TA(2007)0507
Регионални последици от земетресенията
A6-0388/2007
Резолюция на Европейския парламент от 14 ноември 2007 г. за регионалните последици от земетресенията ( 2007/2151(INI) )
Европейският парламент
, –
като взе предвид съобщението на Комисията за подобряване на общностния механизъм за гражданска защита ( COM(2005)0137 ),
–
като взе предвид Решение 2007/162/ЕО, Евратом на Съвета от 5 март 2007 година за създаване на финансов инструмент в областта на гражданската защита ОВ L 71, 10.3.2007 г., стр. 9.
,
–
като взе предвид съобщението на Комисията за управлението на риска от наводнения "Наводнения: предотвратяване, защита и смекчаване на последиците" ( COM(2004)0472 ),
–
като взе предвид своята резолюция от 4 септември 2007 г. относно природните бедствия през лятото Приети текстове, P6_TA(2007)0362 .
–
като взе предвид своята резолюция от 18 май 2006 г. относно природните бедствия (пожари, суша и наводнения) - аспекти на регионалното развитие ОВ C 297 Ε ,7.12.2006 г., стр. 369.
,
–
като взе предвид нормативните разпоредби, уреждащи структурните фондове за периода 2007-2013 г.,
–
като взе предвид своята позиция, утвърдена на първо четене на 18 май 2006 г. с оглед предстоящото приемане на Регламент на Европейския парламент и на Съвета относно създаване на фонд "Солидарност" на Европейския съюз ОВ C 297 Ε, 7.12.2006 г., стр. 331.
,
–
като взе предвид своята резолюция от 4 септември 2003 г. относно последиците от летните горещини ОВ C 76 Е, 25.3.2004г., стр. 382.
,
–
като взе предвид доклада на Michel Barnier от май 2006 г., озаглавен "За Европейски сили за гражданска защита: помощ за Европа",
–
като взе предвид програмата за дейности за 2007 г. на Споразумението между Европа и средиземноморските държави по отношение на по-големи природни бедствия и технологични аварии (EUR-OPA), прието на 13 март 2007 г. от Съвета на Европа,
–
като взе предвид публичното изслушване от 5 юни 2007 г., организирано от комисията по бюджети, относно бюджетните аспекти на природните бедствия,
–
като взе предвид резултатите от "Работна среща по смекчаване на сеизмичния риск", организирана от Комисията през 2000 г., и от "Работна среща по намаляване на риска от земетресения в Европа", организирана от Европейската асоциация за земетръсно инженерство през 2005 г. в Лисабон,
–
като взе предвид член 45 от своя правилник,
–
като взе предвид доклада на Комисията по регионално развитие ( A6-0388/2007 ),
A.
като има предвид, че през ХХ век земетресенията са причинили смъртта на милион и половина души по света, а финансовите щети само за последните 25 години на миналия век се оценяват на 75 млрд. евро;
Б.
като има предвид, че голяма част от Европейския съюз е изложена на риск от земетресения, като най-голяма е сеизмичната активност в Италия, Гърция, Румъния, България, Кипър и Словения, въпреки че и други държави-членки като Германия, Австрия, Чешката република, Франция, Испания, Португалия и Малта са изложени на значителен риск от земетресения;
В.
като има предвид, че повечето от страните кандидатки за членство в ЕС, страните от европейската политика на добросъседство, както и страните от евросредиземноморското партньорство, регистрират висока сеизмична активност;
Г.
като има предвид, че през периода 2002-2007 г. земетресенията са били четвъртото по честота на проявление природно бедствие в държавите-членки и в страните кандидатки, но въпреки това се третират като абсолютно вторични в сравнение с други природни явления, които се радват на по-цялостен подход, в резултат на което европейските региони остават без помощ от ЕС, а фонд "Солидарност" на ЕС е бил използван само веднъж, за да се откликне на последствията от едно земетресение;
Д.
като има предвид, че националните, регионални и местни инстанции, които се сблъскват пряко с явлението земетресение, а също така и научноизследователската общност, инженерите и значителна част от обществото, застъпват възгледа, че Европейският съюз би следвало да играе по-голяма роля при защитата от земетресения и смекчаването на последствията;
Е.
като има предвид, че вулканични изригвания, както и земетресения, представляват друго проявление на тектониката на плочите и като има предвид, че въздействията от тези природни бедствия могат да се усложнят, по-специално от движенията на земната кора и цунами, в отговор на които регионите, които са редовно изложени на тяхното въздействие (като например много отдалечените региони на ЕС), са натрупали решаващ опит в сферите наблюдение на явленията, предотвратяване и реагиране на подобни явления;
Ж.
като има предвид, че земетресенията оказват много сериозни краткосрочни и дългосрочни въздействия върху регионалните икономики и че водят до неблагоприятни последствия за инфраструктурата, заетостта, природното и културно наследство, околната среда и туризма., като по този начин въздействат отрицателно върху икономическото и социално сближаване като цяло;
З.
като има предвид, че националните и местни инстанции играят решаваща роля за предотвратяване на причинените от земетресения щети, за управление на земетресенията, както и за смекчаване на техните последствия, и като има предвид, че следователно са необходими мерки за мобилизиране на тези инстанции, както и за осведомяване и просвещаване на обществеността;
И.
като има предвид, че превантивните мерки за реагиране на земетресенията, както и мерките за възстановяване, могат да се подкрепят с различни общностни средства, каквито са структурните фондове или общностните инструменти за гражданска защита;
Й.
като има предвид, че Европейският съюз трябва да признае особения характер на земетресенията в Средиземно море и в неговата прилежаща територия, а също така да предприеме съответни действия за предотвратяване, управление и изследване на земетресенията, както и за политика за защита и мерки за солидарност;
K.
като има предвид, че Европа е много уязвима и е изложена на голям риск от земетресения, че има високо равнище на технически познания в тази област и че въпреки това, в сравнение с Япония, САЩ или дори Китай, ЕС инвестира значително по-малко в научноизследователска и развойна дейност (R&D) в областта на новите технологии, и като има предвид, че не съществува европейска програма за научни изследвания на земетресенията;
Л.
като има предвид, че на европейско равнище не съществува единен механизъм за интервенция в случай на природно бедствие;
M.
като има предвид, че е много важно да се поддържат и увеличават познанията на ЕС в областта на земетресенията, които познания биха могли да се превърнат в успешна стока за износ, а сеизмично активните региони биха могли да функционират като лаборатории на открито и така да превръщат в капитал този свой недостатък;
Н.
като има предвид, че обширни територии на Европейския съюз са изложени на разрушителните сили на тектонични трусове, предизвикани от минното дело, и че те причиняват щети, които са подобни на тези, предизвикани от земетресения;
O.
като има предвид, че повечето държави членки не разполагат с подробни карти за рисковете от земетресения;
П.
като има предвид, че съгласно съществуващите застрахователни системи полиците по традиция изключват рискове от земетресение;
Действия: предотвратяване, реагиране и възстановяване на щетите
1.
Призовава Комисията незабавно да изготви съобщение, което оценява рисковете от земетресения и разглежда въпросите на предотвратяването и управлението и мерките за реагиране и възстановяване на щетите;
2.
Застъпва становището, че Комисията би следвало да изготви технически протокол за съвместни действия на ЕС в случай на значително бедствие, причинено от земетресение, с особен акцент върху критичната транспортна, енергийна, телекомуникационна и здравна инфраструктура и върху ролята, която следва да се отреди на различните национални, регионални и местни органи;
3.
Призовава Съвета и Комисията да вземат сериозно предвид земетресенията при окончателното изготвяне и прилагане на изменената законодателна рамка за гражданска защита;
4.
Освен това призовава държавите-членки да включат въпроса за земетресенията в националните и регионални стратегии за устойчиво развитие и да създадат национални платформи за обсъждане на управлението на риска от земетресения и на гражданската защита, въз основа на интегрирани анализи за уязвимост и чрез включването на различни институционални фактори и съответните партньори в гражданското общество;
5.
Признава особения характер на средиземноморския регион и настоятелно приканва Комисията да се съсредоточи върху мерки за предотвратяване, образование, научни изследвания, управление на риска, защита и солидарност на общностно равнище с цел постигане на по-задоволителен отклик при честите бедствия в този регион;
6.
Подчертава необходимостта от кампании за осведомяване на обществеността, с ударение върху мерките по предотвратяване и готовността, от образователни мерки, включително университетски курсове, магистърски и докторски програми по съответните дисциплини, например инженерство, и от специализирано обучение в сродни професии в рамките на ЕС;
7.
Призовава държавите-членки да ускорят изследователската дейност в сферата на предотвратяване, управление на кризи и минимизиране на разрушенията, в комбинация с дейностите по Седмата рамкова програма за научни изследвания и технологично развитие, и призовава Комисията да спомогне за изготвянето на специална европейска програма за научни изследвания на земетресенията;
8.
Изразява надежда, че Комисията и държавите-членки ще насърчават създаването на центрове за високи постижения в областта на научните, технологически и архитектурни иновации с цел както гарантиране на безопасността на населението, така и даване на възможност за устойчиво застрояване, чрез междурегионално сътрудничество и създаване на мрежа от изследователски институти, малки и средни предприятия (МСП), както и от местните органи на съответните региони, включително и много отдалечените райони;
9.
Призовава Комисията и държавите-членки да разгледат по-специално въпроса за ремонта и поддръжката на древни сгради и паметници от огромно историческо, културно, туристическо, и, съответно, икономическо значение за много региони на ЕС, както и на обществени сгради със стратегическо значение за гражданската защита, и на други особено важни инфраструктури; с тази цел призовава държавите-членки да регистрират подобни сгради и инфраструктури и да се консултират с Комисията относно съществуващи или необходими проекти и политики, които да гарантират тяхната защита от земетресения;
10.
Настоятелно призовава Комисията да препоръча включването на указанията на Eurocode 8 в разпоредбите по планиране на всички уязвими държави-членки и призовава компетентните органи на равнище ЕС и на равнище държави-членки да проучат необходимостта от разширяване на обхвата на Eurocode 8, така че освен нови да включва и стари постройки;
Финансиране
11.
Застъпва становището, че бъдещото финансиране на инфраструктури от структурните фондове на ЕС за следващите програмни периоди следва да се постави в зависимост от прилагането на мерки за сеизмична защита и от определянето на подобни мерки от държавите-членки в техните съответни програми за действие; по-нататък насърчава държавите-членки, при възможност, да започнат финансирането на мерки за защита от земетресения съгласно техните текущи програми за действие;
12.
Настоятелно приканва Комисията и държавите-членки да въведат специализирани европейски програми за обучение и програми за обмен на най-добри практики по отношение на умения, свързани с реагирането при земетресения; призовава държавите-членки да се възползват от Европейския социален фонд за същата цел;
13.
Призовава Съвета да завърши незабавно процедурата за съвместно вземане на решения с цел приемане на новия регламент на Фонда за солидарност на Европейския съюз, като се има предвид, че Европейският парламент вече е изразил своето становище в горепосочената позиция от 18 май 2006 г. относно срокове и допустими действия, така че новият Фонд за солидарност да е в състояние да оказва помощ при отстраняване на щетите по ефективен, гъвкав и навременен начин, включително и чрез опростяване на съществуващата финансова процедура в случай на земетресения;
14.
Изтъква необходимостта от включване и на други съществуващи ресурси, като регионална държавна помощ и заеми от Европейската инвестиционна банка, с цел предотвратяване и възстановяване на щетите, причинени от земетресения, както и за насърчаване на съответните застрахователни схеми;
Координация
15.
Отправя призив за изграждане на механизми за координация на действията на общностни, регионални и местни фактори в духа на горепосочения доклад Barnier; с тази цел призовава за по-тясно сътрудничество между държавите-членки, основано на задължителна система за координация по отношение на мерки за предотвратяване, управление и защита, включително механизми за наблюдение и ранно предупреждение, бази данни и обмен на най-добри практики; настоятелно приканва, с цел улесняване на процеса, всяка държава-членка да създаде единна координирана система за управление на гражданската защита;
16.
Изразява отново своята подкрепа за създаването на Европейски отряд за гражданска защита и приканва Комисията да представи съответно предложение;
17.
Подчертава, че Европейски отряд за гражданска защита има смисъл само на базата на подобрена национална гражданска защита и на по-добри инструменти за координация между държавите-членки;
18.
Подчертава, че е от значение сътрудничеството със съседните трети страни, но също и с други трети страни, които са изправени до значителна степен пред земетресенията като явление, и особено с онези от тях, които са разработили съответни технически познания;
19.
Приканва Комисията да извърши оценка на всички съществуващи средства за предотвратяване, управление и гражданска защита при природни бедствия - средства, които се насърчават по различни политики на ЕС (околна среда, сближаване, научни изследвания и др.), и в духа на опростяването и по-добрата координация да излезе с предложение за единен инструмент за предотвратяване и управление;
0
0 0
20.
Възлага на своя председател да предаде настоящата резолюция на Съвета, на Комисията, на правителствата и парламентите на държавите-членки, както и на Комитета на регионите.
