10.2.2011 B7-0124/2011 ПРЕДЛОЖЕНИЕ ЗА РЕЗОЛЮЦИЯ за приключване на разисквания по изявление на заместник-председателя на Комисията/върховен представител на Съюза по въпросите на външните работи и политиката на сигурност
съгласно член 110, параграф 2 от Правилника за дейността
относно положението в Египет
Adrian Severin
,
Hannes Swoboda
,
Kader Arif
,
Harlem Désir
,
Saïd El Khadraoui
,
Richard Howitt
,
Maria Eleni Koppa
,
Wolfgang Kreissl-Dörfler
,
María Muñiz De Urquiza
,
Vincent Peillon
,
Carmen Romero López
,
Boris Zala
,
Raimon Obiols
,
Pier Antonio Panzeri
,
Ana Gomes
от името на групата S&D
PE459.656v01-00 B7‑0124/2011 Резолюция на Европейския парламент относно положението в Египет
Европейският парламент,
– като взе предвид своите предишни резолюции относно Египет,
– като взе предвид разискванията относно обстановката в региона на Средиземно море, в частност в Тунис и Египет, което се състоя по време на пленарната сесия на Европейския парламент на 1 февруари 2011 г.,
– като взе предвид декларацията на Европейския съвет от 4 февруари 2011 г. относно Египет и региона,
– като взе предвид заключенията на Съвета относно Египет от 31 януари 2011 г.,
– като взе предвид изявлението на председателя на Европейския съвет Herman Van Rompuy относно положението в Египет от 29 януари 2011 г.,
– като взе предвид изявленията на Catherine Ashton, върховен представител на Съюза по въпросите на външните работи и политиката на сигурност/заместник-председател на Комисията, относно Египет от 4 февруари, от 3 февруари, от 28 януари и от 27 януари 2011 г., както и относно изборите за Народното събрание на Египет от 6 декември 2010 г.,
– като взе предвид член 110, параграф 2 от своя правилник,
A. като има предвид, че Египет е ключов партньор на Европейския съюз в Близкия изток; като има предвид, че Европейският съюз следва да допринесе за появата на демократичен, проспериращ и стабилен Египет чрез насърчаване и подкрепа на обновлението на страната,
Б. като има предвид, че демонстрациите в Египет и в други арабски страни, призоваващи към политическа, икономическа и социална промяна, която трябва да настъпи сега, изразиха силно искане на народа за реална демокрация и по-добри социални условия,
В. като има предвид, че демонстрациите в Египет доведоха до стотици смъртни случаи и голям брой ранени и задържани лица,
Г. като има предвид, че армията реагира по отговорен начин и се въздържа от използване на сила срещу демонстрантите, както и от намеса в настоящите политически събития; като има предвид, че първоначално мирните протести ставаха все по-ожесточени с нападението на демонстранти от въоръжени лица и от полицията, която насочва сълзотворен газ и гумени куршуми и използва водни струи,
Д. като има предвид, че промяната в Египет изисква незабавен, сериозен и открит диалог с участието на всички демократични политически и социални сили, както и на гражданското общество, което трябва да доведе до спешни, конкретни и решителни мерки с цел прилагане на реални и съществени реформи,
Е. като има предвид, че демонстрациите в Египет и в други арабски страни показват, че авторитарните режими и фундаменталисткият екстремизъм не са единствените политически алтернативи в арабския свят,
Ж. като има предвид, че стремежът към стабилност често е засенчвал ценностите за демокрация, социална справедливост и права на човека в отношенията на ЕС с южните му съседи през изминалите години; като има предвид, че клаузите за правата на човека в споразуменията за асоцииране трябва да бъдат подкрепени от механизъм за наблюдение на тяхното прилагане,
З. като има предвид, че Европейският парламент неведнъж е призовавал за отмяна на извънредното положение, което е установено от 1981 г. насам, за засилване на демокрацията и зачитане на правата на човека и основните свободи в Египет,
И. като има предвид, че в своите заключения от 31 януари 2011 г. Съветът потвърди, че ЕС поема ангажимент да придружава, чрез партньорство, процеса на трансформиране на Египет чрез мобилизиране, обновяване и адаптиране на съществуващите инструменти за подкрепа на политически, икономически и социални реформи, както и че ЕС е готов да подпомогне народа на Египет в този процес на трансформиране, като отчита по-нататъшното развитие,
Й. като има предвид, че в своята декларация относно Египет и региона от 4 януари 2011 г. Европейският съвет потвърди, че ЕС е решен да предостави пълната си подкрепа за процесите на преход в региона с цел създаване на демократично управление, плурализъм, подобрени възможности за икономическо благоденствие и социално включване, както и укрепване на регионалната стабилност,
1. категорично подкрепя легитимните демократични стремежи и искането за по-добри социални условия, изразени от народа на Египет и в други арабски страни; изразява солидарността си с мирните демонстранти и приветства тяхната смелост и решимост; освен това изразява подкрепата си за искането президентът Хосни Мубарак да подаде оставка и счита, че неговото своевременно оттегляне би улеснило политическия преход; призовава египетските държавни органи да гарантират мирен преход към реална демокрация;
2. призовава за ускорен политически преход с участието на всички демократични политически и социални сили и гражданското общество, с цел проправяне на пътя за преразглеждане на конституцията и избирателния закон, свободни и честни избори и създаване на реална демокрация в Египет;
3. изразява дълбокото си съжаление относно големия брой на хората, загубили живота си, и на ранените по време на демонстрациите; изразява своите съболезнования и съпричастност към семействата на жертвите; осъжда използването на сила от страна на полицията и на насилие от страна на въоръжени лица;
4. припомня на египетските държавни органи и сили за сигурност задължението им да гарантират сигурността на всички граждани и тяхното благоденствие, както и да опазват културното наследство, и ги призовава да направят всичко възможно с цел предотвратяване на нови прояви на насилие срещу мирни демонстранти; отбелязва въздържането на египетската армия от използване на сила срещу демонстрантите, както и от намеса в настоящите политически събития;
5. призовава египетските държавни органи незабавно да освободят всички мирни демонстранти, които са задържани, както и незабавно да възстановят изцяло всички комуникационни мрежи, включително интернет; осъжда наложената от египетските държавни органи цензура на комуникационните мрежи и социалните медии, както и агресията и сплашванията, насочени срещу журналисти и защитници на правата на човека;
6. изразява съжаление относно реакцията на някои европейски оператори на мобилни комуникации и интернет доставчици към неотдавнашните събития в Египет и призовава да се извлекат съответните поуки;
7. подчертава отново значението на укрепването на принципите на правовата държава, доброто управление, борбата срещу корупцията и зачитането на правата на човека и основните свободи в Египет, със специално внимание към свободата на съвестта, свободата на религия и свободата на мисълта, свободата на изразяване, свободата на печата и медиите, свободата на сдружаване, правата на жените и равенството между половете, защитата на малцинствата и борбата срещу дискриминацията, основана на сексуалната ориентация; отново призовава за отмяна на извънредното положение в Египет;
8. подчертава, че е важно значителното ускоряване на икономическите и социалните реформи в Египет, тъй като свободата, икономическото развитие и по-високият стандарт на живот са от съществено значение за политическата и социалната стабилност в страната;
9. призовава за съществена и ефикасна подкрепа от ЕС за демократичното трансформиране, както и за икономическото и социалното развитие в Египет и в други засегнати южни съседни страни, чрез спешно мобилизиране, обновяване и адаптиране на съществуващите инструменти на ЕС, целящи подкрепа за политически, икономически и социални реформи, както и чрез по-нататъшно укрепване на сътрудничеството с организациите на гражданското общество;
10. изтъква, че текущият стратегически преглед на Европейската политика на съседство, както и по-нататъшното оформяне на отношенията на ЕС с южните съседи трябва в пълна степен да отчетат и отразят текущите събития в региона; настоява също така, че преразглеждането на Европейската политика на съседство следва да даде приоритет на критерии, свързани с политическия плурализъм, борбата срещу корупцията, независимостта на съдебната власт, правата на човека и основните свободи, както и със свободата на печата и медиите; счита, че Съюзът за Средиземноморието трябва да бъде възобновен в този дух;
11. призовава върховния представител/заместник-председател на Комисията да насърчи създаването на работна група с участието на Парламента в отговор на призивите за наблюдение на процеса на демократичен преход, отправени от действащите лица за демократична промяна, в частност във връзка с произвеждането на свободни и демократични избори и изграждането на институции, включително и на независима съдебна власт; призовава върховния представител/заместник-председател на Комисията да подкрепи демократичната трансформация също и като изпрати мисия за наблюдение на предстоящите избори;
12. подчертава, че събитията в Египет и в други страни от региона отново посочват спешната необходимост от разработване на по-амбициозни и ефективни политики и инструменти, както и от засилване на техния бюджетен контекст с цел насърчаване и подкрепа на политическите, икономическите и социалните реформи в държавите, които са южни съседи на ЕС;
13. настоятелно призовава Египет да запази ангажимента си за активна и конструктивна роля в усилията, целящи постигането на траен мир в Близкия изток, особено по отношение на израелско-палестинския конфликт и процеса на палестинско помирение;
14. възлага на своя председател да предаде настоящата резолюция на заместник-председателя на Комисията/върховен представител на Съюза по въпросите на външните работи и политиката на сигурност, на правителствата и парламентите на държавите-членки, както и на правителството и парламента на Египет.
