8.1.2009
ПРЕДЛОЖЕНИЕ ЗА ПРЕПОРЪКА ДО СЪВЕТА
внесено съгласно член 114, параграф 1 от правилника
от Alexander Graf Lambsdorff
от името на групата ALDE
относно приоритетите на Европейския съюз във връзка с 64-ата сесия на Общото събрание на ООН
Препоръка на Европейския парламент до Съвета относно приоритетите на Европейския съюз във връзка с 64-ата сесия на Общото събрание на ООН
Европейският парламент ,
–
като взе предвид препоръката на Европейския парламент до Съвета относно приоритетите на Европейския съюз за 63-ата сесия на Общото събрание на ООН (2008/2111 (INI)),
–
като взе предвид приоритетите на ЕС във връзка с 63-ата сесия на Общото събрание на ООН,
–
като взе предвид своите резолюции съответно от 29 януари 2004 г.относно отношенията между Европейския съюз и Организацията на обединените нации ОВ C 96 E, 21.4.2004 г., стр.79. , от 9 юни 2005 г. относно реформите в Организацията на обединените нации Приети текстове, P6_TA(2005)0237 . и от 29 септември 2005 г. относно резултатите от срещата на върха на Организацията на обединените нации от 14-16 септември 2005 г. Приети текстове, P6_TA(2005)0362 . ,
–
като взе предвид член 114, параграф 1 от своя правилник,
А.
като има предвид, че външната политика на ЕС се основава на силна и безусловна подкрепа за принципа на ефективно многостранно сътрудничество, както е заложен в Хартата на ООН,
Б.
като има предвид, че ЕС е ключов политически и финансов партньор на ООН в борбата срещу бедността и за насърчаване на икономическото и социалното развитие, за осигуряване на колективна сигурност, включително защита на прехраната на застрашеното население, и за оказване на подкрепа за правата на човека в целия свят,
В.
като има предвид, че по отношение на постигането на Целите на хилядолетието за развитие усилията на ЕС служат като важен катализатор и като пример за другите донори, но че въпреки това, ако настоящите тенденции не се променят, ЕС ще изостане с 75 млрд. EUR от официално поетия си ангажимент в областта на развитието за периода до 2010 г.,
1.
отправя до Съвета следните препоръки:
a) призовава политическите приоритети на ЕС за следващата сесия на Общото събрание на ООН да се подложат на задълбочени, всеобхватни разисквания между Парламента, Съвета и Комисията;
б) счита, че официалната позиция на Съвета относно приоритетите за Общото събрание на ООН следва да се счита от постоянните представителства на държавите-членки на ЕС в Ню Йорк за обвързваща политическа платформа, която следва да се използва при преговорите с други страни;
в) призовава настоятелно Съвета и Комисията да проучат из основи последиците от Договора от Лисабон за представителството на ЕС в Организацията на обединените нации в бъдеще и призовава държавите-членки на ЕС да поемат ясен и безусловен ангажимент за гарантиране на съответстващата популярност и авторитет на ЕС в рамките на органите и форумите на ООН;
г) призовава държавите-членки на ЕС да продължат да участват в подготовката на Конференцията за преглед на изпълнението на договореностите от Дърбан, която ще се проведе през 2009 г., и да гарантират, че тази конференция предоставя възможност на всички заинтересовани страни да потвърдят своята решимост и да подновят своя ангажимент за борба с расизма, расовата и кастовата дискриминация, ксенофобията и всички други форми на нетърпимост, както и да приемат конкретни критерии с оглед на изкореняването на расизма, въз основа и при пълно зачитане на декларацията от Дърбан и програмата за действие;
2.
възлага на своя председател да предаде настоящата препоръка на Съвета и, за сведение, на Комисията, както и на държавите-членки и на Организацията на обединените нации.
