Растежът, Шенген и избягването на данъци: ЕП обсъжда срещата на върха на ЕС
Европейски съвет
Институции
2012-03-13 - 19:54
Дебат в ЕП за срещата на Европейския съвет на 1-2 март Дебатът в Европейския парламент относно срещата на Европейския съвет на 1-2 март се съсредоточи върху борбата срещу избягването на данъци и нуждата да се премине от ограничение на разходите към стимулиране на икономическия растеж в Европа. По време на обсъждането, в което участваха председателят на Европейския съвет Херман Ван Ромпуй и председателят на Комисията Жозе Мануел Барозу, бяха повдигнати и темите за ситуацията в Гърция и за евентуалното предоговаряне на споразумението от Шенген.
Председателят на Европейския съвет Херман Ван Ромпуй определи последната среща на върха като положителна стъпка напред към допълнителна фискална консолидация и икономическа стабилност. Макар че най-големият бюджетен пакет за стимулиране на икономиката от 30-те години на ХХ век насам подейства като ефективен инструмент за краткосрочно възстановяване, това, от което се нуждаем за преодоляване на кризата, е създаването на доверие в дългосрочната устойчивост на европейската икономика, отбеляза той. В тази връзка г-н Ван Ромпуй подчерта значението на договорените правила в подписаното по време на срещата Споразумение за стабилност, координация и управление. Той също така наблегна на необходимостта от инвестиции в бъдещето икономическо развитие едновременно с провеждането на бюджетна консолидация.
ЕС все още не е излязъл от кризата, но може би прави завой към подновяване на стабилността и растежа на икономиката, заяви председателят на Комисията Жозе Мануел Барозу по време на своето изказване. Той изтъкна, че ЕС губи годишно около един трилион евро от избягване на данъци и че тези средства биха могли да разрешат много проблеми. Г-н Барозу обяви, че Европейската комисия скоро ще излезе с план за икономически растеж и заетост за Гърция. Той също така наблегна на нуждата да бъдат съчетани орязването на разходи и стимулирането на растежа и призова правителствата да приложат на практика стратегията "Европа 2020". Страните-членки трябва да затворят разрива между декларации и политики, каза председателят на Комисията.
Председателят на ЕНП Joseph Daul (Франция) приветства подписването на фискалния пакт като важно постижение, но подчерта, че по-важно от подписването е прилагането на текста. Новото споразумение, пакетът от шест законодателни акта за икономическо управление от миналата година и двата регламента, които се разискват в момента са "полезни инструменти, които трябва да бъдат използвани по подходящ начин", посочи той и изтъкна липсата на прогрес и "бавната скорост, с която някои страни-членки прилагат правила, под които са се подписали". "Младите хора днес имат нужда от работни места, икономиката има нужда от растеж не само сега, но и за в бъдеще", каза г-н Daul .
Ръководителят на парламентарната група на социалистите и демократите Hannes Swoboda (Австрия) се съсредоточи върху споразумението от Шенген, като заяви: "Бих искал да кажа нещо относно думите на президента Саркози за временно спиране на действието на споразумението за пътуване в рамките на ЕС без документи. Ще трябва ли да си показваме паспортите, за да дойдем в Страсбург? Така ли трябва да стоят нещата? Със сигурност не." Г-н Swoboda обърна внимание и на темата за икономическата криза: "Ние реагираме твърде късно на проблема с младежката безработица. Скандално е, че европейци емигрират в Аржентина. Скандално е също така, че граждани работят за хиляда евро или по-малко."
Г-н Guy Verhofstadt (Белгия), ръководител на АЛДЕ, групата на либералите в ЕП, се изказа скептично относно това дали последният Европейски съвет е отбелязал "завой" в развитието на кризата в Европа. "Наистина ли вярвате, че фискалният пакт ще сложи край на бъркотията?", попита той. Г-н Verhofstadt разкритикува председателя на Европейската централна банка Марио Драги за "печатането на нови пари", което той определи като "недостатъчно решение за кризата", и се обяви за обединяване в съвместен фонд на дълга на държавите-членки, надхвърлящ прага от 60% от техния БВП. Той заяви, че това е единствената мярка, която е способна да стабилизира икономиката в дългосрочен план.
Съпредседателят на Зелените г-н Daniel Cohn-Bendit (Франция) предложи банките да бъдат принудени да обявяват всички депозити на граждани на ЕС, които държат, ако искат да работят на европейския пазар. Мярката, заимствана от САЩ, е насочена срещу избягването на данъци. Той също така се обяви за "тройно златно правило", което ще включва не само строго изискване за бюджетна дисциплина, но и "златно правило" по отношение на социалната политика и опазването на околната среда.
Г-н Martin Callanan (Великобритания) , председател на ЕКР, оспори твърдението, че най-лошата част от кризата е преминала. "Европа не е добре, проблемът е в икономическата слабост, а новият (фискален) договор просто няма никакво значение", каза той. Г-н Callanan говори за "срив в стандарта на живота и нива на безработица, които не са били наблюдавани от 30-те години на ХХ век. Нужни са мерки, за да може Гърция да обяви фалит по организиран начин и да напусне еврозоната", заяви той.
От името на ЕОЛ/СЗЛ, г-н Paul Murphy (Ирландия) каза: "Да се опиташ да постигнеш целите за бюджетен дефицит означава в случая с Ирландия 5,7 млрд. евро допълнителни данъци и съкращения на разходите, а в рамките на еврозоната - над 10 млрд. евро. Това не означава растеж, това означава повече безработни, повече криза, по-лоши обществени услуги и по-лоши условия на работа."
Съпредседателят на ЕСД г-н Nigel Farage (Великобритания) изрази учудването си от положителната оценка за последния Европейски съвет. "Вие сте твърдо решени, но заблудени, в усилията си да закрепите еврото", каза той. По повод на евентуален трети спасителен пакет за Гърция, той заяви, че такъв пакет "ще разпъне Гърция на кръст."
20120309STO40294 Видеозапис на дебата Тематично досие за пленарната сесия Страница на Европейския съвет
BG
1
PHOTO
20120313PHT40610.jpg
BG
2
LINK
/ep-live/bg/plenary/search-by-date?end-date=20120314&start-date=20120313&askedDiscussionNumber=0&format=wmv&date=20120313
BG
4
LINK
http://www.european-council.europa.eu/council-meetings.aspx?lang=bg
-//EP//TEXT IM-PRESS 20120302FCS39886 0 NOT XML V0//BG
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
