2.5.2007
ПРЕДЛОЖЕНИЕ ЗА РЕЗОЛЮЦИЯ
внесено вследствие на декларации на Съвета и на Комисията
съгласно член 103, параграф 2 от правилника
от Bart Staes, Milan Horáček, Marie Anne Isler Béguin and Angelika Beer
от името на групата Verts/ALE
относно подготовката на деветата среща на върха между ЕС и Русия в Самара на 18 май 2007 г.
Резолюция на Европейския парламент относно подготовката на деветата среща на върха между ЕС и Русия в Самара на 18 май 2007 г.
Европейският парламент ,
–
като взе предвид предишните си резолюции относно Руската федерация, по-специално резолюциите от 25 октомври 2006 г. Приети текстове , P6_TA(2006)0448 . , 13 декември 2006 г. Приети текстове , P6_TA (2006)0566. и 26 април 2007 г. Приети текстове , P6_TA-PROV(2007)0169 . ,
–
като взе предвид Споразумението за партньорство и сътрудничество между ЕС и Русия, което ще изтече през 2007 г.,
–
като взе предвид член 103, параграф 2 от своя правилник,
А.
като има предвид, че предстоящата среща на високо равнище между ЕС и Русия се провежда по време, когато, според члена на Комисията Менделсън, „отношенията между ЕС и Русия съдържат известна степен на неразбирателство или дори недоверие, невиждани след края на студената война“,
Б.
като има предвид, че досега не е постигнато съгласие относно начина за превъзмогване на безизходното положение, свързано със забраната на износа на полско месо към Русия; като има предвид, че това все още възпрепятства започването от страна на ЕС на преговори относно ново споразумение, което трябва да замени настоящото споразумение за партньорство и сътрудничество, което скоро ще изтече,
В.
като има предвид, че е от съществено значение ЕС да говори с един глас и да приеме обща позиция; като има предвид, от една страна, че държавите-членки следва да поемат отговорни и безпристрастни действия, като се въздържат от използване на тяхното право на вето,
Г.
като има предвид, че решението на САЩ да разположат 10 прехващащи ракети в Полша, като радарните операции се осъществяват в Чешката република, допълнително обтегна отношенията между двете страни, като Русия заплаши да прекрати прилагането на Договора за конвенционалните въоръжени сили в Европа от 1990 г., докато членовете на НАТО не го ратифицират;
Д.
като има предвид, че скорошното насилствено обуздаване на мирни демонстрации в Москва и Санкт Петербург от страна на полицията допълнително подчерта нарастващото подкопаване на правата на човека и демократичните свободи в Русия и засилващата се автоцензура и контрол на правителството по отношение на средствата за масово осведомяване,
Е.
като има предвид, че разследванията относно поредицата убийства на журналисти не доведе до никакъв резултат, като показа неспособността на полицията и съдебната власт да открият и преследват отговорните за тези престъпления,
Ж.
като има предвид
, че като член на Организацията за сигурност и сътрудничество в Европа и Съвета на Европа, Руската федерация се е ангажирала да зачита свободата на словото и свобода на събранията; като има предвид, че спазването на тези принципи е от особено значение с оглед предстоящите общи и президентски избори в Русия, като има предвид, че ЕС се очаква да споделя стратегическо партньорство с Русия, основаващо се на ценностите на демокрацията, правата на човека и правовата държава,
З.
като има предвид, че енергетиката продължава да играе основна стратегическа роля в отношенията между ЕС и Русия; като има предвид, че силната зависимост на ЕС от изкопаеми горива подкопава развитието на балансиран и последователен европейски подход по отношение на Русия,
И.
като има предвид, че липсата на последователност е широко отразена в умерената критика от страна на Съвета и Комисията по въпроса относно нарушенията на правата на човека в Русия, който рядко или много слабо се повдига по време на двустранни срещи,
Й.
като има предвид, че не е постигнат никакъв напредък по отношение на разрешаването на „замразените конфликти“ в общите съседни страни; като има предвид, че мирът и стабилността са в интерес както на Русия, така и на ЕС,
1.
Отдава почит на паметта на бившия президент Борис Елцин, който изигра съществена роля по отношение на прекратяването на съветския комунистически режим и прехода към по-отворено и демократично общество; изразява своите искрени съболезнования на руския народ;
2.
Счита, че на този етап партньорството с Руската федерация може единствено да е от прагматично естество; въпреки това счита, че трябва да се полагат усилия за насърчаване на Русия да започне конструктивни и отворени преговори за сключване на ново важно споразумение, основаващо се на истински споделени общи ценности и интереси;
3.
Изтъква, че в това отношение демокрацията и правата на човека трябва да са в центъра на всяко едно бъдещо споразумение с Руската федерация, по-специално по отношение на определянето и включването на ефективна и действаща клауза за правата на човека; отново изразява своя призив за засилване на консултациите относно правата на човека между ЕС и Русия, за да станат по-ефективни, ориентирани към постигането на резултати, отворени за неправителствените организации и изцяло ангажиращи Европейския парламент на всички равнища;
4.
Изразява съжаление относно плахата реакция на загриженост от страна на председателството на ЕС и Комисията във връзка със събитията в Москва и Санкт Петербург; изразява съжаление относно сдържаното отношение на европейските държавни ръководители, които по време на посещението си в Москва не успяха да разгледат въпросите относно правата на човека с държавния ръководител на Русия;
5.
Отхвърля изявлението на президента Путин, според което демократичните лозунги се използват за спечелване на едностранни преимущества и лични облаги и за обезпечаване на собствени интереси; подчертава още веднъж, че изграждането на силно и независимо гражданско общество е основен и незаменим елемент на истинската и зряла демокрация;
6.
Приветства започването на разследване от руските компетентни органи на действия, предприети от правоприлагащите органи, които насилствено потушиха демонстрациите на 14 и 15 април 2007 г. в Москва и Санкт Петербург;
7.
Подчертава, че членството на Русия в СТО ще стимулира модела на икономически растеж в Русия, основаващ се главно на използване на изкопаеми горива, както и засилена търговия на изкопаеми горива с ЕС; изразява загриженост, че това ще затвърди зависимостта на ЕС от изкопаеми горива и по този начин може да има отрицателно въздействие по отношение на постигането на целите на ЕС в областта на климата, ако отварянето на руските пазари на газ не се балансира чрез схеми за сътрудничество, които да засилят произвеждането на възобновяема енергия;
8.
Признава, че са направени значителни инвестиции за поддържане на инфраструктура за разпределение в края на производствената верига и тръбопроводи за доставка на изкопаеми горива; подчертава, че липсата на инвестиции за разработване на възобновяеми енергийни източници ще засили икономическата зависимост от изкопаеми енергийни доставки по време, когато диверсификацията под формата на нови и възобновяеми енергийни технологии предлага повече възможности за устойчив икономически растеж;
9.
Отбелязва проектозакона, въведен наскоро в Руската федерация, който позволява правителството да отхвърля чужди оферти за мажоритарни дялове в руски компании в 39 стратегически промишлени отрасли; призовава партньорите да постигнат общо разбиране на определението за стратегически промишлени отрасли, особено в енергийните сектори и други сектори с интензивно използване на ресурси, в които принципите на суверенитет могат да бъдат поддържани с цел да се осъществят целите на социалната политика и политиката за околната среда; подчертава, че без демокрация, прозрачност и отчетност при отношенията в областта на промишлеността претенциите за суверенитет не могат да бъдат оправдани;
10.
Изразява своята загриженост относно факта, че руската държава повторно поема контрол над всички ресурси, включително енергетиката, като същевременно не успява да направи политическа инвестиция в демократизацията на отношенията в областта на промишлеността и в подобряването на прозрачността и отчетността на вземането на решения в областта на промишлеността, в отсъствието на ясни политически цели за устойчиво развитие и ефективност на ресурсите; призовава Русия бързо да включи в националното законодателство най-добрите международни практики, свързани с прозрачността и обществената отчетност;
11.
Изразява загриженост относно въвеждането на т. нар. специални икономически зони в Русия, които предлагат специални стимули за инвестиции; призовава за строго спазване и независим контрол на правата на човека, социалните и екологични стандарти в тези специални икономически зони;
12.
Силно насърчава двамата партньори да се договорят за общ подход за ограничаване на промяната на климата до максимално нарастване на температурата с 2°C в сравнение с нивата от периода преди развитието на промишлеността чрез справедлив принос към усилията за намаляване на емисиите от парникови газове, полагани от развитите и развиващите се страни, според техните обособени отговорности и съответни им възможности;
13.
В тази връзка настоява на специалната отговорност на развитите страни да заемат челно място в намаляването на емисиите; призовава Русия да играе активна роля в бъдещите международни преговори и да спомогне за постигането на бързо споразумение до 2008 г., или най-късно до 2009 г., за да се осигури приемственост на световния пазар на въглерод;
14.
Изразява своята загриженост относно сигурността на ядрения сектор в Руската федерация и нейните планове да изнася ядрени технологии и материали в други страни и свързаните с това заплахи за ядрена безопасност и разпространение; призовава Руската федерация да прекрати превоза на ядрени материали, както и ядреното преработване, тъй като тези дейности представляват потенциални рискове за разпространението;
15.
Призовава Руската федерация да направи сериозни инвестиции в мерки за подобряване на енергийната ефективност, имайки предвид неотложността на решаването на въпроса относно промяната на климата, ползите за обществото, които ще донесат подобни инвестиции, и настиска по отношение на енергийните доставки; в тази връзка припомня, че механизмът за гъвкавост, предвиден от Протокола от Киото, би могъл да привлече инвестиции за модернизиране на руския енергиен сектор и сектора на крайната употреба на енергия;
16.
Призовава Руската федерация да подкрепи развитието на своята промишленост, свързана с възобновяемата енергия, за да се възползва от огромните екологично устойчиви ресурси, с които разполага; призовава Руската федерация да осигури най-модерните екологични стандарти за всички проекти, свързани с петрол и газ, които са в действие или са планирани на нейна територия;
17.
Изразява своята дълбока загриженост относно лошите условия за задържане в Русия, особено в центровете за предварителен арест и полицейско задържане, които са допълнително влошени от много оскъдните медицински доставки и ниски санитарни стандарти; в тази връзка се позовава на огромния брой жалби, отправени от жертви до омбудсмана по правата на човека Владимир Лукин; осъжда всеки случай на изтезаване и малтретиране от страна на служители в затворите;
18.
Осъжда в частност продължаващите нарушения на правата на човека в Чечения, където все още съществуват извънсъдебни убийства, незаконни места за принудително задържане, насилствени изчезвания и изтезания; в тази връзка подчертава, че през м. октомври 2006 г. руското правителство отхвърли мандата на специалния докладчик относно изтезанията, който бе планирал да посети затвори в Северен Кавказ без предварително предупреждение;
19.
Подчертава, че Руската федерация е подписала и ратифицирала конвенцията на ООН против изтезанията и други форми на жестоко, нечовешко или унизително отношение или наказание от м. декември 1984 г. и Европейската конвенция за предотвратяване на изтезания и нечовешко или унизително отношение или наказание от 1987 г., и че, като член на Съвета на Европа, Русия също е задължена да спазва член 6 от Европейската конвенция за защита на правата на човека, който осигурява правото на справедлив съдебен процес;
20.
Призовава руските власти да се борят с произволността, да спазват принципа на правовата държава и да не използват съдебната власт като политическо средство; в това отношение подчертава случая с бившите собственици на „Юкос“ Михаил Ходорковски и Платон Лебедев, които бяха обвинени в измама и укриване на данъци, но бяха счетени за политически затворници от Европейския парламент, както се подчертава в отвореното писмо до президента Путин през м. юли 2006 г.;
21.
Продължава да се съмнява, че в предвидимо бъдеще Европа би се нуждала от система от ракети с цел да защитава територията си срещу вражески балистични ракети с дълъг обсег с бойни глави, предназначени за масово унищожение, изстреляни от държави, отхвърлящи международното право, или от недържавни участници; отбелязва загрижеността на Русия в това отношение, но призовава Москва да не прекратява спазването на Договора за конвенционалните оръжия в Европа; счита, че е неприемливо с оглед на целостта на европейската сигурност САЩ да водят преговори за многостранно разполагане на подобна система в две държави-членки на ЕС; е убеден, че за справяне с новите надпревари за въоръжаване, дългосрочните терористични заплахи и други заплахи, които застрашават европейската и световната сигурност, трябва да се осъществят огромни инвестиции в политиките за предотвратяване на конфликти и инициативите за разоръжаване, и че трябва незабавно да се започне пряк диалог с Москва, с цел да се достигне общо и взаимоизгодно споразумение;
22.
Призовава Русия да не отлага повече решението за окончателния статут на Косово въз основа на плана „Ахтисаари“ за независимост под наблюдение; обръща внимание на отзвука, който би могло да има подобно закъснение върху стабилността на региона, и настоятелно призовава московските власти да действат конструктивно;
23.
Приветства проектоплана на ЕС за замразените конфликти в Южен Кавказ, представен неофициално от специалния пратеник на ЕС за този регион; счита, че по-голямото европейско участие е крайно необходимо за развиването на мирните процеси; призовава Съвета да ускори приемането на този план, да му го представи и го обсъди с руските власти;
24.
Приветства подписването на гранично споразумение между Русия и Латвия, което подготвя за по-добро сътрудничество в Балтийския регион между ЕС и Руската федерация; от друга страна изразява съжаление относно сблъсъците в Талин във връзка с преместването на съветския военен паметник; изтъква, че отношенията с Русия следва да бъдат далновидни, избягващи едностранни актове, които допринасят за изостряне на текущите проблеми;
25.
Възлага на своя председател да предаде настоящата резолюция на Съвета, Комисията, държавите-членки и правителството и парламента на Руската федерация.
