27.8.2008
ПРЕДЛОЖЕНИЕ ЗА РЕЗОЛЮЦИЯ
внесено вследствие на декларации на Съвета и на Комисията
съгласно член 103, параграф 2 от правилника
внесено от Hélène Flautre, Margrete Auken, Caroline Lucas, David Hammerstein, Jill Evans и Daniel Cohn-Bendit
от името на групата Verts/ALE
относно положението на палестинските затворници в израелските затвори
Резолюция на Европейския парламент относно положението на палестинските затворници в израелските затвори
Европейският парламент ,
–
като взе предвид предишните си резолюции относно Близкия изток,
–
като изслуша изявлението на члена на Европейската комисия Ferrero Waldner пред Европейския парламент на 9 юли 2008 г. относно положението на палестинските затворници в израелските затвори,
–
като взе предвид Споразумението за асоцииране между ЕС и Израел, и по-специално член 2 от него, отнасящ се до правата на човека,
–
като взе предвид резултатите от осмата среща на Съвета за асоцииране ЕС-Израел, проведена в Люксембург на 16 юни 2008 г.,
–
като взе предвид доклада, изготвен от специална делегация на ЕП за Израел и палестинските територии (30 май-2 юни 2008 г.), и заключенията от него,
–
като взе предвид съответните резолюции на ООН относно конфликта в Близкия изток,
–
като взе предвид четвъртата Женевска конвенция за защита на цивилни лица във време на война от 12 август 1949 г. и по-специално членове от 1 до 12, 27, от 29 до 34, 47, 49, 51, 52, 53, 59, от 61 до 77 и 143 от нея,
–
като взе предвид Конвенцията на ООН за правата на детето от 20 ноември 1989 г., и по-специално член 9 и член 37 от нея,
–
като взе предвид Всеобщата декларация на ООН за правата на човека от 1948 г.,
–
като взе предвид Международния пакт на ООН за граждански и политически права от 1966 г.,
–
като взе предвид годишния доклад на Международния комитет на Червения кръст за 2007 г, и по-специално раздела относно окупираните палестински територии,
–
като взе предвид Конвенцията против изтезанията и други форми на жестоко, нечовешко или унизително отнасяне или наказание, прието с резолюция 39/46 на Общото събрание на ООН на 10 декември 1984 г.,
–
като взе предвид член 103, параграф 2 от своя правилник,
А.
като има предвид, че днес повече от 11 000 палестинци, включително 118 жени и 376 деца са задържани в израелски центрове за задържане и затвори,
Б.
като има предвид, че на 25 август 2008 г. Израел освободи 198 палестински
затворници,
В.
като има предвид, че съгласно Конвенцията за правата на детето, по която
Израел е страна, дете е всеки човек на възраст под 18 г.; като има предвид,
обаче, че след 16-годишна възраст палестинските деца се считат за възрастни
съгласно израелските военни разпоредби за управление на окупираните
палестински територии,
Г.
като има предвид, че голямото мнозинство от палестинските затворници от
Западния бряг и Газа са задържани в затвори, намиращи се на израелска територия,
поради което семействата им не могат да упражняват правото си на посещение;
като има предвид, че международното хуманитарно право забранява прехвърлянето
на цивилни лица, включително задържани и затворници, от окупираните територии
на територията на окупиращата държава; като има предвид, че около 1240
палестински затворници, включително 840 държани в пълна изолация, са лишени
от преки посещения на членове на семейството в нарушение на член 116 от
четвъртата Женевска конвенция,
Д.
като има предвид, че Израел държи около 800 палестински затворници в "административно задържане" без обвинения или процес, наложено с административна заповед, а не със съдебно разпореждане; като има предвид, че Израел пренебрегва наложените от международното право ограничения относно прилагането на "административно задържане",
Е.
като има предвид, че арестуването на 48 членове на парламента, т.е. близо една трета от избраните членове на Палестинския законодателен съвет, сериозно наруши палестинския демократичен живот, като има предвид, че Израел също така арестува и лиши от свобода избрани членове на общинския съвет;
Ж.
като има предвид, че въпросът с политическите затворници е важна точка от политическия дневен ред, със сериозни политически, социални и хуманитарни последици,
З.
като има предвид, че документът на затворниците, приет през май 2006 г. от политически лидери от различни фракции, намиращи се в затвора, послужи за основа на документа за национално помирение и поправи пътя за сформирането на правителство на националното единство,
И.
като има предвид, че на много от 1180-те палестински затворници, които са били диагностицирани от Международния комитет на Червения кръст като болни или с наранявания, от които 160 със сериозни заболявания, е отказано подходящо медицинско внимание, в нарушение на член 91 от четвъртата Женевска конвенция,
Й.
като има предвид, че съгласно член 2 от Споразумението за асоцииране ЕС-Израел (2000 г.) отношенията между Европейските общности и Израел се основават на зачитането на правата на човека и на демократичните принципи, което служи като ориентир за провеждането както на вътрешната, така и на външната политика и представлява съществен елемент от споразумението; като има предвид, че Планът за действие на ЕС и Израел (от 2004 г.) изрично включва зачитането на правата на човека и международното хуманитарно право сред ценностите, които се споделят от ЕС и Израел,
1.
подчертава, че въпросът за палестински политически затворници, които могат да играят ролята на уравновесяващ фактор както във вътрешен план, така и по отношение на конфликта с Израел, намира значително отражение както върху палестинското общество, така и върху израелско-палестинския конфликт;
2.
призовава в тази връзка за освобождаване на значителен брой палестински затворници, и по-специално за незабавното освобождаване на лишените от свобода членове на Палестинския законодателен съвет, включително на Marwan Barghouti; подчертава, че всяко решение на конфликта трябва да включва освобождаването на всички палестински политически затворници;
3.
приветства неотдавнашното освобождаване на 198 палестински затворници като израз на добра воля от страна на Израел и още веднъж подчертава значението на мерките за изграждане на доверието в мирния процес;
4.
отбелязва значението на наскоро предприетите от израелското правителство и Хизбула взаимни стъпки по отношение на затворниците; призовава Израел и Хамас да предприемат подобни стъпки с оглед на незабавното освобождаване на ефрейтора от израелската армия Gilad Shalit;
5.
призовава Израел да приведе законодателството си в съответствие с международните стандарти за правосъдие по дела на непълнолетни лица и да реформира военната правна система, която се прилага спрямо палестинските деца, и по-специално:
а. да освободи незабавно от затвора всички задържани непълнолетни лица;
б. да сложи край на практиката на административно задържане на лица на възраст под 18 години и в съответствие с Конвенцията на ООН за правата на детето незабавно да измени разпоредбите относно окупираните палестински територии, тъй като те касаят възрастта, на която се навършва пълнолетие;
в. да гарантира подходящи условия за задържаните или лишени от свобода непълнолетни лица, както се посочва в Конвенцията на ООН за правата на детето и стандартните разпоредби на ООН относно правораздаването и условията на задържане на непълнолетни лица;
6.
призовава Съвета, държавите-членки и Комисията да следват насоките на ЕС относно децата във въоръжени конфликти в отношенията си с Израел и да превърнат закрилата на палестинските деца, задържани от Израел, в основна част от диалога на всички равнища на отношенията;
7.
напомня на Израел, че практиката палестински затворници от Западния бряг и Газа да излежават присъдите си в затвори в Израел е в разрез с неговите задължения съгласно международното право; поради това призовава Израел да прехвърли тези затворници в Западния бряг и Газа; настоява за незабавно прилагане на правото на посещения на роднини;
8.
призовава израелското правителство и Кнесет да преразгледат закона относно незаконните бойци, който допуска административно задържане, както и да приведат този закон в съответствие с международните стандарти в областта на правата на човека и хуманитарното право;
9.
отново осъжда всички форми на изтезание и малтретиране; призовава Израел незабавно да гарантира спазването на Конвенцията на ООН против изтезанията, по която той е страна, и:
г. незабавно да сложи край на всички форми на малтретиране и изтезания по време на арест, разпит и период на лишаване от свобода, да приеме законодателство по този въпрос и безпристрастно да провежда разследвания относно всички твърдения за изтезания и злоупотреба със задържани палестинци, както и да подведе под съдебна отговорност лицата, отговорни за подобни злоупотреби;
д. да осигури спазването на минимални стандарти по отношение на храната, здравните грижи, размера и местоположението на затворите, защитата от метеорологичните условия и посещенията на роднини;
е. да гарантира предоставянето на подходящи медицински грижи на палестинските затворници;
10.
изразява дълбоката си загриженост във връзка с положението на палестинските жени затворници, за които има сведения, че са малтретирани; призовава израелските органи съществено да подобрят защитата на уязвимите затворници, по-специално майките и младите жени;
11.
обръща внимание на член 2 от Споразумението за асоцииране ЕС-Израел и призовава Израел да съблюдава международното право в областта на правата на човека и международното хуманитарно право, по-специално неговите разпоредби относно защитата на цивилното население в окупирани територии; призовава Съвета да предприеме необходимите стъпки, за да гарантира спазването на международното право и на международните конвенции в областта на правата на човека и хуманитарното право, подписани от Израел;
12.
изразява твърдото си убеждение, че развитието на отношенията между ЕС и Израел следва да е последователно и свързано с изпълнението от страна на Израел на неговите задължения съгласно международното право, по-специално във връзка с международното право в областта на правата на човека и международното хуманитарно право;
13.
приветства решенията, взети на осмата среща на Съвета за асоцииране ЕС-Израел, за създаване на пълноправна подкомисия по правата на човека на мястото на работната група по правата на човека; призовава за провеждане на подробни консултации с правозащитните и неправителствените организации в Израел и в окупираните палестински територии и за тяхното пълно участие в наблюдението на напредъка на Израел по отношение на изпълнението на неговите задължения съгласно международното право;
14.
възлага на своя председател да предаде настоящата резолюция на Съвета, Комисията, израелското правителство, Кнесет, върховния представител по Общата външна политика и политика на сигурност, правителствата и парламентите на държавите-членки, генералния секретар на ООН, специалния пратеник на Четворката за разрешаване на конфликта в Близкия изток, председателя на Евро-средиземноморската парламентарна асамблея, председателя на Палестинската автономна власт, палестинския Законодателен съвет и върховния комисар на ООН по правата на човека.
