3.3.2010 B7-0144/2010 ПРЕДЛОЖЕНИЕ ЗА РЕЗОЛЮЦИЯ внесено вследствие на въпроси с искане за устен отговор B7‑001/2010 и B7‑0009/2010
съгласно член 115, параграф 5 от Правилника за дейността
относно Договора за неразпространение на ядреното оръжие
Sabine Lösing
,
Willy Meyer
,
Helmut Scholz
,
Cornelis de Jong
,
Ilda Figueiredo
,
Takis Hadjigeorgiou
,
Nikolaos Chountis
от името на групата GUE/NGL
PE433.005v01-00 B7‑0144 Резолюция на Европейския парламент относно Договора за неразпространение на ядреното оръжие
Европейският парламент ,
– като взе предвид преобладаващия консенсус в ЕС относно обновяването и укрепването на Договора за неразпространение на ядреното оръжие предвид предстоящата Конференция за преглед на страните по Договора за неразпространение на ядреното оръжие (ДНЯО), която ще се проведе през 2010 г.,
– като взе предвид своите предишни резолюции относно ДНЯО и в частност своята широкообхватна резолюция, приета на 10 март 2005 г. ОВ C 320 E, 15.12.2005 г., стр. 253.
, относно Конференцията за преглед на ДНЯО от май 2005 г.,
– като взе предвид резолюциите на Съвета за сигурност на ООН по въпроси на неразпространението и ядреното разоръжаване, особено Резолюция 1540 (2004 г.)
– като взе предвид Договора за всеобхватна забрана на ядрените опити (ДВЗЯО), всеобхватните споразумения за гаранции на Международната агенция за атомна енергия (МААЕ) и допълнителните протоколи към тях, Конвенцията за физическа защита на ядрените материали, Международната конвенция за предотвратяване на актове на ядрен тероризъм, Хагския кодекс на поведение срещу разпространението на балистични ракети, Договора за съкращаване на стратегическите въоръжения (СТАРТ I), чийто срок на действие изтече през 2009 г., и Договора за съкращаване на стратегическите настъпателни потенциали (СНП),
– като взе предвид член 115, параграф 5 и член 110, параграф 2 от своя правилник,
А. като има предвид, че притежанието и използването на ядрени оръжия играят основна роля във военната политика на държавите, притежаващи ядрено оръжие, както признати, така и непризнати,
Б. като има предвид, че процесът на многостранно разоръжаване беше прекратен и в продължение на години не беше проявена политическа воля за неговото възобновяване,
В. като има предвид, че съществува спешна необходимост от допълнително укрепване на трите стълба на ДНЯО, а именно механизмите за неразпространение, разоръжаване и контрол на използването на ядрената енергия за граждански цели,
Г. като има предвид нововъзникналите държави притежателки на ядрено оръжие, които не са страни по Договора за неразпространение и други държави, които се оттеглиха от него,
Д. като има предвид, че спорът относно ядрената програма на Иран е все още нерешен и съществува опасност той да прерасне във военен конфликт,
1. изразява сериозна загриженост относно опасността от нова надпревара в ядреното въоръжаване; припомня изявлението от 30 април 2007 г. на тогавашния генерален секретар на ООН Бан Ки Мун (в неговото обръщение към Подготвителния комитет на Конференцията за преглед на ДНЯО през 2010 г.), че съществува „постоянна криза на доверието в договора“, доказателство за което е „разочароващият резултат“ от Конференцията за преглед на ДНЯО от 2005 г.; подчертава следователно, че укрепването на ДНЯО в качеството му на крайъгълен камък на световния режим на неразпространение на ядреното оръжие е от жизненоважно значение и че поради това следва да бъдат положени всички възможни усилия за изпълнение на договора във всичките му аспекти; заявява, че за да бъдат ефективни многостранните усилия, те трябва да бъдат част от добре развита визия за възможно най-скоро постигане на свят без ядрени оръжия;
2. припомня на Съвета и на държавите-членки, че ядреното разоръжаване и неразпространението на ядреното оръжие са свързани по същество и се допълват взаимно; застъпва становището, че за да се запази и укрепи ДНЯО, е необходима пътна карта с график на стъпките за ядрено разоръжаване и крайни срокове; настоява всяка от държавите, притежаващи ядрено оръжие, да се придържа към ангажимента си съгласно член 6 от ДНЯО „в дух на добра воля да води преговори за ефикасни мерки по прекратяването на надпреварата в ядреното въоръжаване в най-близко бъдеще, както и по ядреното разоръжаване“; подчертава, че държавите, притежаващи ядрено оръжие, не са се придържали в достатъчна степен към този ангажимент, въпреки че е жизненоважен за запазване на релевантността на системата за неразпространение на ядреното оръжие като цяло; призовава за стриктно спазване на мораториума върху ядрените опити до влизането в сила на Договора за всеобхватна забрана на ядрените опити (ДВЗЯО);
3. настоява държавите-членки, притежаващи ядрено оръжие, да прекратят незабавно усъвършенстването, разработването, производството и запасяването с ядрени бойни глави и техните системи-носители; призовава тези държави да предприемат нови инициативи за започване на преговори между държавите, притежаващи ядрено оръжие, за нови резки съкращения на ядрените оръжия и окончателното им премахване;
4. взема под внимание изявленията на президента Барак Обама относно ядрената политика на САЩ, в които той подчерта, че САЩ ще се стремят към свят без ядрени оръжия и че ще работят с Русия за извеждане на американските и руските балистични ракети от състояние на постоянна бойна готовност, както и за драстично съкращаване на запасите на САЩ от ядрени оръжия и материали; приветства ратификацията от страна на САЩ на допълнителния протокол към споразумението за гаранции на МААЕ като положителна стъпка, която укрепва доверието; горещо приветства също така намерението на президента Обама да финализира ратификацията от страна на САЩ на ДВЗЯО; призовава изявленията да бъдат последвани от действия;
5. изразява силна подкрепа за стъпките, които предприеха Русия и САЩ, за съществено намаляване на своите ядрени оръжия, както беше договорено в СТАРТ I и СНП; призовава за ратификация на ДВЗЯО и подновяване на споразумението СТАРТ;
6. отново призовава САЩ за прекратят разработването на нови поколения бойни ядрени оръжия и да подпишат и ратифицират ДВЗЯО; призовава Съвета и Комисията да включат въпроса за разоръжаването като постоянна точка в дневния ред на диалога за трансатлантическо партньорство;
7. настоява за мирно политическо решение на спора относно иранските ядрени програми и призовава за възобновяването на преговорите; отново потвърждава, че се противопоставя на всяко военно действие или заплаха за използване на сила и предупреждава, че всяко военно действие би довело до задълбочаване на кризата в региона;
8. застъпва становището, че постигането на всеобхватно и справедливо решение е възможно само въз основа на признаването на правото на Иран да развива ядрена дейност за мирни цели, като гарантира пред международната общност мирния характер на ядрената си програма;
9. призовава всички държави, притежаващи ядрено оръжие, както признати, така и непризнати, и най-вече Франция, Обединеното кралство, САЩ и Израел, да предоставят отрицателни гаранции за сигурност на Иран и всички други държави в региона; подчертава, че такива гаранции са жизнен елемент на усилието за постигане на мирно решение на конфликта относно ядрената програма на Иран;
10. настоява за напредък в усилията за гарантиране на всеобщия характер и ефективното прилагане на нормите и инструментите на неразпространение, по-специално чрез подобряване на средствата за проверка; приветства последните усилия за поставяне на процеса на обогатяване на уран под по-строг надзор, но подчертава, че това следва да стане по недискриминационен начин и следователно следва да се прилага спрямо всички държави, които обогатяват уран или възнамеряват да го правят. Настоява на Иранската организация за атомна енергия да бъде предоставено разрешение да обогатява уран за използване с мирни цели;
11. подчертава, че най-добрият начин да се реши проблемът с разпространението на ядреното оръжие би бил да се изостави окончателно ядрената енергия, тъй като използването й само с граждански цели е свързано с големи рискове, а използването на цивилна ядрена технология за военни цели не може да бъде изключено с достатъчна увереност;
12. застъпва становището, че преговорите за създаване на зона без ядрени оръжия в Близкия изток, Средиземноморието и североизточна Азия са основна крачка към задоволяването на свързаните със сигурността интереси на държавите от региона;
13. изразява своята загриженост поради факта, че Израел, Индия и Пакистан не станаха страни по ДНЯО; призовава тези държави да станат страни по договора;
14. подчертава необходимостта от възобновяване на шестстранните преговори; отбелязва, че Корейската народнодемократична република (Северна Корея) изрази готовността си да се върне към преговорите при специфични обстоятелства; настоява международната общност, и в частност САЩ, да разгледат възможността за сваляне на наложените санкции и като мярка за укрепване на доверието – да изпълнят обещанията си пред Северна Корея във връзка с доставките на петрол и други аспекти; подчертава, че би било извънредно благоприятно за преговорите за ядрено разоръжаване, ако паралелно се водеха преговори за замяна на Корейското примирие от 1953 г. с постоянни мирни споразумения, както беше предложено от Северна Корея, но отхвърлено от САЩ;
15. подчертава значението и спешната необходимост от постигане на незабавно и безусловно влизане в сила на ДВЗЯО; призовава Съвета и Комисията, в диалог с държавите партньори, които все още не са ратифицирали ДВЗЯО, а именно САЩ, Китай, Пакистан и Израел, да настояват за това;
16. изразява своето несъгласие с разполагането на нови балистични и анти-балистични ракетни системи на територията на държави-членки на Съюза; счита новите планове на САЩ за дестабилизиращ фактор, който може сериозно да попречи на по-нататъшното ядрено разоръжаване;
17. призовава за Европа без ядрено оръжие и за анулирането на всички споразумения за споделяне на ядрени технологии между държавите-членки на ЕС и САЩ;
18. подчертава необходимостта да се повдигне въпросът за ядреното споразумение между САЩ и Индия и последствията му за МААЕ и Групата на ядрените доставчици и да се отправи ефективно искане в рамките на тази група за вето върху изменението на договорени ръководни принципи за забрана на доставките на ядрено оборудване, материали или технологии за държави, които не приемат цялостни гаранции на МААЕ за всички свои ядрени съоръжения;
19. призовава Съвета и държавите-членки да допринесат по координиран, положителен и видим начин за разговорите в рамките на Конференцията за преглед на ДНЯО през 2010 г., в частност като предложат конкретни инициативи за възобновяване на Конференцията на ООН по разоръжаването и като подкрепят инициативи за разоръжаване, основани на „Изявлението за принципите и целите“, договорено в края на Конференцията за преглед на ДНЯО през 1995 г. и на „13-те практически стъпки“, приети единодушно на Конференцията за преглед през 2000 г.;
20. отправя покана към Съвета и Комисията да пояснят какви стъпки възнамеряват да предприемат за укрепването на ДНЯО и следването на ефективен многостранен подход в съответствие със Стратегията на ЕС срещу разпространението на оръжия за масово унищожение от 2003 г.;
21. приветства нарастващата осведоменост сред обществото и политиците, че стратегията допълва и подкрепя кампанията за забрана на ядреното оръжие „Кметове за мир“ и „Визията за 2020 г.“ за свят без ядрени оръжия към тази дата; подчертава отговорността на парламентите и на парламентаристите за насърчаване на неразпространението на ядреното оръжие и разоръжаването и приветства усилията на Световната парламентарна мрежа за ядрено разоръжаване (PNND),
22. настоява Парламентът да бъде редовно информиран за всички дейности и заседания, свързани с ДНЯО, и да бъдат взети под внимание вижданията му по въпросите за неразпространение на ядреното оръжие и разоръжаване; препоръчва да се изпрати делегация на Конференцията за преглед на ДНЯО през 2000 г.;
23. възлага на своя председател да предаде настоящата резолюция на Съвета, Комисията, генералния секретар на ООН, правителствата и парламентите на държавите-членки на ООН, Парламентарната мрежа за ядрено разоръжаване и „Кметове за мир“.
