22.10.2008
ПРЕДЛОЖЕНИЕ ЗА ОБЩА РЕЗОЛЮЦИЯ
внесено съгласно член 103, параграф 4 от правилника от
– Joseph Daul, Charles Tannock, Jacek Saryusz-Wolski, José Ignacio Salafranca Sánchez-Neyra, Tunne Kelam, Urszula Gacek, Zita Pleštinská, от името на групата PPE-DE
– Hannes Swoboda, Jan Marinus Wiersma, Adrian Severin, от името на групата PSE
– Annemie Neyts-Uyttebroeck, Grażyna Staniszewska, Janusz Onyszkiewicz, István Szent-Iványi, Šarūnas Birutis, от името на групата ALDE
– Rebecca Harms, Milan Horáček, от името на групата Verts/ALE
– Adam Bielan, Wojciech Roszkowski, Konrad Szymański, Mieczysław Edmund Janowski, от името на групата UEN
вместо предложенията за резолюция, внесени от следните групи:
– Verts/ALE ( B6‑0571/2008 )
– ALDE ( B6‑0572/2008 )
– UEN ( B6‑0573/2008 )
– PPE-DE ( B6‑0574/2008 )
за отбелязването на гладомора, изкуствено предизвикания глад в Украйна (1932-1933 г.)
Резолюция на Европейския парламент относно отбелязването на гладомора, изкуствено предизвикания глад в Украйна (1932-1933 г.)
Европейският парламент ,
–
като взе предвид Договора за Европейския съюз,
–
като взе предвид Европейската конвенция за защита на правата на човека и основните свободи,
–
като взе предвид Конвенцията на ООН за предотвратяване и наказване на престъплението геноцид,
–
като взе предвид съвместното изявление по време на 58 пленарна сесия на Общото събрание на ООН по повод на 70-тата годишнина от гладомора в Украйна, което беше подкрепено от 63 държави, включително всички 25 (тогавашни) държави-членки на ЕС,
–
като взе предвид украинския закон относно гладомора в Украйна от 1932-1933 г., приет на 28 ноември 2006 г.,
–
като взе предвид изявлението на председателя на Европейския парламент от 21 ноември 2007 г. по повод на 75-тата годишнина от гладомора в Украйна,
–
като взе предвид окончателното становище и препоръките на десетото заседание на парламентарната комисия за сътрудничество ЕС-Украйна, приети на 27 февруари 2008 г,
–
като взе предвид член 103, параграф 4 от своя правилник,
A.
като има предвид, че зачитането на правата на човека и основните свободи е основен принцип на ЕС,
Б.
като има предвид, че Конвенцията на ООН за предотвратяване и наказване на престъплението геноцид определя като престъпление редица действия, извършени с цел да се унищожи, отчасти или изцяло, една национална, етническа, расова или религиозна група като такава: убиване на членове на групата; причиняване на сериозни телесни или душевни повреди на членовете на групата; умишлено налагане на групата на условия на живот, целящи физическото й унищожаване изцяло или отчасти; мерки за предотвратяване на ражданията в рамките на групата; и насилствено предаване на деца от групата на друга група;
В.
като има предвид, че гладоморът от 1932-1933 г., причинил смъртта на милиони украинци, е планиран цинично и жестоко от сталинисткия режим с цел да се наложи съветската политика за колективизация на селското стопанство против волята на селското население в Украйна,
Г.
като има предвид, че припомнянето на престъпления срещу човечеството от европейската история би трябвало да спомогне за предотвратяването на подобни престъпления в бъдеще,
Д.
като подчертава, че европейската интеграция се основава на готовността за преодоляване на трагичната история на 20 век и че помирението с подобна трудна история не е израз на чувство на колективна вина, а представлява стабилна основа за изграждането на общо европейско бъдеще, основано на общи ценности и общо и взаимозависимо бъдеще,
1.
отправя следното изявление към украинския народ и по-конкретно към оцелелите от гладомора и към семействата и роднините на жертвите:
a) признава гладомора (изкуствено предизвикания глад през 1932-1933 г. в Украйна) за ужасно престъпление срещу украинския народ и срещу човечеството;
б) остро осъжда тези действия, насочени срещу украинското селско население и белязани от масово унищожение и нарушаване на правата и свободите на човека;
в) изразява своето съчувствие към украинския народ, преживял тази трагедия, и отдава почит на онези, които са загубили живота си в резултат на изкуствено предизвикания глад през 1932-1933 г.;
г) призовава страните, които се появиха вследствие на разпадането на Съветския съюз, да отворят архивите си за гладомора в Украйна през 1932-1933 г. за обстойна проверка, така че всички причини и последици да бъдат разкрити и изцяло проучени;
2.
възлага на своя председател да предаде настоящата резолюция на Съвета, Комисията, правителството и парламента на Украйна, генералния секретар на ООН, генералния секретар на ОССЕ и генералния секретар на Съвета на Европа.
