ВЪПРОС С ИСКАНЕ ЗА УСТЕН ОТГОВОР H-0295/09
за времето за въпроси на месечната сесия през Септември 2009
съгласно член 116 от Правилника за дейността на ЕП
от
Hans-Peter Martin
към Съвета
Относно: Инициативи на шведското председателство на Съвета за по-голяма прозрачност
В Решение на Съвета от 15 септември 2006 г. за приемане на Правилник на дейността на Съвета (ОВ L 285 от 16.10.2006 г., стр.47) Европейският съвет заявява, че е важно „да се даде пряка възможност на гражданите да получат повече информация относно дейността на Европейския съюз, и най-вече чрез повече откритост и прозрачност” и че това е „особено важно, когато Съветът приема законодателни актове в рамките на процедурата за съвместно вземане на решения”.
При оценка на протоколите от заседанията на Съвета е видно, че общественото разглеждане на точките от дневния ред на заседанията във всички състави на Съвета (с изключение на „Образование, младеж и култура“ и „Земеделие и рибарство“) дори е намаляло през 2008 г. в сравнение с 2007 г. Така през 2008 г. в Съвета в състав министри на околната среда е проведено обществено разглеждане на 4 от 33 точки от дневния ред, като това означава двуцифрено намаление в сравнение с 2007 г. В също така важния Съвет по общи въпроси и външни отношения през 2008 г. е проведено обществено разглеждане само на една от 130 точки от дневния ред.
В кои области шведското представителство на Съвета планира конкретни инициативи, за да приложи решението на Съвета от 15 септември 2006 г. и известната шведска традиция за прозрачност?
Застъпва ли се шведското представителство на Съвета за това заседанията на Европейския съвет, включително обичайните работни закуски, обеди и вечери на равнище Съвет, да станат достъпни за обществеността?
Какви конкретни инициативи ще предприеме шведското представителство на Съвета, с цел да се провежда обществено разглеждане на точките от дневния ред на заседанията на Съвета?
