Въпрос с искане за устен отговор O-000030/2012
до Комисията
Член 115 от Правилника за дейността
Georgios Papanikolaou
,
Monika Hohlmeier
,
Manfred Weber
,
Simon Busuttil
,
Salvatore Iacolino
от името на групата PPE Относно: Положението на мигрантите в Гърция
Пристигането на нелегални мигранти на гръцко-турската граница съставляваше 90% от незаконните влизания на територията на ЕС през 2010 г. и продължи да бъде значително през 2011 г. Гърция носи отговорността да гарантира правата и да обезпечи нуждите на тези мигранти.
През 2010 г. Frontex разположи за пръв път екип за бърза гранична намеса на гръцко-турската граница, с което първоначално броят на незаконните влизания намаля. Независимо от продължаващата съвместна операция „Посейдон“, притокът на незаконните мигранти се увеличи отново, като ежедневно се извършват повече от 300 задържания. Турция допринася за това критично положение като отказва да прилага цялостно или да сътрудничи по споразуменията за реадмисия, да разработи всеобхватна и действаща система за предоставяне на убежище, както и да предприеме мерки за превенция и борба срещу трафика и контрабандата с хора от страна на организираната престъпност.
През 2010 г. Гърция прие национален план за действие; оттогава е отбелязан известен напредък. Страната получава и подкрепа чрез Европейската служба за подкрепа в областта на убежището (EASO) от пролетта на 2011 г. насам, с цел да създаде модерна система за предоставяне на убежище и приемане на мигрантите. Въпреки това, независимо от срещаните от Гърция затруднения в усвояването на фондовете на ЕС, е необходимо спешно да се създадат нови инфраструктури за първоначалната проверка и препращане на мигрантите и търсещите убежище.
- По какъв начин Комисията ще допринесе, за да гарантира, че мерките по отношение на нарастващия миграционен поток към Гърция ще съответстват на достиженията на правото на Съюза в областта на убежището?
- Констатирала ли е Комисията някакъв напредък по отношение на завръщането през Турция на мигранти, преминали нелегално европейските граници?
- Какви стъпки предвижда Комисията за подобряване на сътрудничеството с Турция по отношение на граничния контрол и борбата с незаконната миграция? Какви мерки Комисията предвижда, за да настоява за по-ефективна борба с организираната престъпност от страна на турските органи?
- Притежава ли Европейската служба за подкрепа в областта на убежището достатъчно финансови и човешки ресурси, за да има значимо въздействие в Гърция?
