Въпрос с искане за устен отговор O-000266/2011
до Комисията
Член 115 от Правилника за дейността
Kyriacos Triantaphyllides
,
Cornelis de Jong
,
Miguel Portas
от името на групата GUE/NGL Относно: Условията на задържане в ЕС
В отговор на изрично искане на Съвета, неотдавна Комисията публикува Зелена книга относно задържането, озаглавена „Засилване на взаимното доверие в европейското пространство на правосъдие – Зелена книга относно прилагането на законодателството на ЕС относно наказателното правораздаване в областта на задържането.”
Това съобщение:
- изтъква връзките между условията на задържане и различните инструменти на ЕС, като например европейската заповед за арест;
- показва как досъдебното задържане, положението на децата и условията на задържане попадат в рамките на компетентност на ЕС; и
- започва отворена консултация със заинтересованите страни с цел определянето на това, как действията на ЕС могат да подобрят условията на задържане в държавите-членки и така да спомогнат за повишаването на взаимното доверие в съдебното сътрудничество.
Освен това, приложението към съобщението ясно показва обезпокоително различните условия на задържане в държавите-членки, особено по отношение на броя на задържаните в предварителния арест, пренаселеността и степента на запълненост на затворите, както и процента на задържаните чуждестранни граждани.
Вследствие на съобщението и като се има предвид, че Европейският съд по правата на човека също нееднократно е осъждал държави-членки на ЕС за условията на задържане, продължителността на предварителното задържане и правораздаването, какви конкретни мерки ще предприеме Комисията на равнището на ЕС, за да гарантира, че основните права на задържаните в затвори лица се спазват и че условията на задържане се подобряват в държавите-членки?
Какво ще направи Комисията във връзка със злоупотребите с досъдебно задържане, пренаселеността и високата степен на запълненост на затворите, както и процента на задържаните чуждестранни граждани? Ще разгледа ли Комисията въздействието на наказателните политики и закони върху условията на задържане и ще отправи ли препоръки във връзка с тези въпроси, като например прибягването до алтернативни мерки, криминализирането на незаконните мигранти и приемането на извънредни мерки за гарантиране зачитането на основните права?
