19.10.2009 B7-0118/2009 ПРЕДЛОЖЕНИЕ ЗА РЕЗОЛЮЦИЯ внесено вследствие на въпрос с искане за устен отговор B7‑0213/2009
съгласно член 115, параграф 5 от Правилника за дейността на ЕП
относно изграждане на демокрацията във външните отношения на ЕС
Heidi Hautala
,
Eva Joly
,
Franziska Katharina Brantner
,
Barbara Lochbihler
,
Hélène Flautre
,
Judith Sargentini
,
Ulrike Lunacek
от името на групата Verts/ALE
PE428.726v01-00 B7‑0118/2009 Резолюция на Европейския парламент относно изграждане на демокрацията във външните отношения на ЕС
Европейският парламент ,
– като взе предвид Всеобщата декларация за правата на човека, и по-специално член 21 от нея, и Международния пакт за граждански и политически права,
– като взе предвид член 3, член 6, член 11 и член 19 от Договора за Европейския съюз и член 177, член 300 и член 310 от Договора за ЕО,
– като взе предвид всички споразумения между ЕС и трети държави и клаузите относно правата на човека и демокрацията, предвидени в тези споразумения,
– като взе предвид Хартата на основните права на Европейския съюз, провъзгласена в Страсбург на 12 декември 2007 г.,
– като взе предвид резолюция A/RES/55/2 на Общото събрание на ООН от 8 септември 2000 г. , озаглавена „Декларация на хилядолетието на ООН”,
– като взе предвид резолюция A/RES/55/96 на Общото събрание на ООН от 4 декември 2000 г., озаглавена „Насърчаване и укрепване на демокрацията”,
– като взе предвид резолюция A/RES/60/1 на Общото събрание на ООН от 15 септември 2005 г, озаглавена „Резултатите от срещата на високо равнище през 2005 г.”,
– като взе предвид резолюция A/RES/59/201 на Общото събрание на ООН от 23 март 2005 г, озаглавена „Засилване на ролята на регионалните, подрегионалните и други организации и спогодби при насърчаването и укрепването на демокрацията”,
– като взе предвид съобщението на Комисията относно „Помощ и наблюдение на избори от ЕС” (COM(2001)191),
– като взе предвид резолюцията си от 15 март 2001 г. относно съобщението на Комисията относно „Помощ и наблюдение на избори от ЕС”,
– като взе предвид съобщението на Комисията относно „Ролята на Европейския съюз при насърчаването на правата на човека и демократизацията в трети държави” (COM(2001)252),
– като взе предвид резолюцията си от 25 април 2002 г. относно съобщението на Комисията относно ролята на ЕС при насърчаването на правата на човека и демократизацията в трети държави,
– като взе предвид Европейската стратегия за сигурност от 12 декември 2003 г.,
– като взе предвид съобщението на Комисията относно управление и развитие (COM(2003)615),
– като взе предвид своя доклад ( A5-0219/2004 ) относно съобщението на Комисията,
– като взе предвид Европейския консенсус за развитие от 2005 г.,
– като взе предвид Парижката декларация относно ефективността на помощта от 2005 г. и Програмата за действие от Акра от 2008 г.,
– като взе предвид съобщението на Комисията, озаглавено „Управлението в европейския консенсус за развитие – към хармонизиран подход в Европейския съюз (COM(2006)421),
– като взе предвид Регламент (ЕО) № 1889/2006 на Европейския парламент и на Съвета от 20 декември 2006 година за установяване на финансов инструмент за насърчаване на демокрацията и правата на човека по света,
– като взе предвид решението на Бюрото от 18 юни 2007 г. относно създаване на Бюро за насърчаване на парламентарната демокрация,
– като взе предвид резолюцията си от май 2008 г., озаглавена „Мисиите на ЕС за наблюдение на изборите: цели, практики и бъдещи предизвикателства”,
– като взе предвид заключенията на Съвета от май 2009 г., озаглавени „Подкрепата за демократично управление – към подобрена рамка на ЕС”,
– като взе предвид въпроса от 30 септември 2009 г. към Комисията относно изграждането на демокрацията във външните отношения ( O-0093/2009 – B7‑0213/2009 ),
– като взе предвид член 115, параграф 5 и член 110, параграф 2 от своя правилник,
A. като има предвид, че демокрацията и правата на човека са основни ценности на Европейския съюз и неговите държави-членки и са неделими части от процеса на европейска интеграция от самото начало,
Б. като има предвид, че основните Договори на Европейския съюз подчертават твърд ангажимент за демокрация и права на човека и политическите критерии от Копенхаген за „стабилност на институциите, които гарантират демокрация, върховенство на закона, правата на човека, зачитане и защита на малцинствата” винаги са били основен елемент от процеса на разширяване,
В. като има предвид, че насърчаването и защитата на всички права на човека е основно условие за съществуването на демократично общество, както се потвърждава в резолюция 59/201 на Общото събрание на ООН,
Г. като има предвид, че пълното разбиране на демокрацията успешно включи гражданските и политическите права, а също така и икономическите, социалните и културните права в рамките на ЕС, залегнали в Европейската конвенция за правата на човека, както и в двата съответни международни пакта, и изигра основна роля за създаване на стабилност и просперитет по начин, невиждан в световната история,
Д. като има предвид, че член 11 от Договора за Европейския съюз (ДЕС) гласи, че една от основните цели на Общата външна политика и политика за сигурност е „да развива и укрепва демокрацията и законността и зачитането на човешките права и основните свободи”,
Е. като има предвид, че член 21 от Договора от Лисабон гласи, че „Дейността на Съюза на международната сцена се ръководи от основополагащите принципи за неговото създаване, развитие и разширяване” и че „Съюзът следи за съгласуваността между различните области на външната си дейност, както и между тези области и другите си политики”,
Ж. като има предвид, че демократичните системи могат да се различават по форма и вид, какъвто е случаят в рамките на ЕС, но демокрацията е универсална ценност и основните й принципи или елементи са залегнали в редица международни декларации и конвенции; тези елементи, определени в две резолюции на Общото събрание на ООН от 2000 г. и 2005 г. (A/RES/55/96 и A/RES/59/201), включват:
• спазване на правата на човека и основните свободи, като например свободата на сдружаване и свободата на събиранията, свободата на изразяване и мнение,
• правото на участие в провеждането на обществени работи пряко или посредством свободно избрани представители и правото да гласува и да бъде избиран в истински, редовно провеждани всеобщи и равноправни избори чрез тайно гласуване, гарантиращо свободното изразяване на волята на народа,
• плуралистична система от политически партии и организации,
• зачитане на принципите на правовата държава,
• разделяне на правомощията и независимост на съдебната система,
• прозрачност и отчетност в публичната администрация,
• свободни, независими и плуралистични медии,
З. като има предвид, че както е посочено в Декларацията на хилядолетието, демократичното управление, основано на участието и волята на народа, може най-добре да гарантира правото на мъжете и жените да живеят живота си и да отглеждат децата си достойно, без глад и страх от насилие, потискане и несправедливост,
И. като има предвид, че възможността на мъжете и жените да участват наравно в политическия живот и в процеса на вземане на решения е предварително условие за същинската демокрация,
Й. като има предвид, че демокрацията, развитието и спазването на всички права на човека, включително икономическите, социалните и културните права, са взаимно зависими и взаимно укрепващи се,
К. като има предвид, че демокрацията е също така тясно свързана със сигурността, както се потвърждава с Европейската стратегия за сигурност, която гласи, че „разпространяването на доброто управление, подкрепата за социалните и политическите реформи, справянето с корупцията и злоупотребите с властта, установяването на правов ред и защитата на правата на човека са най-добрите средства за укрепване на международния ред”,
Л. като има предвид, че Европейският съюз разполага с широк набор от инструменти - от политически диалог и дипломатически инициативи до специфични инструменти за финансово и техническо сътрудничество, с които да подпомага демокрацията и правата на човека по целия свят,
М. като има предвид, че външните финансови инструменти на Европейския съюз, като например Инструментът за сътрудничество за развитие, Европейският инструмент за съседство и партньорство (ЕИСП) и Инструментът за стабилност, предоставят значителни възможности за демократично управление, институционална подкрепа и помощ при изграждането на капацитет,
Н. като има предвид, че Споразумението от Котону предоставя както политически диалог, така и техническо и финансово сътрудничество с държавите от АКТБ чрез Европейския фонд за развитие, и като има предвид, че това споразумение съдържа клауза за правата на човека и демокрацията, която се счита за един от основните му елементи, наред с механизма за консултация и обмен на информация преди временно прекратяване на споразумението,
О. като има предвид, че Европейския инструмент за демокрация и права на човека (EИДПЧ) е основен инструмент за финансова помощ в областта на правата на човека и демокрацията, като обхватът му е световен, може да работи без съгласието на приемащата страна и пряко подпомага организации на гражданското общество, и като има предвид, че мисиите на ЕС за наблюдение на изборите, финансирани от EИДПЧ, са основна част от приноса на ЕС за изграждане на демократични институции, което включва по-специално проследяването на препоръките на мисиите на ЕС за наблюдение на изборите,
П. като има предвид, че е необходим по-добър преглед и задълбочен анализ на подкрепата за демокрацията, предоставена понастоящем от ЕС, включително и на това как големият набор от инструменти на ЕС за подкрепа на демокрацията по света работи в държавите партньори и как тези различни инструменти и участници действат и се свързват помежду си,
Р. като има предвид, че докладът на ЕП от 2004 г. относно съобщението на Комисията относно управление и развитие подчертава „значението от продължаване на избирателните и парламентарните реформи освен установяването на многопартийни избирателни системи за гарантиране на по-обширна и ефективна политическа дейност сред населението” A5-0219/2004
,
1. споделя мнението, че съществува сериозна необходимост от по-съгласувана единна рамка, с цел повишаване на ефективността на подкрепата от страна на ЕС за изграждането на демокрацията в световен мащаб;
2. същевременно счита, че последователността и ефективността на външната дейност на ЕС са заложени в изграждането на съзнание и консенсус в целия ЕС относно значението на въпросите, свързани с демокрацията и правата на човека, както и по отношение на други приоритети;
3. приветства усилията на предишните и настоящите председателства на ЕС във връзка със създаването на инициатива, обхващаща трите стълба, относно изграждането на демокрацията във външните отношения на ЕС, имаща за цел да определи по-ясно неговата политическа линия и да засили действията му и съгласуването на усилията, и подчертава необходимостта от непрестанни действия в тази област като част от заключенията на Съвета, които предстои да бъдат приети през ноември 2009 г.; в тази връзка подчертава, че някои основни принципи, като например прозрачност, достъп до документи, консултация и отчетност, трябва по подобаващ начин да бъдат взети предвид от Съвета при разглеждането на този въпрос;
4. препоръчва заключенията на Съвета да включват конкретни и практически предложения за подобряване на съгласуването на действията за подкрепа на демокрацията в рамките на инструментите за политика на Европейския съюз в областта на външната политика, правата на човека и развитието; в този дух призовава настоящото председателство на ЕС да предложи стандартна методология, която да гарантира, че демокрацията и правата на човека са основен междусекторен въпрос при всички външни политически, договорни и финансови инструменти; отново потвърждава, че приемането на стратегия относно правата на човека и демокрацията в отделните държави, разглеждана като референтен документ за установяване на приоритети, специфични за различните държави в тази област и включена във всички съответни външни политики и инструменти на ЕС със съответните трети държави, би могло съществено да засили съгласуваността, координацията и ефективността на външните действия на ЕС.
5. призовава Комисията и държавите-членки, при създаване на новата служба за външна дейност, да гарантират с институционални средства ефективно включване на правата на човека и изграждането на демокрацията във всички политически области и да се поучат от текущите процеси и опит с оглед на превръщането им в напредък в реални условия;
6. отново подчертава, че демократизацията, избирателния процес и доброто управление не са самоцел, а играят решаваща роля за намаляването на бедността, устойчивото развитие, мира и стабилността; демокрацията, както ясно показа процесът на вътрешната интеграция на ЕС, спомага за предоставянето не само на политически и граждански права, но също така и на икономически, културни и социални права, включително солидарност;
7. счита, че внедряването на демокрацията и на демократичните процеси в трети държави предлага най-добрите възможности за разработване на ефективни политики, свързани с глобалните въпроси, които също така са обект на загриженост на гражданите на ЕС; демократичните системи са в състояние, например, да водят по-ефективна борба срещу транснационалната престъпност и нелегалния трафик, както и да опазват околната среда; подчертава същевременно, че доверието във външната дейност на Съюза е необходимо условие за успешната подкрепа на демократичното развитие в чужбина; призовава в този дух държавите-членки и Комисията да гарантират, че вътрешните политики на ЕС, като например политика на борба с тероризма или политика за предоставяне на убежище и миграционна политика, обезпечават пълното спазване на принципите, залегнали в съответните конвенции на ООН;
8. препоръчва на ЕС, с цел засилване на целенасочените действия в световен мащаб за насърчаване на демокрацията, да подкрепи публично определението за демокрация, дадено от Общото събрание на ООН през 2005 г., като отправна точка за своята собствена дейност в областта на демократизацията;
9. подчертава, че демокрацията не може да бъде изнасяна или налагана отвън, и подчертава продължаващата обвързаност на ЕС с принципа на ангажираност на държавите партньори със стратегиите и програмите за развитие; въпреки това тези процеси могат да бъдат подпомагани от различните инструменти на ЕС, приспособени към специфичната ситуация във всяка държава;
10. предлага Съветът и Комисията да пристъпят към разработването на всеобхватен и подробен анализ на всички форми на подкрепата на ЕС за демокрацията и правата на човека в представителна извадка от държавите партньори с оглед представяне на практически препоръки;
11. препоръчва Съветът и Комисията да прилагат в своята дейност за подпомагане на демокрацията Парижката декларация и Програмата от Акра за ефикасност на помощта; и по-специално предлага въвеждането на съвместни оценки на ЕС за демокрацията, съвместно програмиране на равнище ЕС, както и поделяне на тежестите, с оглед засилване на въздействието и видимостта на дейността на ЕС за подкрепа на демокрацията;
12. предлага Комисията да включва систематично раздел относно състоянието на демокрацията и правата на човека в стратегическите документи по държави и да включва подкрепата за демокрацията и правата на човека в програмите за сътрудничество с държавите партньори, както и във всички други политически или финансови инструменти;
13. подчертава необходимостта от по-добро координиране на дейностите, извършвани в съответствие с различни финансови инструменти, и от цялостно проучване на взаимното допълване на географските и тематичните инструменти; счита, че с цел по-голяма ефективност в тази област всички подобни усилия трябва да се придружават също така от засилено координиране сред дарителите от ЕС; и споделя мнението, че Комисията следва да проучи възможността за подкрепа на проектите на Фонда за демокрация на ООН, които целят консолидиране на местните организации на гражданското общество и насърчаване на правата на човека;
14. настоятелно призовава Съвета и Комисията да провеждат широки и всеобхватни консултации с всички заинтересовани лица от ЕС и от трети държави, с особен акцент върху неправителствените организации и защитниците на правата на човека, включително с институционални, регионални и местни участници, преди да се пуснат в ход нови инициативи за изграждане на демокрацията;
15. призовава Комисията да включва систематично всички заинтересовани лица, включително неправителствените организации и защитниците на правата на човека и особено парламентите на държавите партньори, в подготовката, прилагането и оценката на специфични за всяка държава инструменти, като например споразуменията между ЕС и съответната държава и стратегическите доклади по държави;
16. подчертава, че е необходимо подкрепата на ЕС за демокрацията да бъде всеобхватна, като разглежда всички въпроси, обхванати от резолюцията на Общото събрание на ООН от 2005 г., и прилага дългосрочен подход по отношение на своето осъществяване;
17. приветства положителния принос на мисиите на ЕС за наблюдение на изборите за засилването на демократичните процеси, за повишаването на спазването на правата на човека, на основните свободи, на доброто управление и на принципите на правовата държава, и по-конкретно за засилването на избирателните процеси по света, но подчертава, че е необходимо да бъде гарантирана последователна политика след провеждане на изборите, която се основава на изпълнение на препоръките на тези мисии, с участие на гражданското общество, и при която подкрепата за развитието е в съответствие с демократичните принципи и с ценностите на демократичното управление; и счита в тази връзка, че е по-вероятно мисиите на ЕС за наблюдение на изборите и подкрепата на ЕС за изборите да имат дълготрайно въздействие, когато се основават на дългосрочен подход към изборите и представляват част от общата стратегия за включване на гражданското общество във всички етапи на този процес;
18. призовава Комисията да продължава изграждането на успешно сътрудничество с ООН във връзка с мисиите за наблюдение на изборите и да активизира създаването на обща стратегия и разработването на проекти с ООН и други, регионални организации, като например ОССЕ и Африканския съюз, във връзка с насърчаване на демокрацията и правата на човека;
19. подчертава, че усилията на ЕС за изграждане на демокрацията следва систематично да се съсредоточават специално върху независимостта на съдебната система и свободните, независими и плуралистични медии чрез финансиране на приоритетни проекти в тези области;
20. препоръчва въвеждането на специална стратегия за оказване на подкрепа на нови и демократично избрани парламенти с оглед трайно укрепване на демокрацията, на правовата държава и на доброто управление;
21. потвърждава своята решимост да подпомага укрепването на демократичните процеси, като повишава своето участие в наблюдението на изборите, в дейностите след приключване на мисиите на ЕС за наблюдение на изборите, както и в дейността по изграждането на парламентарен капацитет; призовава в тази връзка своето Бюро за насърчаване на парламентарната демокрация (OPPD) да представи на съответните парламентарни комисии всеобхватен план за действие, който следва непременно да включва ясен механизъм за сътрудничество с междупарламентарни делегации и съвместни парламентарни комисии;
22. насърчава делегациите на Комисията да си сътрудничат с Бюрото за насърчаване на парламентарната демокрация (OPPD), когато разглеждат или пускат в ход програми за парламентарна помощ;
23. препоръчва да се включи план за действие в заключенията на Съвета през ноември 2009 г. и да се планира преглед на досегашния напредък до края на 2010 г.; и приканва настоящето и следващите председателства на ЕС да представят на съответните парламентарни комисии резултатите от заседанието на Съвета по общи въпроси и външни отношения;
24. възлага на своя председател да предаде настоящата резолюция на Съвета, Комисията и на държавите-членки.
