P7_TA(2010)0033
Бирма
B7-0105 , 0106 , 0107 , 0108 , 0109 и 0110/2010
Резолюция на Европейския парламент от 11 февруари 2010 г. относно Бирма
Европейският парламент
, –
като взе предвид заключенията на Съвета от 27 април 2009 г. относно Бирма/Мианмар, както и Общата позиция на Съвета за подновяване на ограничителните мерки по отношение на Бирма/Мианмар,
–
като взе предвид заключенията на Европейския съвет – декларация относно Бирма/Мианмар от 19 юни 2009 г.,
–
като взе предвид декларацията на председателството от името на Европейския съюз относно гражданско население от племето Карен, бягащо от Бирма/Мианмар, приета на 11 юни 2009 г.,
–
като взе предвид изявлението на председателството на ЕС от 23 февруари 2009 г., призоваващо за всеобхватен диалог между органите на управление и демократичните сили в Бирма/Мианмар,
–
като взе предвид Резолюция 64/238 на Общото събрание на ООН от 23 декември 2009 г. относно положението в областта на правата на човека в Мианмар,
–
като взе предвид декларацията на председателството от името на Европейския съюз относно ареста на Daw Aung San Suu Kyi, приета на 14 май 2009 г.,
–
като взе предвид изявлението на председателя на АСЕАН от 11 август 2009 г. относно Мианмар,
–
като взе предвид предишните си резолюции относно Бирма/Мианмар,
–
като взе предвид член 122, параграф 5 от своя правилник,
A.
като има предвид, че положението в областта на правата на човека в Бирма/Мианмар продължава да се влошава, политическите репресии се задълбочават, а основните свободи на населението на Бирма/Мианмар систематично се нарушават;
Б.
като има предвид, че армията продължава да извършва нарушения на правата на човека, включително извънсъдебни екзекуции, принудителен труд и сексуално насилие, насочени срещу цивилното население в районите на етнически конфликт;
В.
като има предвид, че режимът на Бирма/Мианмар продължава практиката на повсеместно и систематично насилствено набиране на деца войници;
Г.
като има предвид, че има данни за 2 177 политически затворници в Бирма, в това число 14 журналисти, и като има предвид, че повече от 230 будистки монаси, участвали в протестите през 2007 г., продължават да бъдат в затвора;
Д.
като има предвид, че се очаква през пролетта на 2010 г. в Бирма/Мианмар да се проведат първите парламентарни избори от две десетилетия насам;
Е.
като има предвид, че изборите ще се проведат въз основа на изготвената от армията конституция, чиято легитимност повсеместно се оспорва; като има предвид, че новата конституция предвижда провеждането на избори през 2010 г. с цел да бъдат оправдани последните пет десетилетия военен режим, и осигурява 25% от местата в парламента за армията;
Ж.
като има предвид, че новата конституция забранява на Aung San Suu Kyi, лидер на Националната лига за демокрация (НЛД) и носител на Нобелова награда за мир, да заема обществени длъжности; като има предвид, че някои опозиционни партии и групи на етническите малцинства заявиха, че ще бойкотират изборите, а НЛД – че няма да признае резултатите от вота, ако преди това не се проведе диалог относно преразглеждане на конституцията;
З.
като има предвид, че на 28 януари 2010 г. Ngwe Soe Lin беше осъден на 13 години затвор за това, че е работил за чуждестранната информационна агенция „Демократичен Глас на Бирма“, а на 30 декември 2009 г. Hla Hla Win беше осъдена на 27 години затвор въз основа на подобни обвинения;
И.
като има предвид, че постоянното преследване на политическите противници трябва да се тълкува като опит на хунтата в Бирма/Мианмар да упражни по-голям контрол върху медиите преди националните избори, които се планират за по-късно тази година;
Й.
като има предвид, че на 11 август 2009 г. Daw Aung San Suu Kyi беше осъдена на три години затвор – присъда, заменена впоследствие от органите на Бирма/Мианмар с 18 месеца домашен арест; като има предвид, че нейните адвокати обжалваха присъдата пред Върховния съд на Бирма/Мианмар; като има предвид, че международната общност широко осъди необоснования процес и необоснованата присъда срещу Daw Aung San Suu Kyi;
К.
като има предвид, че през май 2009 г. нападенията на армията на Бирма/Мианмар и Демократичната будистка армия на Карен (DKBA) доведоха до разселването на хиляди цивилни лица и принудиха приблизително 5 000 бежанци да избягат в Тайланд; като има предвид, че съществува значителен риск за бежанците от общността Карен при завръщането им да бъдат подложени на сериозни нарушения на правата на човека, включително принудителен труд и изнасилвания, от страна на войниците на армията на Бирма/Мианмар;
Л.
като има предвид, че броят на вътрешно разселените лица в източната част на Бирма/Мианмар се изчислява на половин милион души, че 140 000 бегълци продължават да обитават девет лагера близо до границата на Тайланд с Бирма/Мианмар и че над 200 000 членове на общността Rohingya живеят в бежански лагери или са разпръснати на територията на югоизточен Бангладеш; като има предвид, че милиони мигранти, бежанци и кандидатстващи за убежище лица от Бирма/Мианмар живеят в Тайланд, Индия, Бангладеш и Малайзия и понякога се оказват жертви на трафик;
М.
като има предвид, че от 2 януари 2010 г. насам се наблюдават безпрецедентни мерки от страна на правоприлагащите агенции на Бангладеш спрямо нерегистрираните бежанци от общността Rohingyа, които са се заселили извън границите на двата официални бежански лагера в областта Cox's Bazar; като има предвид, че оттогава са арестувани повече от 500 членове на общността Rohingya и че някои от задържаните са били принудени да преминат обратно границата с Бирма/Мианмар, а срещу други са били повдигнати обвинения съгласно закона за имиграцията и тези лица са били осъдени на затвор;
Н.
като има предвид, че повече от 5 000 самозаселили се членове на Rohingya в Бангландеш вече са напуснали домовете си и са се струпали във временния лагер Kutupalong в района Ukhia, в търсене на безопасни условия; като има предвид, че населението в този лагер понастоящем е нараснало до приблизително 30 000 души, които не получават продоволствена помощ и на които се отказва достъп до поминък, тъй като рискуват да бъдат арестувани, ако напуснат лагера, за да търсят работа;
1.
Решително осъжда продължаващите системни нарушения на правата на човека, основните свободи и основните демократични права на народа на Бирма/Мианмар;
2.
Изразява сериозна тревога относно неотдавнашния съдебен процес, осъждане и произнасяне на присъда над Daw Aung San Suu Kyi и призовава за нейното незабавно и безусловно освобождаване; призовава да й се даде правото да участва в предстоящите избори;
3.
Отбелязва решението на правителството на Бирма/Мианмар да проведе избори и настоява, че при настоящите условия те не могат да бъдат считани за свободни и демократични; критикува по-специално забраната Aung San Suu Kyi да се кандидатира;
4.
Призовава правителството на Бирма/Мианмар незабавно да започне истински диалог с НЛД, всички други опозиционни партии и етнически групи; в този контекст приветства усилията за посредничество от страна на генералния секретар на ООН и неговия специален докладчик за правата на човека в Бирма/Мианмар;
5.
Най-настоятелно призовава правителството на Бирма/Мианмар да предприеме незабавно необходимите стъпки за осигуряване на свободен, честен, прозрачен и позволяващ широко участие изборен процес, отговарящ на международните стандарти, включително чрез въвеждане на необходимите избирателни закони и даване възможност за участие на всички гласоподаватели и всички политически партии в изборния процес и приемане на присъствието на международни наблюдатели;
6.
Осъжда произволните обвинения в основата на задържанията на политически опоненти на бирманския режим или на дисиденти, особено продължаващите репресии и сплашвания срещу будистки монаси; настоятелно призовава органите на Бирма да се въздържат от допълнителни политически мотивирани задържания и да освободят всички лишени от свобода заради убеждения, включително монасите, незабавно, безусловно и с пълно възстановяване на политическите им права;
7.
Осъжда ограниченията на свободата на събранията, на сдружаването, на движението и на изразяването на мнение в Бирма/Мианмар; настоятелно призовава органите на Бирма/Мианмар да вдигнат тези ограничения, включително такива, наложени върху свободните и независими медии;
8.
Изразява загриженост относно продължаващата дискриминация, нарушения на правата на човека, насилие, използване на детски труд и принудителен труд, изселване и форми на репресиране срещу многобройни етнически и религиозни малцинства и призовава правителството на Бирма/Мианмар да предприеме незабавни действия за подобряване на положението на всяко едно от тях;
9.
Изразява сериозна загриженост относно продължаващото използване на практики като произволно задържане, насилствено изчезване, изнасилване и други форми на сексуално насилие, изтезания и жестоко, нечовешко или унизително отнасяне; настоятелно призовава правителството на Бирма/Мианмар да гарантира, че се провеждат пълни, прозрачни, ефективни, безпристрастни и независими разследвания на основата на всички сведения за нарушения на права на човека и да изправя отговорните за тях лица пред съда, за да прекрати безнаказаността за подобни престъпления;
10.
Настоятелно призовава военната хунта в Бирма/Мианмар да прекрати незабавно продължаващото набиране и използване на деца войници, да увеличи мерките за защита на деца от въоръжен конфликт и да продължи сътрудничеството си със специалния представител на генералния секретар на ООН за децата и въоръжените конфликти;
11.
Остро осъжда кампаниите за етническо прочистване, провеждани от правителството на Бирма/Мианмар срещу малцинства, включително онези, които търсят убежище в съседни страни;
12.
Призовава правителството на Кралство Тайланд да продължи да предоставя подслон и закрила на бежанците карени, които бягат от тормоз в Бирма/Мианмар, и да работи съвместно със Службата на върховния комисар за бежанците на Организацията на обединените нации, Консорциума за тайландско-бирманската граница (Thai-Burma Border Consortium) и международната общност за намиране на алтернативно решение, което осигурява безопасността на трите хиляди бежанци от общността Карен;
13.
Настоятелно призовава Комисията, в светлината на продължаващия конфликт на границата между Тайланд и Бирма, да запази подкрепата от Генерална дирекция „Хуманитарна помощ“ за подпомагане на бежанци в тази област до 2010 г.;
14.
Приветства факта ,че правителството на Бангладеш позволява на мисия за установяване на фактите от делегацията на ЕП за Югоизточна Азия да проучи положението на населението от общността Rohingya в районите Cox's Bazar и Bandarban следващата седмица и призовава правителството на Бангладеш да признае, че нерегистрираните Rohingya са лица без гражданство, търсещи убежище, които са избягали от преследванията в Мианмар и се нуждаят от международна закрила, и да им предостави адекватна закрила, достъп до поминък и други основни услуги;
15.
Настоятелно призовава правителствата на Китай, Индия и Русия да използват своето икономическо и политическо влияние върху органите на Бирма/Мианмар, за да се стигне до съществени подобрения в страната, и да спрат да снабдяват режима на Бирма с оръжия и други стратегически ресурси;
16.
Призовава Съвета да запази ограничителните мерки срещу режима на Бирма/Мианмар, докато се стигне до осезаем напредък в сферата на демократизацията; същевременно настоятелно призовава Съвета да оцени ефективността на ограничителните мерки;
17.
Възлага на своя председател да предаде настоящата резолюция на върховния представител/заместник председател на Комисията Катрин Аштън, на правителствата и парламентите на държавите-членки, на специалния пратеник на ЕС за Бирма/Мианмар, на Държавния съвет за мир и развитие на Бирма, на правителствата на държавите-членки на АСЕАН и на срещата Азия-Европа (ASEM), правителствата на Бангладеш и Русия, секретариата на ASEM, на междупарламентарното събрание АСЕАН – Мианмар, на Daw Aung San Suu Kyi, на Националната лига за демокрация, на генералния секретар на ООН, на върховния комисар на ООН по правата на човека, и на специалния докладчик на ООН по правата на човека за Бирма/Мианмар.
