Радиоактивните отпадъци: възможно най-високи стандарти за безопасност
Енергетика
2011-04-12 - 14:03
Ядреният инцидент в Япония направи темата за ядрената безопасност особено актуална. Един от аспектите на тази тема е какво да правим с радиоактивните отпадъци. Евродепутатите от Комисията по промишленост и енергетика обсъдиха в понеделник доклад на Romana Jordan Cizelj (ЕНП, Словения) по предложението за директива за управление на отработеното гориво и радиоактивните отпадъци. Според нея принципът "замърсителят плаща" би трябвало да се прилага и за тези отпадъци. Още от интервюто с нея.
Ядрената авария в Япония постави темата за безопасността в центъра на общественото внимание. Виждате ли някакъв риск в начина, по който в момента се подхожда към радиоактивните отпадъци и отработеното гориво в ЕС?
Основният риск по отношение на ядрените отпадъци в Европа е общественият. Аз бих го нарекла риск на отговорността. В Европа ние най-вече се занимаваме с депониране на ниско- и средно ниво радиоактивни отпадъци, но не и с погребване на силно радиоактивните отпадъци. Не мисля, че това е отговорно, особено при положение, че има технически средства за осъществяването на това погребване.
Високо радиоактивните отпадъци в момента се съхраняват в съоръжения, които не са окончателно, а само междинно решение. Отработеното гориво обикновено се съхранява в непосредствена близост до реакторите. Така че те се съхраняват по безопасен начин, но нивото за безопасност би било много по-високо при окончателното депониране. Наша отговорност е да се приложат възможно най-високи стандарти за безопасност при окончателното депониране. Това е отговорност на лидерите на мнение, на обществеността и на политиците, които трябва да се погрижат за подходящата законодателна рамка.
Изглежда, че няма истинско решение на проблема за съхранението на отпадъците в дългосрочен план. Кои са основните стандарти за безопасност за подобно решение
Вярно е, че досега не разполагаме с вариант за окончателно погребване на силно радиоактивни отпадъци, макар че Финландия и Франция вече са близо до такова решение. Мисля, че е уместно да говорим тук за общо европейско законодателство, което ще принуди държавите-членки да действат наистина. Основните стандартите би трябвало да са използването на най-съвременни технологии, силни и независими регулаторни органи, включване на необходимите човешки ресурси и на съответните финансови средства.
Разбира се, директивата съдържа много повече аспекти, защото ние трябва да обърнем внимание на общественото доверие не само в професионалистите, но и в политиците. Ето защо тази директива включва и аспекти за гарантиране на прозрачност и за начина на участие на обществеността.
Кой трябва да покрие разходите за управление на отработеното гориво и радиоактивните отпадъци?
Аз съм привърженик на общия европейски принцип "замърсителят плаща." Мисля, че този принцип трябва да се приложи и в този случай. Аз предлагам едно изменение, което включва много повече от принципа "замърсителите плащат". То предвижда още да се направи оценка на разходите, да се извършва контрол и да се дават редовно отчети пред Комисията, както и да се гарантира участието на националните парламенти.
Как бихме могли да избегнем ситуация, в която, поради по-високите стандарти в ЕС, тези отпадъци ще се изнасят за трети страни?
Комисията предлага забрана на износа на ядрени отпадъци. Това е една възможност, втората е износът да е възможен само за страни, които имат същите стандарти за безопасност като в ЕС. Третият вариант е, нещо, което при всички случаи би трябвало да направим: да сме по-активни в международната общност и да се опитаме да въведем високи стандарти на безопасност и на международно ниво, особено в рамките на МААЕ.
20110408STO17334 Комисията по промишленост и енергетика Romana Jordan Cizelj Докладът на Romana Jordan Cizelj
BG
1
LINK
/activities/committees/homeCom.do;jsessionid=63A4995C0E278D4094ED2E1771D8DAAF.node2?language=BG&body=ITRE
BG
2
LINK
/members/public/geoSearch/view.do?language=BG&partNumber=1&country=SI&id=28291
-//EP//TEXT COMPARL PE-460.863 01 NOT XML V0//BG
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
