ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0048/07
съгласно член 108 от Правилника за дейността на ЕП
от
Josep Borrell Fontelles
, от името на Комисия по развитие
към Съвета
Относно: Mеждународен договор за забрана на касетъчните боеприпаси, последващи действия на Декларацията от Осло
След приемането на Декларацията от Осло на 23 февруари 2007 г., която призовава за международен договор за глобална забрана на касетъчните боеприпаси, и последвалата конференция в Лима по въпросите на касетъчните боеприпаси, която се състоя на 24-25 май 2007 г., около 80 държави решиха да подкрепят процеса, който трябва да доведе до такъв договор, в т.ч. почти всички държави-членки на ЕС. Белгия ще е домакин на регионална среща на високо равнище по въпроса в края на октомври 2007 г. През декември във Виена ще се проведе трета световна конференция след срещите в Осло и Лима.
Какви инициативи е предприел Съветът като последващи действия на предишните резолюции на Парламента в подкрепа на процеса от Осло, по-специално резолюцията относно Конвенцията за забрана на биологичните и токсични оръжия, касетъчните бомби и конвенционалните оръжия P6_TA(2006)0493 от 16 ноември 2006 г., която призовава ЕС да подкрепи инициативата „за създаване на всеобхватна и ефективна конвенция за забрана на касетъчните боеприпаси в световен мащаб”?
Планира ли Съветът да участва в срещите в Брюксел и във Виена и какъв ще бъде приносът на Съвета на тези срещи? Ще подготви ли Съветът обща позиция като основа на този принос?
Какви инициативи е предприел Съветът, за да гарантира, че отделните държави-членки ще последват примера на Австрия и Белгия за забрана на касетъчните бомби, а на международно равнище – да гарантира, че страните, които все още не са подписали Декларацията от Осло, сега ще я подпишат, каквото искане отправи Парламентът в своята резолюция, приета на 26 април 2007 г., относно правата на човека в света през 2006 г. и политиката на ЕС по въпроса?
